জ্ঞানপীঠ বঁটা বিজয়িনী ড০ মামণি ৰয়ছম গোস্বামীৰ জীৱন আৰু কৃতিত এভুমুকি (লক্ষেশ্বৰ হাজৰিকা) - সাহিত্য ডট অৰ্গ\nজ্ঞানপীঠ বঁটা বিজয়িনী ড০ মামণি ৰয়ছম গোস্বামীৰ জীৱন আৰু কৃতিত এভুমুকি (লক্ষেশ্বৰ হাজৰিকা)\nএটি যেন অতি অপ্ৰত্যাশিত আৰু নিদাৰুণ খবৰ। ২৯ নৱেম্বৰ ২০১১ ৰ ৰাতিপুৱা কপালৰ ডগমগীয়া ফোঁট হৈ উদয়াচলত দিনমণিয়ে হেমন্তৰ পাতল কুঁৱলীৰ ওৰণিৰ তলেদি ভুমুকি মাৰিছিল যদিও বেলিটি পূৰঠ নৌহওঁতেই শোকৰ তৰঙ্গই বৰ্ণিল আকাশ খনৰ ৰং নিমিষতে ম্লান কৰি পেলালে। অসমৰ সাহিত্যাকাশৰ এটি যেন উজ্জ্বল নক্ষত্ৰ খহি পৰিল। কোনোদিনে ভাগৰি নপৰা কোনো দিনে ক্লান্ত নোহোৱা,অপৰাজেয় শক্তিৰ অধিকাৰিণী,’অপৰাজিতা’,জ্ঞানপীঠ বঁটা বিজয়িনী সাহিত্য সম্ৰাজ্ঞী ড০ মামণি ৰয়ছম গোস্বামীয়ে জীৱন মৃত্যুৰ যুজঁত অৱশেষত হাৰ মানিলে। হাজাৰ হাজাৰ গুণমুগ্ধ,ব্যক্তি সংগঠনৰ কাতৰ প্ৰাৰ্থনা হয়তো ভগৱানে মঞ্জুৰ নকৰিলে। এই জীৱনৰ মায়া এৰি গুচি গ’ল অগনণ জনতাৰ মৰমৰ শ্ৰদ্ধাৰ মামণি বাইদেউৰ প্ৰাণপখী। ডগমগীয়া ৰঙা ফোঁটটো নোহোৱা হ’ল। মাথোঁ সোঁৱৰণী হৈ পৰিল প্ৰজ্ঞা আৰু বিৰল সৃজনী প্ৰতিভাৰ অক্ষয় ভাণ্ডাৰ ড০ ইন্দিৰা গোস্বামী অথবা ড০ মামণি ৰয়ছম গোস্বামী আৰু সকলোৰে প্ৰিয় মামনি বাইদেউ।\nএইগৰাকী ক্ষণজন্মা মমতাময়ী মহীয়সী নাৰীৰ জন্ম হৈছিল ১৯৪২ চনৰ ১৪ নৱেম্বৰত গুৱাহাটীত। তেওঁৰ পিতৃ আছিল সেই সময়ৰ অতি বিদ্বান ব্যক্তি উমাকান্ত গোস্বামী আৰু মাতৃ আছিল এটি উদাৰ মানৱতাবাদী মহিলা অম্বিকা দেৱী। গুৱাহাটীতে শৈশৱৰ সোণালী সময় কটোৱা মামণি ৰয়ছমে প্ৰথমে লতাশিল প্ৰাইমেৰী বিদ্যালয়ত প্ৰাৰ্থমিক শিক্ষা আৰু পিচত শ্বিলঙৰ পাইন মাউণ্ট স্কুলত ইংৰাজী মাধ্যমত মাধ্যমিক শিক্ষা গ্ৰহণ কৰে। ইয়াৰ পিচত পুনৰ গুৱাহাটীলৈ আহি ১৯৫৭ চনত অসমীয়া মাধ্যমত তাৰিণীচৰণ বালিকা বিদ্যালয়ৰ পৰা প্ৰৱেশিকা পৰীক্ষাত উত্তীৰ্ণ হৈ স্থানীয় সন্দিকৈ ছোৱালী মহাবিদ্যালয়ত উচ্চ মাধ্যমিক শ্ৰেণীত নামভৰ্ত্তি কৰে। স্কুলত পঢ়ি থকা সময়তে অসমীয়া বিষয়ৰ ঘৰুৱা শিক্ষক তথা তেতিয়াৰ ‘নতুন অসমীয়া’ৰ সম্পাদক স্বৰ্গীয় কীৰ্তিনাথ হাজৰিকা দেৱৰ অনুপ্ৰেৰণাত নিজৰ ঘৰৰ হাতীটোৰ বিষয়ে লিখা ৰচনাৰে আৰম্ভ কৰে মামণি ৰয়ছম গোস্বামীয়ে লেখক জীৱন ; যিটো হাতীৰ চৰিত্ৰক মুখ্য কৰি তেওঁ পৰৱৰ্তী সময়ত ৰচনা কৰিছিল “দঁতাল হাতীৰ উঁয়ে খোৱা হাওদা”ৰ। ১৯৬০ চনত কটন কলেজৰ পৰা স্নাতক ডিগ্ৰী লাভ কৰে। ১৯৬২ চনত প্ৰকাশ পালে তেওঁৰ প্ৰথম গ্ৰন্থ তথা প্ৰথমখন গল্প সংকলন ‘চিনাকি মৰম’। ১৯৬৩ চনত তেওঁ গুৱাহাটী বিশ্ববিদ্যালয়ৰ পৰা অসমীয়া বিষয়ত স্নাতকোত্তৰ ডিগ্ৰী লাভ কৰে। তাৰ পিচত বহু প্ৰত্যাশা প্ৰতীক্ষাৰ অন্তত ‘হিন্দুস্তান কনষ্ট্ৰাকচন্ কোম্পানী’ৰ অভিযন্তা মাধৱেন ৰয়ছম আয়েংগাৰৰ সৈতে ১৯৬৫ চনত তেওঁ বিবাহ পাশত আৱদ্ধ হয়। ইয়াৰ মাজতেই ১৯৬৬ চনত প্ৰকাশ পায় তেওঁৰ দ্বিতীয়খন গল্প সংকলন ‘কইনা’। বৈবাহিক জীৱনৰ সেন্দূৰীয়া আলিত খোজ পেলাই তেওঁৰ জীৱনক অনন্যৰূপ দিবলৈ লওঁতেই ১৯৬৭ চনত জম্মুত কাৰ্য নিৰ্বাহ কৰি থকা কৰ্মস্থলীত সংঘটিত এক মটৰ দুৰ্ঘটনাত ইহ সংসাৰ ত্যাগ কৰে মামণি ৰয়ছমৰ প্ৰিয়তম ‘মাধু’ অৰ্থাৎ মাধৱেন ৰয়ছমে। ইয়াৰ পিচতেই স্বামীহাৰা মামণি ৰয়ছমৰ আৰম্ভ হয় আন এক কণ্টকময় জীৱন। অসীম ধৈৰ্য আৰু মনোবল সম্বল কৰি স্বামীৰ স্মৃতি বুকুত বান্ধিয়েই তেওঁ ১৯৬৮ চনত গোৱালপাৰাৰ সৈনিক স্কুলত শিক্ষয়িত্ৰী হিচাপে নতুন পথ এটাত খোজ পেলালে। ১৯৬৯ চনত বৃন্দাবনৰ ‘ইনষ্টিটিউট অৱ্ অৰিযেণ্টেল ফিল’শ্বফী’ত শিক্ষাবিদ উপেন চন্দ্ৰ লেখাৰুৰ অধীনত গৱেষণা আৰম্ভ কৰে। ১৯৭১ চনত দিল্লী বিশ্ববিদ্যালয়ত ‘আধুনিক ভাৰতীয় ভাষা-সাহিত্য অধ্যয়ন’ বিভাগত অসমীয়া বিষয়ৰ অধ্যাপিকা হিচাপে যোগদান কৰি অৱসৰৰ মুহূৰ্তলৈকে তাত সেৱা আগবঢ়ায়। চাকৰীৰ সমান্তৰালভাৱে তেওঁ সাহিত্য সৃষ্টিৰ কামতো সমানে আগবাঢ়ি গৈছিল। ১৯৭২ চনত তেওঁৰ প্ৰথমখন উপন্যাস ‘চেনাবৰ স্ৰোত’ প্ৰকাশ পায়। ১৯৭৩ চনত ‘মাধৱ কন্দলিৰ অসমীয়া ৰামায়ণ আৰু তুলসী দাসৰ ৰামচৰিত মাৱসৰ তুলনামূলক অধ্যয়ন’ শীৰ্ষক বিষয়ত গুৱাহাটী বিশ্ববিদ্যালয়ৰ পৰা পি এইচ ডি ডিগ্ৰী লাভ কৰে।\n১৯৭৬ চনত মামণি ৰয়ছম গোস্বামী জাপান আৰু দক্ষিণ এছিয়া ভ্ৰমণ কৰে। সেই বৰ্ষতেই তেওঁৰ এখন অনবদ্য উপন্যাস ‘নীলকণ্ঠী ব্ৰজ’ প্ৰকাশ পায়। ১৯৮০ চনত প্ৰকাশ পায় আন এখন উপন্যাস ‘অহিৰণ’ আৰু ‘মামৰে ধৰা তৰোৱাল আৰু দুখন উপন্যাস’ শীৰ্ষক তিনিখন উপন্যাস সংকলন। এই তিনিখন উপন্যাস সংকলনৰ বাবে তেওঁ ১৯৮২ চনত সাহিত্য অকাডেমী বঁটা লাভ কৰে। ১৯৮৬ চনত ‘নীলকণ্ঠী ব্ৰজ’ৰ ইংৰাজী অনুবাদ ‘দা শ্বেড’ অব্ দা ডাৰ্ক গড এণ্ড দা চিন’ প্ৰকাশ পায়। ১৯৮৮ চনত প্ৰকাশ পায় তেওঁৰ নৱতম উপন্যাস ‘দঁতাল হাতীৰ উঁয়ে খোৱা হাওদা’ – যি খন উপন্যাসে সেই একে বছৰতে লাভ কৰে অসম সাহিত্য সভা বঁটা। সেই বছৰতে প্ৰকাশ পায় তেওঁৰ আত্মজীৱনীমূলক গ্ৰন্থ ‘আধালেখা দস্তাবেজ’। ১৯৮৯ চনত প্ৰকাশিত ‘সংস্কাৰ, উদয়ভানুৰ চৰিত্ৰ ইত্যাদি’ নামৰ তিনিখন উপন্যাসৰ সংকলনৰ বাবে তেওঁ লাভ কৰে ভাৰত নিৰ্মান ৰাষ্ট্ৰীয় বঁটা। ১৯৯২ চনত ইণ্ডোনেছিয়াত অনুষ্ঠিত নৱম আন্তৰ্জাতিক ৰামায়ণ সন্মিলনত যোগদান কৰে। সেই বৰ্ষতেই লক্ষ্ণৌৰ উত্তৰ প্ৰদেশ হিন্দী সংস্থাৰ পৰা তেওঁ সৌহাৰ্দ্য বঁটা লাভ কৰে। ১৯৯৩ চনত লাভ কৰে ‘কথা সাহিত্য বঁটা’ । সেই একেটা বৰ্ষতে ‘দঁতাল হাতীৰ উঁয়ে খোৱা হাওদা’ৰ ইংৰাজী অনুবাদ ‘ছগা অৱ ছাউথ কামৰূপ’ প্ৰকাশ পায়। ১৯৯৬ চনত মামণি ৰয়ছমে সাহিত্য ক্ষেত্ৰৰ জীৱনজোৰা কৃতিৰ বাবে ‘কমল কুমাৰী বঁটা’ লাভ কৰে। ১৯৯৭ চনত মামণি ৰয়ছম গোস্বামীৰ ‘দঁতাল হাতীৰ উঁয়ে খোৱা হাওদা’ৰ আধাৰত ডা০ সান্ত্বনা বৰদলৈয়ে নিৰ্মাণ কৰা ‘অদাহ্য’ ছবিখনে ‘আন্তৰ্জাতিক জুৰী বঁটা’ লাভ কৰে। ১৯৯৮ চনত তেওঁ স্পেইনত অনুষ্ঠিত ৰামায়ণী সাহিত্য সম্পৰ্কীয় আলোচনা চক্ৰত সঞ্চালক হিচাপে অংশ গ্ৰহণ কৰে। ১৯৯৯ চনত ‘ৰামায়ণাঃ ফ্ৰম গংগা টু ব্ৰহ্মপুত্ৰ’ শীৰ্ষক গৱেষণা গ্ৰন্থৰ বাবে আমেৰিকাৰ ফ্লৰিদা বিশ্ববিদ্যালয়ে আয়োজন কৰা ‘তুলসী দাস আৰু তেওঁৰ সাহিত্যকৰ্ম’ শীৰ্ষক সন্মিলনত ‘আন্তৰ্জাতিক তুলসী বঁটা’ লাভ কৰে। ২০০০ চনত মামণি ৰয়ছম গোস্বামীয়ে ভাৰতৰ সৰ্বোচ্চ সাহিত্য সন্মান ‘জ্ঞানপীঠ বঁটা’ লাভ কৰে।\n২০০২ চনত ভাৰত চৰকাৰে মামণি ৰয়ছমলৈ আগবঢ়ায় সন্মানীয় ‘পদ্মশ্ৰী’ সন্মান। কিন্ত্ত এই বঁটা তেওঁ সবিনয়ে প্ৰত্যাখ্যান কৰে। একেটা বৰ্ষতে পশ্চিম বঙ্গৰ ৰবীন্দ্ৰ ভাৰতী বিশ্ববিদ্যালয়ে তেওঁক প্ৰদান কৰে সন্মানীয় ডি লিট উপাধি। আনহাতে অসমত আহোম সভাই তেওঁলৈ আগবঢ়ায় ‘মহীয়সী জয়মতী বঁটা’ । ২০০৬ চনত লাভ কৰে কোৰিয়াৰ বিশ্বশান্তি বঁটা। ২০০৮ চনত তেওঁ লাভ কৰে নেদাৰলেণ্ডৰ ‘প্ৰিন্স ক্লজ বঁটা’ । এই বঁটা ইউৰোপৰ শীৰ্ষস্থানৰ সাহিত্য বঁটা সমূহৰ ভিতৰত অন্যতম।, য’ত আছে ৬৫ লাখ টকা নগদ ধন। এই বঁটাৰ সমস্ত ধন মামণি ৰয়ছম গোস্বমীয়ে গাঁৱত স্থাপিত হোৱা এখন হাস্পতালৰ নামত দান দিছিল। সেই বছৰতে কলকাতাৰ এছিয়াটিক চ’চাইটিৰ দ্বাৰা ‘ঈশ্বৰ চন্দ্ৰ বিদ্যাসাগৰ বঁটা’ লাভ কৰে। ইয়াৰোপৰি দেশ-বিদেশৰ বিভিন্ন অনুষ্ঠান প্ৰতিষ্ঠানে তেওঁলৈ আগবঢ়াইছে যথোচিত সন্মান,পুৰস্কাৰ আৰু বঁটা।\nৰামায়ণী সাহিত্যৰ গৱেষণা অন্বেষণৰ লগতে অসমীয়া সাহিত্যৰ বিশ্বব্যাপী প্ৰসিদ্ধি লাভ কৰা প্ৰথিতযশা সাহিত্যিক গৰাকীৰ ‘চিনাকি মৰম’,’কইনা’,’মামণি ৰয়ছমৰ নিৰ্বাচিত গল্প’, ‘মামণি ৰয়ছমৰ প্ৰিয় গল্প’, ‘হৃদয় এক নদীৰ নাম’, আদি কবিতা সংকলন ; ‘চেনাবৰ স্ৰোত’, ‘নীলকণ্ঠী ব্ৰজ’, ‘অহিৰণ’, ‘ঈশ্বৰী জখমী যাত্ৰী ইত্যাদি’, ‘তেজ আৰু ধূলিৰে ধূসৰিত পৃষ্ঠা’, ‘মামণি ৰয়ছম গোস্বামীৰ উপন্যাস সমগ্ৰ’, ‘দাশৰথিৰ খোজ’, ‘ছিন্নমস্তাৰ মানুহটো’, ‘মামৰে ধৰা তৰোৱাল আৰু দুখন উপন্যাস’, ‘দঁতাল হাতীৰ উঁয়ে খোৱা হাওদা’ আৰু ‘থেংফাখ্ৰী তহচিলদাৰৰ তামৰ তৰোৱাল’ উপন্যাসৰ উপৰি জীৱনীমূলক গ্ৰন্থ ‘মহীয়সী কমলা’, ‘মা’ ; অনুবাদ গ্ৰন্থ ‘প্ৰেমচান্দৰ চুটি গল্প’, ‘আধাঘণ্টা সময়’, ‘জাতক কথা’, ‘কলম’ আৰু ‘আহ্নিক’ প্ৰকাশ পায়। ১৯৯৬ চনত মামণি ৰয়ছম গোস্বামীৰ বৃহৎ আকাৰৰ গৱেষণা গ্ৰন্থ (Thesis) “ৰামায়ণাঃ ফ্ৰম গংগা টু ব্ৰহ্মপুত্ৰ” (Ramayana : from Ganga to Brahmaputra) প্ৰকাশ পায়। ১৯৯৩ চনত ড০ মলয়া খাউণ্ডৰ সৈতে যৌথভাৱে সম্পাদনা কৰা গ্ৰন্থ ‘এৰি অহা দিনবোৰ’ আৰু ‘ইণ্ডিয়ান ফকল’ৰ’ ৰ প্ৰকাশ পায়। ২০০৭ চনত প্ৰকাশ পায় ‘দস্তাবেজৰ নতুন পৃষ্ঠা’ আৰু ‘অপ্সৰা গৃহ’ । আনহাতে মামণি ৰয়ছম গোস্বামীৰ ‘ছিলেকটেড ৱৰ্কছ অৱ ইন্দিৰা গোস্বামী’ ‘আই এণ্ড মাই ৰাইটিং’. ‘পেছেজ ষ্টেইনড্ উইথ ব্লাড’কে ধৰি কেইবাখনো ইংৰাজী গ্ৰন্থও প্ৰকাশ পায়।\nঅসমীয়া সাহিত্যৰ এক উচ্চ আসনত অধিষ্ঠিত প্ৰসিদ্ধ কথা শিল্পী গৰাকীৰ গল্প,উপন্যাস, প্ৰৱন্ধকে ধৰি ৰচনা সমূহ ইংৰাজীৰ উপৰি হিন্দী,নেপালী,তেলুগু,কানাড়া,বাঙালী আৰু মাৰাঠী ভাষালৈও অনুদিত হৈছে। আনহাতে তেওঁৰ বিভিন্ন ৰচনা পৃথিৱীৰ বিভিন্ন দেশৰ উল্লেখযোগ্য পত্ৰিকাত প্ৰকাশ পোৱাৰ লগতে তেওঁৰ কেইবাখনো গৱেষণা পত্ৰও দেশ-বিদেশৰ উল্লেখনীয় পত্ৰিকাত প্ৰকাশ পাইছে। তেওঁ বুলগেৰিয়া,থাইলেণ্ড,বেলজিয়াম,চীন,স্পেইন,মালয়েছিয়া,নতুন দিল্লী,হাৰিয়ানা আদি ঠাইকে ধৰি দেশ-বিদেশৰ অৰ্ধশতাধিক ৰাষ্ট্ৰীয়-আন্তৰাষ্ট্ৰীয় আলোচনা চক্ৰতো ভাগ লৈ অসমলৈ কঢ়িয়াই আনে অভূতপূৰ্ব সন্মান আৰু গৌৰৱ। এইগৰাকী প্ৰথিতযশা সাহিত্যিকে বিভিন্ন সময়ত সাহিত্য অকাডেমীকে ধৰি বিভিন্ন অনুষ্ঠান-প্ৰতিষ্ঠানৰ সন্মানীয় সদস্য পদ অলংকৃত কৰিছিল। তেখেতে এটা সময়ত আলফা সমস্যা সমাধানৰ বাবে আলফা আৰু চৰকাৰৰ মাজত শান্তি আলোচনা অনুষ্ঠিত কৰাৰ বাবেও আগভাগ লৈছিল। তেওঁৰ এই সদিচ্ছা আৰু সপোন ফলৱৰ্ত্তী হোৱা হ’লে হয়তো ‘শান্তিৰ নোবেল বঁটা’ও পালেহেঁতেন।\nমুখত সোণ-ৰূপৰ চামুচ লৈ জন্ম গ্ৰহণ কৰিলেও অনন্য প্ৰতিভাসম্পন্ন বিৰল ব্যক্তিত্বৰ অধিকাৰিণী ড০ মামণি ৰয়ছম গোস্বামীৰ ব্যক্তিগত জীৱনটো সুখৰ নাছিল। নানা ঘাত-প্ৰতিঘাত-সংঘাতৰ মাজেদি আগবাঢ়িছিল তেওঁৰ জীৱন । তেওঁ সৰুৰে পৰাই সাংঘাতিক হতাশা (Depression)ত ভুগিছিল। খুউৱ অকলশৰীয়া অনুভৱ কৰিছিল। আনকি আত্মহত্যাৰ প্ৰৱণতাই তেওঁৰ অন্তৰত থিতাপি লৈছিল। তেওঁ ‘আধালেখা দস্তাবেজ’ত নিজেই উল্লেখ কৰিছে যে দেউতাক আৰু খুড়াকৰ মৃত্যুৰ পিচত তেওঁ একাধিকবাৰ আত্মহত্যাৰ প্ৰচেষ্টা চলাই ব্যৰ্থ হৈছিল। তেওঁৰ বিয়াক কেন্দ্ৰ কৰিও পৰিয়ালৰ হেঁচা আৰু অন্যান্য কিছুমান কাৰকে ব্যতিব্যস্ত কৰি তুলিছিল। অৱশেষত মাধৱেন ৰয়ছম আয়েংগাৰৰ লগত যুগ্ম জীৱনৰ পাতনি মোলিও সুখৰ কাৰেং গঢ়িব নোৱাৰিলে। ভগৱানে তেওঁৰ সুখৰ সংসাৰ গঢ়িব নিদিলে। বৈৱাহিক জীৱনৰ আমেজভৰা সোণসেৰীয়া মাথোঁ দুটা বছৰ নৌহওঁতেই নিয়তিয়ে তেওঁৰ ওচৰৰ পৰা স্বামীক চিৰদিনৰ বাবে আঁতৰাই লৈ গ’ল। ইয়াতে তেওঁ পুনৰ ভাগি পৰি দিক্ বিদিক হেৰুৱাই পেলায়। তথাপি বুকুত অসীম সাহস আৰু ধৈৰ্য্যৰে জীয়াই থাকিবলৈ আৰু বাস্তৱ জীৱনৰ মুখামুখি হ’বলৈ হাতত কলম তুলি ল’লে। জীৱনৰ ঘাত-প্ৰতিঘাত,দুখ-দুৰ্দশা,হাঁহি-কান্দোনৰ মাজতে বিচাৰি পালে জীয়াই থকাৰ সম্বল। তেওঁ সাহিত্য কৰ্মৰ মাজেদি জীৱনক নতুনকৈ গঢ় দিয়ে ; তেওঁৰ নিৰৱধী কলমে সৃষ্টি কৰি গ’ল ইখনৰ পিচত সিখন গ্ৰন্থ। এই গৰাকী মানৱতাবাদী সাহিত্যিকে নিজে উল্লেখ কৰিছে – “Writing is my blood, in my veins, If I stop I will die of suffocation. Without my pen I will die.”\nনিচেই কম বয়সৰ পৰাই মামণি ৰয়ছম গোস্বামীয়ে দলিত,বঞ্চিত,বিধৱা,নিৰ্যাতিতা, শ্ৰমিক-কৰ্মচাৰী,খেতিয়ক-বনুৱা আৰু সৰু সৰু মানুহৰ বিষয়ে লিখি ভালপোৱা এগৰাকী দৰদী মানৱতাবাদী লেখিকা হিচাপে সুদীৰ্ঘ পাঁচটা দশকৰো অধিক কাল ধৰি অসমীয়া সাহিত্য জগতত সৃষ্টি কৰি গৈছে এক অনন্য বিপ্লৱ। তেওঁৰ উপন্যাস ‘চেনাবৰ স্ৰোত’ত যেনেকৈ বনুৱা শ্ৰমিক সকলৰ দুখ-দুৰ্দশাগ্ৰস্ত অৱস্থা প্ৰতিফলিত হৈছে, তেনেকৈ ‘নীলকণ্ঠী ব্ৰজ’ত বৃন্দাবনত থকা বিধৱা সকলৰ দুখলগা অৱস্থা প্ৰতিফলিত হৈছে। আনহাতে ‘দঁতাল হাতীৰ উঁয়ে খোৱা হাওদা’ত সত্ৰৰ বিধৱা সকলৰ দুখ-যাতনাৰ লগতে সমাজৰ কু-সংস্কাৰৰ কথা প্ৰতিফলিত হৈছে। ঠিক তেনেকৈ ‘ছিন্নমস্তাৰ মানুহটো’ত তেওঁ বলি বিধানৰ বিৰুদ্ধে মাত মাতিছে। জীৱনৰ অন্তিম সময়ত এইগৰাকী মহীয়সী লেখিকাই মনোনিবেশ কৰিব বিচাৰিছিল কবিতা আৰু বুৰঞ্জী সমৃদ্ধ উপন্যাস ৰচনাত। বিশেষকৈ অৱহেলিত হৈ অহা নামনি অসমৰ কোচ ৰাজবংশী,বড়ো,ৰাভা সকলৰ ঐতিহ্যক তেওঁ উপন্যাসৰ মাজেৰে প্ৰকাশ কৰিবলৈ আঁচনি গ্ৰহণ কৰিছিল। তেওঁৰ সেই আশা পূৰ্ণ নহ’ল। দস্তাৱেজৰ নতুন পৃষ্ঠা সামৰিয়ে সাহিত্য জগতত এক অপূৰণীয় শূন্যতাৰ সৃষ্টি কৰি সকলোৰে দ্ৰষ্টা,জ্ঞান মন্দাকিনী মৰমৰ মামণি বাইদেউৱে ৭০ সংখ্যক জন্ম দিৱস পালনৰ মাত্ৰ এপষেক পিচতে নৰনাট সামৰি চিৰদিনৰ বাবে বিদায় মাগিলে স্মৃতিৰ এটি এলবাম হৈ।\n← যোৰহাট চৰকাৰী বহুমুখী উচ্চতৰ বালক বিদ্যালয়ৰ ১২৫ বছৰীয়া জয়ন্তী উপলক্ষে কিছু কথা (ঋতুপৰ্ণ গোস্বামী)\nআকাশ আৰু বৰষুণত ডুবি থকা শৈশবৰ এটি সৰু কাহিনী (ৰক্তিম গোস্বামী) →


কি কাণ্ড! অষ্ট্ৰেলিয়াৰ কেংগেৰু পশ্চিমবংগত উদ্ধাৰ\nসুদূৰ অষ্ট্ৰেলিয়াৰ প্ৰাকৃতিক আৱাসভূমিৰ পৰা হাজাৰ হাজাৰ কিলোমিটাৰ নিলগৰ পশ্চিমবংগৰ বনাঞ্চলত উদ্ধাৰ হৈছে কেংগেৰুৰ পোৱালি। অৱশ্যে এইটো নালাগে যে পশ্চিমবংগৰ প্ৰাকৃতিক পৰিৱেশত কেংগেৰুৰ বসবাসৰ উপযোগী হোৱাকৈ নাটকীয় পৰিৱৰ্তন ঘটিছে। সেয়া কোনো চোৰাং ব্যৱসায়ীৰ কাম বুলি সন্দেহ কৰা হৈছে। তথাপি প্ৰশ্ন এটা থাকি যায়, ইমান দূৰৈৰ পৰা কেংগেৰুৰ পোৱালি বংগ আহি পালে কেনেকৈ?\nউল্লেখ্য 5পশ্চিমবংগৰ জলপাইগুৰি জিলাৰ বিভিন্ন ঠাইৰ পৰা কালি আৰু আজি এটা কেংগেৰু পোৱালিক মৃত অৱস্থাত আৰু তিনিটা কেংগেৰু পোৱালিক জীৱিত অৱস্থাত উদ্ধাৰ কৰা হয়। ঘটনাটোৱে ৰাজ্যখনৰ বন বিভাগক বিমোৰত পেলাইছে৷ আজি পুৱা শিলিগুৰি ফাৰাবাৰী অঞ্চলৰ নেপালীবস্তিত মৃত কেংগেৰু পোৱালিটো পোৱা হয়৷ আনহাতে, কালি নিশা জলপাইগুৰিৰ গাজলডোবা আৰু দাবগ্ৰাম-ফাৰাবাৰীৰ পৰা বাকীকেইটা কেংগেৰু পোৱালি উদ্ধাৰ হয়৷ কেংগেৰু পোৱালিকেইটা অষ্ট্ৰেলিয়া আৰু নিউগিনিৰ প্ৰাকৃতিক বাসস্থানৰ পৰা কেনেকৈ হাজাৰ হাজাৰ কিল’মিটাৰ দূৰৰ উত্তৰ বংগ পালেহি তাক লৈ বন বিষয়াসকল বিমোৰত পৰিছে৷\nইতিমধ্যে এই সন্দৰ্ভত এটা তদন্তৰ নিৰ্দেশ দিয়া হৈছে৷ বুলি বৈকুণ্ঠপুৰ বন সংমণ্ডলৰ ৰেঞ্জাৰ সঞ্চয় দত্তই কয়৷ উল্লেখযোগ্য যে যোৱা মাহতো পশ্চিম বংগ আৰু অসমৰ সীমাৰ আলিপুৰ দুৱাৰৰ বাৰোবিছাত এখন মালবাহী ট্ৰাকৰ পৰা এটা কেংগেৰু উদ্ধাৰ কৰা হৈছিল আৰু কেংগেৰুটোৰ অবৈধ সৰবৰাহৰ বাবে হায়দৰাবাদৰ দুজন লোকক গ্ৰেপ্তাৰ কৰা হৈছিল৷ ৰেঞ্জাৰ দত্তই কয়, ‘এই কেংগেৰুকেইটা কোনে আৰু কেনেকৈ বনাঞ্চললৈ আনিছিল আৰু কিয় আনিছিল সেইটো উলিয়াবলৈ আমি অনুসন্ধান আৰম্ভ কৰিছোঁ৷’\nউল্লেখযোগ্য যে কালি নিশা টহল দিয়াৰ সময়ত বন কৰ্মীসকলে প্ৰথমতে গাজলডোবাত দুটা আৰু দাবগ্ৰামত এটা কেংগেৰু পোৱালি পায়৷ প্ৰথম দুটা পোৱালিৰ দেহত আঘাতৰ চিন আছিল৷ তাৰ পাছত আহত কেংগেৰু দুটাক চিকিৎসাৰ বাবে তৎক্ষণাৎ শিলিগুৰিৰ বেংগল ছাফাৰি পাৰ্কলৈ নিয়া হয়৷ প্ৰথমটো ঘটনাৰ কেইঘণ্টামানৰ পাছত দাবগ্ৰাম বনাঞ্চলত উদ্ধাৰ কৰা হয় আন এটা কেংগেৰু পোৱালি৷ দত্তই কয় যে বিষয়টোৰ তদন্তৰ বাবে এটা দল গঠন কৰা হৈছে৷


xukhdukh.com May 17, 2014 goodnews,\n১. দেশৰ সাধাৰণ নিৰ্বাচনত লোকসভাত বিজেপি দলে ২৮৩খন আসনেৰে একক সংখ্যাগৰিষ্ঠ দল ৰূপে সফলতা লাভ কৰিছে আৰু সহযোগী মিত্ৰ দল সমূহৰ সতে এন.ডি.এ ৩৩৭খন আসন লাভ কৰিবলৈ সক্ষম হৈছে। দেশত নৰেন্দ্ৰ মোদীৰ নেতৃত্বত এখন সুস্থিৰ-সৱল চৰকাৰ গঠন হোৱাটো নিশ্চিত হোৱাত দেশে বিকাশে এক গতি লাভ কৰিব বুলি আশা প্ৰকাশ কৰিছে।\n২. অসমত প্ৰতিষ্ঠান বিৰোধী ঢৌ, মোদীৰ সপক্ষে বলা বতাহ আৰু শাসক দলৰ বিসম্বাদী গোটৰ কাৰ্যকলাপৰ ফলত বিধ্বস্ত হৈছে তৃতীয় বাৰৰ বাবে ৰাজ্যৰ শাসনত থকা কংগ্ৰেছ দল। মাত্ৰ তিনিগৰাকী সাংসদ কংগ্ৰেছৰ জয়ী হোৱাৰ বিপৰীতে বিজেপিয়ে ৭খন, এ.আই.ইউ.ডি.এফে ৩খন আৰু বিটিএডিত নিৰ্দলীয়ই বিজয় সাব্যস্ত কৰে।\n৩. নিৰ্বাচনত দলৰ বিপৰ্যয়ৰ বাবে নৈতিক দ্বায়িত্ব মূৰ পাতি লৈ মুখ্যমন্ত্ৰী তৰুণ গগৈয়ে পদত্যাগ কৰিব বুলি কালি টাইমচ নাও চেনেলত প্ৰকাশ কৰিছে। ইফালে প্ৰদেশ কংগ্ৰেছৰ সভাপতি ভুৱনেশ্বৰ কলিতায়ো পদত্যাগ কৰিবলৈ যো-জা কৰা বুলিও সংবাদ মাধ্যমে প্ৰকাশ কৰিছে। আনফালে ছোনিয়া গান্ধী আৰু ৰাহুল গান্ধীয়েও পদত্যাগ কৰিব বুলি ৰাষ্ট্ৰীয় সংবাদ মাধ্যমে প্ৰকাশ কৰিছে।\n৪. তিনি লাখ পঞ্চাশ হাজাৰতৈ অধিক ভোটৰ ব্যৱধানত বিজয় সাব্যস্ত কৰিলে নৱ শৰণীয়া(হীৰা)ই। পৃথক বড়োলেণ্ডৰ দাবীৰ প্ৰতি বিৰোধিতাৰে কোকৰাঝাৰ সমষ্টিৰ ৰাইজে দিলে জনাদেশ।\n৫. অসমতো "নোটা" পচন্দত ভোটদান কৰি প্ৰতিদ্বন্দিতা কৰা এজনো প্ৰাৰ্থী পচন্দ নোহোৱাৰ মত ব্যক্ত কৰিলে প্ৰায় ডেৰ লাখ নাগৰিকে। দেশত নোটা টিপি সহমত প্ৰকাশ কৰিলে প্ৰায় ৫৭লাখ ভোটাৰে। উল্লেখনীয় কথা এয়ে যে, এই সংখ্যা কেইবাটাও ৰাষ্ট্ৰীয় দলে দেশজুৰি লাভ কৰা মুঠ ভোটৰ সংখ্যাতকৈ অধিক।\n৬. আজি পৰাগ কুমাৰ দাসৰ স্মৃতি দিৱস। এই দিৱসৰ উদযাপন মানৱ অধিকাৰ সংগ্ৰাম সমিতিয়ে বিগত বছৰ সমূহৰ দৰেই আয়োজন কৰিছে। লগতে আজি তেখেত শ্বহীদ হোৱা স্থানত এক আবক্ষ মূৰ্তি স্থাপন কৰি উন্মোচন কৰিছে ভাষা সাহিত্য সন্মিলনী, অসমে। এই সংগঠনটো ফেচবুকৰ অসমীয়া কথা-বতৰা নামৰ গোটৰ জৰিয়তে সংঘবদ্ধ হোৱাৰ লোকেৰে গঠিত হৈছে।\n৭. স্বাধীনতা আন্দোলনৰ ১৯৪২চনৰ ঢেকীয়াজুলিৰ শ্বহীদৰ সোণালী ইতিহাসৰ বিষয়টো পাঠ্যপুথিত সন্নিবিষ্ট কৰাৰ দাবীৰে সাংবাদিক ভাস্কৰ ডেকাৰ ৰচনাৰে তেজপুৰৰ বাণ থিয়েটাৰত মঞ্চস্থ হব "২০ছেপ্তেম্বৰ ১৯৪২"। অহা ২০মে'ৰ সন্ধিয়া ৬.৩০ বজাৰ পৰা এই নাটৰ মঞ্চায়ন আৰম্ভ হব বুলি আয়োজকে জনাইছে।\n৮. কলকাতাবাসী অসমীয়া সকলৰ অনুষ্ঠান কলকাতা অসমীয়া সাংস্কৃতিক সমিতিৰ উদ্যোগত কলকতাতো বহাগী উতসৱ-২০১৪ উদযাপন কৰা হয়। এই অনুষ্ঠানত প্ৰথম মামণি ৰয়ছম গোস্বামী সাহিত্য বঁটা প্ৰাপক মহাশ্বেতা দেৱীয়ে মুখ্য অতিথিৰূপে অংশগ্ৰহণ কৰে। খুহুতীয়া নাট, মহিলাৰ জেং বিহু, অসমীয়া বোৱাৰীৰ ঢোলবাদন, গোৱালপৰীয়া লোকগীত আদি অনুষ্ঠানৰ লগতে উন্মোচিত হয় "সৃষ্টি" নামৰ এখনি স্মৰণিকাও।\n৯. অৱশেষত গুৱাহাটীৰ প্ৰশাসনে দীপৰ বিল ও সংলগ্ন ঠাইত অবাধ বেদখল ৰোধ কৰিবলৈ ফৌজাদাৰী কাৰ্যবিধিৰ ১৪৪ধাৰাৰ অধীনত অঞ্চলটোত পৰবৰ্তী নিৰ্দেশ নিদিয়া পৰ্যন্ত মাটি পেলোৱা আৰু নিৰ্মাণকাৰ্য চলোৱাটো নিষিদ্ধ ঘোষণা কৰিছে।\n১০. কালি ঘোষিত লোকসভাৰ নিৰ্বাচনে উল্লাসিত কৰিলে শ্বেয়াৰ বজাৰকো। সৰ্বকালৰ অভিলেখ সৃষ্টি কৰি কালি ছেনছেক্সে স্পৰ্শ কৰিলে ২৫হাজাৰৰ ঘৰ। ডলাৰৰ বিপৰীতে টকাৰ মূল্যও উৰ্ধগামী হোৱাৰ খবৰ আৰু ই প্ৰতি ডলাৰৰ বিপৰীতে ৫৮.৬২টকাত উপনীত হোৱাৰ সুখবৰ।\nBy xukhdukh.com on May 17, 2014


Caberlin in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Caberlin ar byavahar, ppali, parshwakriya, upkaar, kriya-pratikriya aaru satarkatabani\nCaberlin ৰ লাভ আৰু ব্যৱহাৰসমূহ- Caberlin Benefits & Uses in Assamese- Caberlin ar laabh aaru byavaharsamuh\nCaberlin ৰ পালি আৰু সেয়া কেনেদৰে ল'ব- Caberlin Dosage & How to Take in Assamese - Caberlin ar paali aaru xeya kenedore lobo\nCaberlin ৰ পাৰ্শ্চক্ৰিয়াসমূহ- Caberlin Side Effects in Assamese- Caberlin ar parshwakriyasamuh\nCaberlin সংক্ৰান্ত সতৰ্কতাবাণীসমূহ- Caberlin Related Warnings in Assamese- Caberlin xonkranta xatarkatabanisamuh\nঅইন দৰৱৰ সৈতে Caberlinৰ গুৰুতৰ ক্ৰিয়া-প্ৰতিক্ৰিয়া- Severe Interaction of Caberlin with Other Drugs in Assamese- Oinor xoite Caberlin ar gurutor kriya-pratikriya\nCaberlin মতভেদসমূহ- Caberlin Contraindications in Assamese- Caberlin nishedhsamuh\nCaberlin ৰ বিষয়ে সততে সোধা প্ৰশ্নসমূহ- Frequently asked Questions about Caberlin in Assamese- Caberlin ar bikhoye satate xodha prashnasamuh\nখাদ্য আৰু মদৰ সৈতে Caberlin ক্ৰিয়া-প্ৰতিক্ৰিয়া- Caberlin Interactions with Food and Alcohol in Assamese- khadya aaru modor xoite Caberlin kriya-pratikriya\nCaberlin ৰ লাভ আৰু ব্যৱহাৰসমূহ - Caberlin Benefits & Uses in Assamese - Caberlin ar laabh aaru byavaharsamuh\nCaberlin তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCaberlin ৰ পালি আৰু সেয়া কেনেদৰে ল'ব - Caberlin Dosage & How to Take in Assamese - Caberlin ar paali aaru xeya kenedore lobo\nCaberlin-ৰ উপাদানসমূহ - Caberlin Active Ingredients in Assamese - Caberlin-ar upadaansamuh\nCaberlin ৰ পাৰ্শ্চক্ৰিয়াসমূহ - Caberlin Side Effects in Assamese - Caberlin ar parshwakriyasamuh\nগৱেষণাৰ ভিত্তিত, Caberlin ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCaberlin সংক্ৰান্ত সতৰ্কতাবাণীসমূহ - Caberlin Related Warnings in Assamese - Caberlin xonkranta xatarkatabanisamuh\nCaberlin-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nCaberlinৰ ক্ষতিকৰ প্ৰভাব অতি বিৰল।\nCaberlin-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Caberlin গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Caberlin গ্ৰহণ কৰিব নালাগে।\nবৃক্কত Caberlin কি প্ৰভাৱ দেখা গৈছে?\nCaberlin গ্ৰহণ কৰাৰ পিছত আপোনাৰ বৃক্ক ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nযকৃতত Caberlin কি প্ৰভাৱ দেখা গৈছে?\nCaberlinএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Caberlin ৰ কি প্ৰভাৱ দেখা গৈছে?\nCaberlin গ্ৰহণ কৰাৰ পিছত হৃদয় ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nঅইন দৰৱৰ সৈতে Caberlinৰ গুৰুতৰ ক্ৰিয়া-প্ৰতিক্ৰিয়া - Severe Interaction of Caberlin with Other Drugs in Assamese - Oinor xoite Caberlin ar gurutor kriya-pratikriya\nCaberlin তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCaberlin মতভেদসমূহ - Caberlin Contraindications in Assamese - Caberlin nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Caberlin লোৱা অনুচিত যাতে -\nCaberlin ৰ বিষয়ে সততে সোধা প্ৰশ্নসমূহ - Frequently asked Questions about Caberlin in Assamese - Caberlin ar bikhoye satate xodha prashnasamuh\nএই Caberlin-এ অভ্য়াস বা নিচাৰ সৃষ্টি কৰে নেকি?\nনহয়, Caberlinয়ে অভ্যাসৰ সৃষ্টি নকৰে।\nনহয়, Caberlin লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, আপুনি ডাক্তৰৰ পৰামৰ্শৰ পিছতহ Caberlin লোৱাটো নিৰাপদ।\nমানসিক ৰোগৰ চিকিত্সাৰ বাবে Caberlin লৈ কোনো লাভ নাই।\nখাদ্য আৰু মদৰ সৈতে Caberlin ক্ৰিয়া-প্ৰতিক্ৰিয়া - Caberlin Interactions with Food and Alcohol in Assamese - khadya aaru modor xoite Caberlin kriya-pratikriya\nখাদ্য আৰু Caberlinৰ ক্ৰিয়া-প্ৰতিক্ৰিয়া\nCaberlin আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Caberlinৰ মাজৰ প্ৰতিক্ৰিয়া\nএকেলগে Caberlin আৰু মদ্যাপান কৰাটোৱে কেতবোৰ সমস্যাৰ সৃষ্টি কৰিব পাৰে। আপুনি যদি এনে কোনো পাৰ্শ্চক্ৰিয়াৰ সমুখীন হয়, তেন্তে আপোনাৰ ডাক্তৰৰ ওচৰলৈ যোৱাটো উত্তম।\nCaberlin ৰ অনুকল্প - Substitutes for Caberlin in Assamese\nCaberlin ৰ মূল্য আৰু পেকৰ চাইজ - Caberlin Price and Pack Size in Assamese - Caberlin ar mulya aaru pakor size\nআপুনি বা আপোনাৰ পৰিয়ালৰ কোনোবাই Caberlin লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Caberlin ব্যৱহাৰ কৰিছিল নেকি?\nআপুনি কিমান পৰিমাণে Caberlin সেৱন কৰিছিল?\nআপুনি Caberlin ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Caberlin সেৱন কৰে?


এটা প্ৰতিজ্ঞা, এখন কিতাপ আৰু ইতিহাসৰ শিক্ষা - অন্বেষা ফুকন - সাহিত্য ডট অৰ্গ\n২০০৫ চন, চতুৰ্থৰ পৰা পঞ্চম শ্ৰেণীলৈ উত্তীৰ্ণ হৈছোঁ মাত্ৰ। ঘৰৰ কিতাপৰ আলমাৰিত দুখন নতুন কিতাপ আৱিষ্কাৰ কৰিছিলোঁ। এখন গীতা উপাধ্যায়ে লিখা জীৱনী ‘এন্ ফ্ৰাঙ্কৰ গল্প’ আৰু আনখন গীতা উপাধ্যায় আৰু বাসন্তী লস্কৰে একেলগে অসমীয়ালৈ অনুবাদ কৰা ‘এন্ ফ্ৰাঙ্কৰ ডায়েৰী’। মনত পৰে, এন্ ফ্ৰাঙ্কৰ জীৱন কাহিনী পঢ়ি দুখত কাতৰ হৈ এবেলামান বিছনাত বাগৰি আছিলোঁ। আৰু ‘এন্ ফ্ৰাঙ্কৰ ডায়েৰী’ হৈ পৰিছিল মোৰ প্ৰিয় কিতাপ।\nদ্বিতীয় বিশ্বযুদ্ধ, হিটলাৰ, নাৎসী, ইহুদী নিধন আৰু Holocaust, বন্দী শিবিৰ- concentration camp, Auschwitz- এই শব্দবোৰৰ লগত সেয়াই প্ৰথম চিনাকি। বছৰচেৰেকৰ পিছত হাইস্কুলত ইতিহাসৰ কিতাপ খুচৰি পঢ়িছিলোঁ বিশ্বযুদ্ধৰ কাহিনী। কমা নাছিল এন্ ফ্ৰাঙ্কৰ আকৰ্ষণ। বিশ্বযুদ্ধৰ ৰাজনৈতিক ইতিহাসতকৈ আগ্ৰহী হৈ উঠিছিলোঁ এন্ ফ্ৰাঙ্কৰ দৰে যুদ্ধৰ অমানুষিকতাৰ প্ৰত্যক্ষদৰ্শী আৰু ভুক্তভোগী সাধাৰণ মানুহৰ মুখেৰেই সেই ইতিহাস জানিবলৈ। এলি ৱাইজেলৰ আত্মজীৱনীমূলক গ্ৰন্থ Night পঢ়ি বুজিলোঁ ইতিহাস চেতনা মোৰ কিমান সীমাবদ্ধ। এন্ ফ্ৰাঙ্কৰ জগতখনতকৈ কিমান ব্যাপক সেই ইতিহাস। জানিবলৈ উৎসুক হৈ উঠিছিলোঁ কি শাৰীৰিক আৰু মানসিক শক্তিয়ে মানুহক তেনে কল্পনাতীত দুৰ্যোগৰ মাজতো জীয়াই থাকিবলৈ প্ৰেৰণা দিয়ে আৰু যুদ্ধোত্তৰ পৃথিৱীত পুনৰ ‘মানুহ’ হিচাপে খোপনি পুতিবলৈ সাহস দিয়ে। সেই আগ্ৰহেৰেই পঢ়িছিলোঁ লিভিয়া বিটন জেকছনৰ ‘I Have LivedaThousand Years’, ক্লাৰা ক্ৰেমাৰৰ ‘Clara’s War’, এলিচিয়া এপলমেন জুৰমেনৰ ‘Alicia : My Story’ আদি কেইখনমান মন চুই যোৱা কিতাপ। ইয়াৰ মোৰ মনত সবাতোকৈ বেছি ৰেখাপাত কৰা কিতাপখন আছিল ‘Rena’s Promise – A Story of Sisters in Auschwitz’।\n১৯৪২ চনৰ মাৰ্চ মাহত ইহুদী যুৱতী- মহিলাৰ প্ৰথমটো দল কুখ্যাত Auschwitz বন্দী শিবিৰলৈ নিয়া হৈছিল। সেই ৯৯৮ গৰাকী যুৱতী- মহিলাৰ ভিতৰত এগৰাকী আছিল ৰেনা। সম্পূৰ্ণ নাম Rena Kornreich Gelissen। তেওঁৰ নাম পঞ্জীয়ন কৰা হৈছিল Rifka Kornreichova বুলি। ৰেনাৰ জীৱন কাহিনীৰ অনুলিখন কৰিছে হীথাৰ ডিউন মেকএডামে ( Heather Dune Macadam)। কিতাপখন লিখাৰ দায়িত্ব লৈ হীথাৰ প্ৰথম যিদিনা ৰেনাৰ ঘৰলৈ গৈছিল, সেইদিনাই তেওঁ উপলব্ধি কৰিছিল কেনে এক গধুৰ দায়িত্ব তেওঁ কান্ধত লৈছে। এগৰাকী সদাহাস্যময় ফূৰ্তিবাজ প’লিশ আমেৰিকান বৃদ্ধাই কাকো মুখ ফুটাই ক’ব নোৱাৰা, বছৰ বছৰ জুৰি বুকুত ভাৰ বৈ থকা দুঃসহ স্মৃতি কিছুমানক বাংময় ৰূপ দিয়াৰ দায়িত্ব, সেই দুখৰ বোজা পাতলোৱাৰ দায়িত্ব, বধ্যভূমিৰ মাজতো জীয়াই থকা মানৱতাৰ মহত্বক উজ্বলাই তোলাৰ দায়িত্ব আৰু ভৱিষ্যতৰ পৃথিৱীক ইতিহাসৰ ভুলৰ পুনৰাবৃত্তি নকৰিবলৈ শিক্ষা দিয়াৰ দায়িত্ব। হীথাৰে ৰেনাৰ আত্মকথনক এখন অগতানুগতিক, মৰ্মস্পৰ্শী কিতাপৰ ৰূপ দিলে। ১৯৯৫ চনত ‘Rena’s Promise’ প্ৰথম প্ৰকাশ হৈ ওলায়।\nপ’লেণ্ডৰ ( Poland) Tylicz নামৰ এখন চহৰত মাক-দেউতাক, বাই-ভনীৰে ভৰা এখন সুখৰ সংসাৰ আছিল ৰেনাৰ। সম্প্ৰীতিৰ ডোলেৰে বান্ধ খাই থকা এখন শান্ত সমাহিত সমাজ আছিল চহৰখনত। কিন্তু দ্বিতীয় বিশ্বযুদ্ধৰ আগমনে সকলো থান-বান কৰি পেলালে। হিটলাৰ আৰু নাৎসীবাহিনীৰ ইহুদী বিৰোধী কাৰ্যকলাপত ৰেনাহঁতৰ দৰে ইহুদী পৰিয়ালবোৰৰ জীৱন অসহনীয় হৈ পৰিল। জীৱনৰ নিৰাপত্তা বিচাৰি এদিন ৰেনাৰ পৰিয়াল ভাগ ভাগ হ’বলগীয়া হ’ল। ৰেনা আৰু ভনীয়েক Dankaক শ্ল’ভাকিয়াৰ কোনো সুহৃদ পৰিয়ালত আশ্ৰয় ল’বলৈ পঠিওৱা হ’ল। শ্ল’ভাকিয়াতো স্বাভাৱিক জীৱনযাত্ৰা বেছিদিন নিটিকিল। যুদ্ধৰ লেলিহান শিখা লাহে লাহে সকলোতে বিয়পি পৰিছিল। এদিন ৰেনাই কৰ্মঠ ইহুদী যুৱতীবোৰক কোনো কৰ্ম শিবিৰত কাৰ্যত নিয়োগ কৰিব বুলি গম পাই নাম পঞ্জীয়ন কৰালে। পিছদিনা Poprad ৰে’ল ষ্টেচনত এখন জন্তু কঢ়িওৱা গাড়ীত ৯৯৮ গৰাকী যুৱতী- মহিলাক তুলি দিয়া হ’ল। আৰম্ভ হ’ল অজ্ঞাত যাত্ৰা। তেতিয়ালৈ সেই যুৱতীসকলে গমেই পোৱা নাছিল যে কৰ্ম সংস্থাপনৰ কথা কৈ আচলতে তেওঁলোকক concentration camp অভিমুখে লৈ যোৱা হৈছে। দুঃসহ এক দীঘলীয়া যাত্ৰাৰ অন্তত Auschwitz বন্দী শিবিৰৰ কোঠাত যেতিয়া সুমুৱাই দিয়া হ’ল তেতিয়াহে দুৰ্ভগীয়া যুৱতীসকলে বুজিলে তেওঁলোকক কৰা বিশ্বাসঘাটকতাৰ কথা।\nএইদৰেই আৰম্ভ হ’ল ৰেনাৰ Auschwitzৰ জীৱন। হাতত টেটু কৰি দিয়া হ’ল ক্ৰমাঙ্ক 1716। ৰেনাৰ বয়স তেতিয়া প্ৰায় ২১ বছৰ। কিছুদিনৰ পিছতে আন এটা যুৱতীৰ দলৰ লগত আহি উপস্থিত হ’ল ভনীয়েক Danka। আৰম্ভ হ’ল দুই বাই ভনীৰ কঠোৰ জীৱন সংগ্ৰাম। শিবিৰত ইহুদী বন্দীসকলক মানুহৰ মৰ্যাদা দিয়া নহৈছিল। খাবলৈ দিয়া হৈছিল অখাদ্য নূনতম আহাৰ। হাড়ভঙা শ্ৰম আৰু অনাহাৰ- অপুষ্টিত দিনৌ একো একোজনীৰ মৃত্যু হোৱাটো সাধাৰণ ঘটনা আছিল। সামান্য কাৰণতে বা বিনাদোষতে কোনো কোনো যুৱতীক হত্যা কৰা হৈছিল। অনা ইহুদী বন্দী ‘কাপো’ (যিবোৰক ইহুদী বন্দীবোৰৰ কাম-কাজ আদি পৰিচালনাৰ দায়িত্ব দিয়া হৈছিল) বোৰৰ নিষ্ঠুৰতা সহিবলগীয়া হৈছিল। সহ্য কৰিব লগা হৈছিল ভোক-পিয়াহ, ঠেঁটুৱৈ লগা জাৰ। গেছ চেম্বাৰলৈ খোজ কাঢ়ি যোৱা এজাক অনাথ শিশুক দেখি বেদনাত ৰেনাৰ হৃদয় মূক হৈ পৰিছিল। মাক – দেউতাকৰ মৃত্যুৰ খবৰো তেওঁ পাইছিল। সময়ে সময়ে ঘণ্টাৰ পিছত ঘণ্টা থিয় কৰাই থৈ নাৎসী চিকিৎসকে বন্দীবোৰৰ জীৱন-মৃত্যুৰ সিদ্ধান্ত লৈছিল। তথাপি ৰেনা ভাগি পৰা নাছিল। প’লেণ্ড এৰি যোৱাৰ আগতে মাকৰ ওচৰত তেওঁ শপত খাইছিল যে ভনীয়েকক তেওঁ সুস্থ শৰীৰেৰে এদিন মাকৰ ওচৰলৈ ওভতাই আনিব। ভনীয়েকৰ প্ৰতি মৰম আৰু দায়িত্ববোধে ৰেনাক পদে পদে সাহস যোগাইছিল। এইদৰেই Auschwitz, Birkenau, Ravensbruck আৰু Newstadt Glewe বন্দী শিবিৰত তেওঁ কটাইছিল ৩ বছৰ ৪১ দিন।\nঅৱশেষত এদিন মুক্তিৰ দিন আহিল। ১৯৪৫ চনৰ ২ মে’ৰ দিনা ৰাছিয়ান আৰু আমেৰিকান সৈন্য আহি বন্দী শিবিৰৰ প্ৰৱেশদ্বাৰ খুলি দিলে। যুদ্ধোত্তৰ জীৱনৰ প্ৰাৰম্ভিক ঘাত-প্ৰতিঘাতবোৰ পাৰ হৈ যোৱাৰ পিছত শান্তি ঘূৰি আহিল। আৰম্ভ হ’ল দুই বাই ভনীৰ নতুন জীৱন।\nজীৱনৰ অব্যক্ত এই কাহিনী কৈ শেষ কৰাৰ পিছত হীথাৰৰ সন্মুখত বহি থকা ৰেনাৰ চকুলো বৈ আহিছিল। তেওঁ কৈছিল, তেওঁৰ এই জীৱন কাহিনী আগতে কোনেও শুনা নাই। ইমান দুঃসহ স্মৃতিৰ বোজা লৈও কিন্তু ৰেনাই কৈছিল, ” The heart is only so big, so I do not hate. To hate is to let Hitler win.” তেওঁ বিচাৰিছিল যুদ্ধ আৰু বন্দী শিবিৰৰ অমানৱীয়তাৰ মাজত জীয়াই থকা মানৱতাৰ কথাও তেওঁৰ আত্মজীৱনীৰ পৰা মানুহে জানক। এমা নামৰ এগৰাকী ‘কাপো’ৰ কথা ৰেনাই কৃতজ্ঞতাৰে সুঁৱৰিছিল। সুঁৱৰিছিল লুকাই চুৰকৈ তেওঁক ঔষধ-পাতি, খোৱা বস্তু দিয়া আৰু বন্ধুত্বৰ মিঠা আমেজেৰে দুখৰ মাজতো সুখৰ সন্ধান দিয়া যুদ্ধবন্দী যুৱকসকলৰ কাহিনী, এজন সাধাৰণ কৃষকৰ মহানুভৱতা, অনাহাৰে থকা ৰেনাৰ হাতত নিজৰ পৰিয়ালৰ পৰাই চান কাঢ়ি এমুঠি আহাৰ তুলি দিয়া মহিলাগৰাকীৰ কথা। কোনো ইতিহাসৰ কিতাপত লিপিবদ্ধ নোহোৱা এই মানৱীয়তাৰ কাহিনীবোৰৰ একমাত্ৰ প্ৰত্যক্ষদৰ্শী আছিল ৰেনা। এই মানৱীয়তাই আছিল ৰেনাৰ প্ৰাণ সঞ্জীৱনী।\nএন্ ফ্ৰাঙ্কৰ ডায়েৰী, ৰেনা আৰু এলি ৱাইজেলৰ জীৱন কাহিনী আৰু অনেক…! এইবোৰ হৈছে ইতিহাসৰ একোখন দলিল। যুদ্ধবিহীন, জাতি ধৰ্ম বৰ্ণৰ ভেদাভেদ বিহীন পৃথিৱীৰ সপোন দেখিয়েই তেওঁলোকে দুঃসহ স্মৃতিক খুচৰি আত্মকথা লিখিছিল, যাতে মানৱজাতিয়ে পাহৰি নাযায় মানৱ ইতিহাসৰ সেই লজ্জাজনক অধ্যায়। ভৱিষ্যত প্ৰজন্ম‌ই যাতে পূৰ্বপুৰুষৰ ভুলৰ পুনৰাবৃত্তি নকৰে। মানৱতাৰ বধ্যভূমিতো কেনেকৈ মানৱতা জীয়াই থাকিব পাৰে সেই শিক্ষা যাতে আমি পাহৰি নাযাওঁ।\nশান্তিৰ ন’বেল বঁটা বিজয়ী এলি ৱাইজেলে বঁটা গ্ৰহণ কৰাৰ সময়ত দিয়া বক্তৃতাত কৈছিল, “There may be times when we are powerless to prevent injustice, but there must never beatime when we fail to protest. None of us is inaposition to eliminate war, but it is our obligation to denounce it and expose it in all its hideousness. War leaves no victors, only victims. Mankind needs peace more than ever. Mankind must remember that peace is not God’s gift to his creatures, it is our gift to each other.” সম্প্ৰতি ক্ষমতাৰ কঢ়া আঁজোৰা, মহামাৰী, অৰ্থনৈতিক শোষণ, যুদ্ধ, সন্ত্ৰাসবাদ, ধৰ্মীয় বিভেদ আৰু মৌলবাদ আদি এশ এবুৰি সমস্যাৰে জৰ্জৰিত পৃথিৱীত আমি ইতিহাসৰ শিক্ষাৰ প্ৰাসঙ্গিকতা অধিক অনুভৱ কৰিছো।\n← অনুসন্ধিৎসুৰে ভৰা যাত্ৰাৰ নামঃ সন্ধান – অনামিকা বড়া\nমৰমবোৰ ক’ত সাঁচি ৰাখিম – পল্লৱী হাজৰিকা →\nৰুটছ্“ আৰু আমেৰিকাৰ ক্ৰীতদাস ব্যৱস্থা – মীনাক্ষী বৰুৱা


ৰূপোৱালী মেঘৰ ছায়া (উপন্যাস) -মৌচুমী বৰি খণ্ড-৫ - সাহিত্য ডট অৰ্গ\nসকলোকে আচৰিত কৰি বিৰিণাই সঁচায়ে এদিন ফৰ্থয়েৰৰ প্ৰাঞ্জল নামৰ ল’ৰা এজনৰ লগত ডেটিঙত ওলাল’ৰাজনক কেনেকৈ পতালে সেইয়া বিৰিণাৰ বাদে কোনেও গম নাপালে৷ “প্ৰাঞ্জল-বিৰিণা”ৰ প্ৰেমিক যুটি সকলোতে জনাজাত হৈ পৰিল৷আমি পিছে জানিলোঁ বিৰিণাৰ নতুন “টাইম পাছ”ৰ কথা৷\nসেইদিনা আছিল “ভেলেন্টাইন ডে”৷ “ভেলেন্টাইন ডে’”ৰ দিনা নীলা ৰঙৰ কাপোৰ পিন্ধা প্ৰথাটো আমাৰ প্ৰথম বৰ্ষৰে পৰা চলি আহিছিল৷সেইদিনাও ছোৱালীবোৰৰ গাত আছিল নীলা ৰঙ!যি বোৰ ল’ৰাই ভালপোৱা ছোৱালীজনীক প্ৰেমৰ প্ৰস্তাৱ দিম বুলি ভাবি থৈছিল সেই ল’ৰাবোৰে ভেলেন্টাইন ডে’ৰ দিনা সুযোগ হেৰুৱাব বিচৰা নাছিল আৰু লাঞ্চব্ৰেকত অপ্ৰত্যাশিতভাৱে মোৰ হাতত পৰিছিলহি এখন কাৰ্ড৷ আমাৰ হোষ্টেলৰ পিয়ন ডেকাদাই কাৰ্ডখন আনি মোৰ হাতত তুলি দিছিল৷কাৰ্ডখন হাতত লৈ নাৰ্ভাচ হৈছিলোঁ মই!কাণ আৰু গাল দুখনলৈ এসোঁতা গৰম তেজ বৈ আহিছিল৷চুই চাইছিলোঁ মই নিজৰ গৰম হৈ পৰা কাণ আৰু গালদুখন৷কাৰ্ডখন লৈ মই পোনেই জয়া বাইদেউৰ কাষ পাইছিলোঁগৈ৷মৰমীয়াল জয়া বাইদেৱে মোৰ মুখলৈ চাই সুধিছিল—\n:তোমাৰো ভাল লাগে নেকি ল’ৰাটো?\n:ভাল লগাৰ প্ৰশ্নই নুঠে বা, মই তাৰ নামটো পৰ্যন্ত নাজানো৷\nজয়া বাই মিচিকিয়া হাঁহি এটা মাৰি ক’লে—-\n:এটা কাম কৰা, কাৰ্ডখন যদি তুমি ৰাখি থোৱা সি ভাবিব তুমি তাক ভাল পোৱা,সেইকাৰণে ডেকাদাকে আকৌ ঘূৰাই দিয়া আৰু ক’বা যে যি জন ল’ৰাই কাৰ্ডখন দিছে তেওঁক কাৰ্ডখন ঘূৰাই দিবলৈ৷\nমইও তাকে কৰিলোঁ৷কাৰ্ডখন খুলি নোচোৱাকৈয়ে ডেকাদাৰ হাতত দি ঘূৰাই দিবলৈ কৈ থৈ আহিলোঁগৈ৷লাঞ্চব্ৰেকৰ পিছৰ ক্লাছকেইটাত মোৰ আৰু মন নবহিল৷যন্ত্ৰচালিতভাৱে মই মাথোঁ চাৰসকলে দিয়া নোটচবোৰ লিখি গ’লো৷\nগধূলী বিৰিণাই গুণগুণাই গুণগুণাই ৰঙা গোলাপৰ বোকে আৰু টেডি বিয়েৰ এটা হাতত লৈ হোষ্টেল সোমালহি৷মোৰ ৰূমমেট জেৰিণাই বয়ফ্ৰেণ্ডৰ লগত কাজিয়া কৰি কান্দি কাটি ৰূমত সোমালহি৷ “জেৰিনা-অমল” প্ৰেমিক যুটিটোৰ এংগেজ হোৱাৰ দিন ধৰি কাজিয়াৰ অন্তই নপৰে৷সৰু সৰু কথাতে দুইটাই কাজিয়া কৰে কিন্তু দুয়োটাই ইটোৱে সিটোক এৰি থাকিবও নোৱাৰে৷মণিমালাইও ডাকযোগে কেইবাখনো ভেলেন্টাইন কাৰ্ড পালে৷মই কাৰ্ডপোৱা কথাটো ডেকা দা আৰু জয়া বাৰ বাহিৰে কোনেও গম নাপালে৷\nসেইদিনাও মই টোপনিতে দেখা পালোঁ — অচিন কোনোবা এজন যেন মোৰ ফালেই আহি আছে!\nফাগুন মাহ৷ “মহাবিদ্যালয় সপ্তাহ”ৰ যো-জা চলিছে৷সকলো হোষ্টেলতে মাৰ্চ-পাৰ্চৰ অনুশীলন চলিছে৷আমাৰ হোষ্টেলত ৰাতি দহ-এঘাৰ বজালৈকে আৰু ৰাতিপুৱা ছয়-সাত বজালৈকে মাৰ্চ-পাৰ্চৰ অনুশীলন হয়৷কেপ্টেইন নাজনিনা বাই উঠি পৰি লাগিছে যি কোনো প্ৰকাৰে পুৰস্কাৰ এটা আনিবই লাগিব বুলি৷\nঅৱশেষত প্ৰস্তুতিৰ অন্ত পেলাই “মহাবিদ্যালয় সপ্তাহ”ৰ দিনটো আৰম্ভ হ’ল৷ছাত্ৰী নিৱাসে মাৰ্চ-পাৰ্চত দ্বিতীয় পুৰস্কাৰ লাভ কৰিলে৷হোষ্টেল ছেভেনে প্ৰথম পুৰস্কাৰ আৰু হোষ্টেল পাঁচে তৃতীয় পুৰস্কাৰ পালে৷মাৰ্চ-পাৰ্চৰ ফলাফল ঘোষণাৰ পাছতেই বিভিন্ন ধৰণৰ খেল আৰম্ভ হ’ল৷এফালে দৌৰ,জাম্প, টেকেলি ভঙা,কেৰম,ডবা আদি প্ৰতিযোগিতাবোৰ চলি থাকিল আৰু সমান্তৰাল ভাৱে আনফালে তৰ্ক,আকস্মিক, সাহিত্য প্ৰতিযোগিতা আদি চলি থাকিল৷\nমই কেৰম প্ৰতিযোগিতাত ভাগ ল’লোঁ৷কেৰম খেলি থাকোঁতে সেই যুৰি চকুৰ চাৱনিয়ে মোক পুনৰ আমনি দিবলৈ ধৰিলে৷কেৰমত জিকি জিকি মই ছেমি ফাইনেল পালোঁগৈ আৰু চকুৰ চাৱনিৰ গৰাকীও গোটেই সময়চোৱা চকী এখনত বহি মোলৈকে চাই ৰ’ল৷কথাটো মোৰ বান্ধৱী প্ৰিয়াই মন কৰি আছিল৷\n:ঐ প্ৰাপ্তি, সেই ল’ৰাটো মন কৰিছ’নে?অথনিৰ পৰা তোলৈকে চাই আছে৷—প্ৰিয়াই ক’লে৷\n:দেখিছোঁ — মই অস্বস্তিৰে কৈ উঠিলোঁ৷\nল’ৰাটোৱে তেনেকৈ চাই থকা দেখি মোৰ অস্বস্তি গৈ এইবাৰ খঙত পৰিণত হ’ল৷মই খঙেৰে আৰু সাহসেৰে ল’ৰাটোৰ চকুত চকু থ’লোঁ৷চকুত চকু থৈ মই ৰৈ গ’লোঁ৷ ইমান ধুনীয়া চকু মই কাহানিও দেখা নাই৷দুযুৰি চকুত যেন প্ৰেমৰ আকুলতা!ল’ৰাৰ চকুও ইমান ধুনীয়া থাকিব পাৰেনে?—ভাবিলোঁ মই আৰু সন্তৰ্পনে আঁতৰাই আনিলোঁ মোৰ চকুযুৰি৷\nঅৱশেষত কেৰমৰ ফাইনেলত উপনীত হ’লো মই৷পিছে ফাইনেল খেলখন পিছদিনালৈ হ’ব বুলি কোৱাত প্ৰিয়া আৰু মই হোষ্টেললৈ বুলি উভতিলোঁ৷\n:প্ৰাপ্তি, ল’ৰাজনে তোলৈ কেনেকৈ যে চাই আছিল, তোৰ প্ৰেমত পৰিছে বুজিছ’৷\n:প্ৰেমত পৰিল বুলি আৰু এনেকৈ চাই থাকিব লাগেনে?মূৰৰ গণ্ডগোল যেন পাওঁ ল’ৰাটোৰ!\nমোৰ কথাশুনি প্ৰিয়াই নাহাঁহি নোৱাৰিলে৷\n:ল’ৰাটো কোন ব্ৰাঞ্চৰ তই জান’নেকি? –মই সুধিলোঁ প্ৰিয়াক\n:মইও নাজানো, সুধি উলিয়াম বাৰু – প্ৰিয়াই ক’লে\nহোষ্টেল গেটত নীহাৰিকা আৰু প্ৰিয়মক লগ পালোঁ৷\n:তহঁত ক’ৰপৰা আহিলি? – মই সুধিলোঁ দুইজনীকে\n:স্পট ৰাইটিং কম্পিটিছনত ভাগ লৈ আহিলোঁ, কবিতা,গল্প লিখিলোঁ – প্ৰিয়মে হাঁহি হাঁহি ক’লে৷\nনীহাৰিকা আৰু প্ৰিয়মক সকলোৱে বুন্দিয়া-ভুজিয়া বুলি কয়,দুইজনী একেলগে ঘূৰি ফুৰে বাবে৷\nৰাতি শুবৰ পৰত, একান্ত ভাৱে পোৱা নিজৰ মুহুৰ্তকণত মোৰ ল’ৰাটোলৈ মনত পৰিল৷সি মোক ভালপাই বাবেই এনেকৈ চাইনে?তাৰ চকুলৈ চাই মই মুহুৰ্তৰ বাবে ৰৈ গ’লো কিয় বাৰু?ধুনীয়া চকুহালৰ বাবে?ভেলেন্টাইন ডে’ৰ দিনা পঠিওৱা কাৰ্ডখন তাৰেই আছিলনে? মইটো খুলিয়েই নাচালো!চকুহালৰ কথা ভাবি ভাবিয়েই টোপনিত ঢলি পৰিলোঁ৷\nকেৰমৰ ফাইনেল আৰম্ভ হ’ল৷মই মোৰ অজ্ঞাতেই সেই চকুৰ চাৱনিৰ গৰাকীক বিচাৰিলোঁ৷আজিচোন অহা নাই!!তাৰ অনুপস্থিতিত কিবা এক বিৰহ অনুভৱ কৰিলোঁ৷ল’ৰাটোৰ প্ৰতি অকনমান অভিমান এটাই মোৰ মনত যেন টুকুৰিয়াই গ’ল!মই খেলাত মনোনিৱেশ কৰিবলৈ যত্ন কৰিলোঁ৷কিন্তু তালৈ মোৰ মনত পৰি থাকিল৷অৱশেষত কেৰম চেম্পিয়নৰ খিতাপটো মইয়েই লাভ কৰিলোঁ৷সকলোৰে অভিনন্দনে মোক উপচাই পেলালে৷মইও ফূৰ্তিতে উৰি ফুৰা পখিলীজনীৰ দৰে হৈ পৰিলোঁ৷হঠাতে অভিনন্দন জনাবলৈ আগবঢ়াই দিয়া এখন হাত দেখি মই ৰৈ গ’লোঁ৷\n:কংগ্ৰেছুলেশ্যন প্ৰাপ্তি – ল’ৰাটোৱে মিচিকিয়াই ক’লে\nবিজুলী সঞ্চাৰে গৰম তেজ এসোঁতা মোৰ গাল আৰু কাণলৈ যেন বৈ হে আহিল৷\n:থেংকিউ – মই লাহেকৈ ক’লো\nতাৰ কথাত মই মূৰ দুপিয়ালো৷নিবিড় নামৰ ল’ৰাটো অলপ দেৰি মোৰ কাষতে থিয় হৈ ৰ’ল এটি অনুভৱী শিহৰণ হৈ৷\n:ঠিক আছে তুমি যাবা দেই — এইবুলি কৈ সি ভীৰৰ মাজত হেৰাই গ’ল৷\nপ্ৰিয়াই ইংগিতেৰে মোৰ পিঠিত ঢকা এটা দি ক’লে—\n:ঐ প্ৰেমত পৰিলি নেকি?মুখখন গুলপীয়া হৈ পৰিছে তোৰ৷\n:ধ্যেৎ এইজনী, মই আৰু প্ৰেম—ধুৰৰ!ভুলতো নাভাবিবি৷\n:চাবি আকৌ প্ৰেমত নপৰোঁ বুলি ফিতাহি মৰা মানুহবোৰ সোনকালে প্ৰেমত পৰে – প্ৰিয়াই হাঁহি হাঁহি ক’লে৷\nমনত বিজয়ৰ আনন্দ লৈ প্ৰিয়াৰ স’তে মই হোষ্টেললৈ আগবাঢ়িলোঁ৷\nগধূলীৰ পৰা বাৰ’জনীমান ছোৱালী কমনৰূমত ব্যস্ত হৈ পৰিছে প্ৰাচীৰ পত্ৰিকা সজোৱাত৷প্ৰাচীৰ পত্ৰিকাৰ থিম কি হ’ব, কোনজনী ছোৱালীয়ে ইংৰাজীত লেখা গল্প-কবিতাবোৰ লিখিব, কোনজনীয়ে অসমীয়াত লেখা গল্প-কবিতাবোৰ লিখিব সেইবোৰ আলোচনা চলিছে৷অৱশেষত সিদ্ধান্ত হ’ল প্ৰথম বৰ্ষত পঢ়ি থকা নাৰ্জীয়ে অসমীয়া লিখিব– খুউব ধুনীয়া আখৰ তাইৰ আৰু প্ৰিয়মে ইংৰাজী লিখিব কাৰণ প্ৰিয়মৰো ইংৰাজী আখৰ খুউব ধুনীয়া৷সম্পাদকীয় লিখিব নীহাৰিকাই৷থিম দিব সুজাতাই৷ইতিমধ্যে নীহাৰিকাই লেখাবোৰ সংগ্ৰহ কৰি থৈছিলেই৷ৰং-তুলিকাৰে প্ৰাচীৰ-পত্ৰিকাৰ থিমতো সজাই তোলাৰ পাছত নাৰ্জী আৰু প্ৰিয়মে নীহাৰিকাই সংগ্ৰহ কৰি থোৱা গল্প, কবিতা, প্ৰবন্ধবোৰ গোট গোট আখৰেৰে লিখিবলৈ ধৰিলে৷এনেকৈয়ে ফূৰ্তি-তামাছাৰে প্ৰাচীৰ-পত্ৰিকাখন সজাই থাকোঁতে যেতিয়া বাহিৰত কাউৰীয়ে কা কা কৰিলে, চৰাইৰ কিচিৰ-মিচিৰ শব্দ শুনা পালোঁ আৰু পোহৰৰ ৰেখা দেখা পালোঁ তেতিয়াহে আমি গম পালোঁ ৰাতিপুৱাল বুলি৷\nসেইদিনা পুৱা দহ বজাত “ৱালমেগাজিন কম্পিটিছন” আছিল৷ দহ বজাৰ আগে আগে আমি কেইবাজনীয়েও মিলি হোষ্টেলৰ ৰান্ধনী বৰ্মণ দা আৰু পিয়ন ডেকা দাৰ সহায় লৈ প্ৰাচীৰ-পত্ৰিকাখন কলেজলৈ লৈ গ’লো৷ক্লাছৰূম এটাত ন’খন প্ৰাচীৰ-পত্ৰিকা সজ্জিত হৈ ৰ’ল প্ৰতিযোগিতাৰ বাবে৷\nগধূলী সাত বজাত হোষ্টেল কৰিডৰত প্ৰিয়াই হাতত কাগজ এখন লৈ চিঞৰিলে —“শুনক শুনক ৰাইজ ৱাল মেগাজিনৰ ৰিজাল্ট দিলে, আমাৰ হোষ্টেল ছেকেন্ড হৈছে…..” হোষ্টেলৰ চিৰিয়েদি ঢোপঢোপ ঢোপঢোপকৈ দৌৰি অহা শব্দ শুনা গ’ল৷মণিমালা, মই, নীহাৰিকা, প্ৰিয়ম—আমি সকলোৱে চিঞৰ বাখৰ কৰি হোষ্টেল গৰম কৰি তুলিলোঁ৷প্ৰিয়াই আকৌ চিঞৰিলে —“ আমাৰ নীহাৰিকাই সম্পাদকীয় লিখি ফাৰ্ষ্ট প্ৰাইজ পালে”, ছোৱালীবোৰে ফূৰ্তিতে নীহাৰিকাক ডাঙি ধৰিলে, কেইজনীমানে এই বিমল আনন্দৰ মুহুৰ্তকণক স্মৃতিৰ সঁফুৰাত ৰাখিবলৈ নিজৰ কেমেৰাত বন্দী কৰিলে৷আমাৰ আনন্দতে চকুপানী ওলাল৷ফূৰ্তি-আনন্দ শাম কটাত প্ৰিয়াই ৱাল-মেগাজিনৰ ফলাফলৰ কাগজখন নটিচ বৰ্ডত লগাই থলে৷\nসমূহীয়া আনন্দৰ সোৱাদেই বেলেগ – মই ভাবিলোঁ৷নীহাৰিকাৰ কথা ভাবিও মোৰ মনটো ভাল লাগিল, অনবৰতে দুখত থাকিব বিচৰা ছোৱালীজনীৰ মুখত আনন্দৰ পোহৰকণ দেখা পাই মই আনন্দিত হ’লোঁ৷\n“মহাবিদ্যালয় সপ্তাহ” বৰ ব্যস্ততাৰে পাৰ হোৱাৰ পিছতেই আমি চতুৰ্থবৰ্ষৰ বিদায়ী বাইদেউসকলৰ বিদায় মিটিং পাতিবৰ বাবে যো-জা চলাব লগা হ’ল৷কলেজতো বিদায়ী ছাত্ৰ-ছাত্ৰীসকলৰ বাবে বিদায় সভাৰ আয়োজন চলিল৷\nজয়া বাইদেউ যাবগৈ;মোৰ লগতে ৰূমমেট বাকীদুগৰাকীৰো মনত সেয়ে বৰ দুখ৷মোৰ আটাইতকৈ মৰমৰ বাইদেউজনী যাবগৈ বুলি বহুদিনৰে পৰাই মোৰ মনটো দুখেৰে ভৰিয়েই আছিল৷বিদায় মিটিঙৰ যো-জা চলাত মোৰ যেন শোকটো আৰু গভীৰ হ’ল৷মই জয়া বাইদেউক মোৰ জীৱনৰ আদৰ্শ বুলি ভাবোঁ৷হোষ্টেল জীৱনৰ দুটা বছৰত জয়া বাইদেৱে মোক চেনেহেৰে আৱৰি ৰাখিলে, কাকো ক’ব নিবিচৰা কথাষাৰো মই জয়া বাইদেউৰ স’তে শ্বেয়াৰ কৰি ভাল পাইছিলোঁ৷জয়া বাইদেউ এদিন হোষ্টেল এৰি মোৰ কাষৰ পৰা যাবগৈ – এইকথা জানিও মই পাহৰি আছিলোঁ৷এৰা, হোষ্টেল জীৱন যেন জীৰণীয়া মৌ – ইয়াত কোনো স্থায়ী নহয়!মানুহে যেনেকৈ মৰণশীল বুলি জানিও মৃত্যুৰ কথা পাহৰি থাকে মইও পাহৰি আছিলোঁ হোষ্টেল জীৱনৰ অস্থায়িত্বৰ কথা৷আজি জয়া বাইদেউ যাব উলাইছে, মইওটো এদিন যাবগৈ লাগিব এই হোষ্টেল এৰি!\nহোষ্টেলৰ বিদায় মিটিঙৰ দিনা বিদায়প্ৰাৰ্থী বাইদেউসকলে শাৰী, মেখেলা-চাদৰ আদি পিন্ধি নিজকে সজাই-পৰাই তুলিলে৷বিদায় সভাত দুখৰ মাজতো সকলোৱে আনন্দ কৰিলে৷বিদায়ী বাইদেউসকলক লৈ অন্তাক্ষৰী, মিউজিকেল চেয়াৰ আদি বিভিন্ন ধৰণৰ খেল হ’ল৷বয়জ হোষ্টেলৰ ল’ৰাসকলৰ নাম ধৰি ধৰি বাইদেউসকলক কামোৰ দিয়া হ’ল৷ “কামোৰ” শব্দটো হোষ্টেলৰ এটা প্ৰচলিত স্থায়ী শব্দ!বহু ৰাতিলৈ বিভিন্ন ধৰণৰ খেল-ধেমালি স্মৃতি-ৰোমন্থেনেৰে বিদায়ী সভা চলিল৷বিদায় সভা শেষ কৰি জয়া বাইদেউ যেতিয়া নিজৰ ৰূম পালেহি তেতিয়া মই নিজৰ শোৱা বিচনাৰ আঁঠুৱা লগোৱাত ব্যস্ত আছিলোঁ৷বাকী দুজনী ৰূমমেট তেতিয়াও নিজৰ ৰূমলৈ অহাই নাছিল৷\n:বা, আজি ফেয়াৰৱেল কেনে লাগিল?—মই সুধিলোঁ\nকাণৰ ওলমা কাণফুলিযোৰ খুলি খুলি জয়া বাইদেৱে মাত লগালে—\n:মোৰ বেছি জমনি লাগিছিল আপোনাক যে সকলোৱে পৰীক্ষিত দাৰ স’তে জোকাইছিল –মই হাঁহি হাঁহি ক’লো৷\n:সুযোগ পালে জোকাওঁ জোকাওঁকৈ থাকে যে, সেইকাৰণে আজি দি দিলে আৰু কামোৰটো৷\nজয়া বাৰ কথাত মই পুনৰ হাঁহি পেলালোঁ৷\n:আপোনাৰ বিয়ালৈ মোক মাতিব দেই বা\n:আয়ৈ দেহি মোৰ সৰু ভনীজনীক নামাতিম নে!\nএইবুলি কৈ জয়া বাইদেৱে মোক হঠাতে সাৱটি ধৰিলে, মইও মৰমৰ বাক সাৱটি নিশ্চুপ হৈ ৰ’লোঁ৷গতিশীল জীৱনৰ কেঁকুৰিত ইজনীয়ে সিজনীৰ পৰা দূৰ হৈ যোৱাৰ দুখকণে আমাৰ দুয়ো বাই-ভনীকে আৱৰি ধৰিলে৷যেতিয়া দুইজনীয়ে মৰমৰ আলিংগনৰ পৰা আঁতৰি আহিলোঁ দুধাৰি চকুলোৰ বন্যাই বুৰাই পেলালে আমাৰ দুয়োকে৷\nসকলোৰে পৰীক্ষা শেষ হ’ল৷আৰু মাথোঁ এসপ্তাহৰ পিছতেই জয়া বাইদেউ হোষ্টেল এৰি যাবগৈ৷হোষ্টেলত এইকেইদিন দুখৰ ছাঁ পৰিছে৷এজনী এজনীকৈ ফাইনেল য়েৰৰ ছাত্ৰীসকল হোষ্টেল এৰি একেবাৰে ঘৰলৈ গৈছেগৈ৷ইজনীয়ে সিজনীক ধৰি কান্দোন ৰাখিব পৰা নাই৷হোষ্টেলৰ ৰান্ধনি শৰ্মা দা, বৰ্মণ দা, ৰীনা ডি,বাচন-বৰ্তন ধোৱা হেমা বাইদেউ,চিঠি-পত্ৰ দিয়া পিয়ন ডেকা দা, চকীদাৰ জুলী দা – সকলোৰে মনবোৰত দুখৰ চাপ, দুচকুত পানী৷সঁচাই হোষ্টেল জীৱন — হাতেৰে গণিব পৰা মাথোঁ কেইটামান বছৰ কিন্তু অতিশয় মূল্যৱান কেতিয়াও পাহৰিব নোৱাৰা যেন আপুৰুগীয়া বছৰ৷গতিশীল জীৱন বাটত সদায়ে হাত বাউলি মাতিব হোষ্টেল জীৱনে৷\n:ঐ প্ৰাপ্তি, ব’লচোন টাউনৰ পৰা আহোঁগৈ, পাৰ্টিং গিফ্ট কিনোগৈ\nমোৰো গিফ্ট কিনিব লগা আছিল সেয়ে মই এবাৰতে মান্তি হ’লো৷দুয়োজনীয়ে কলেজ গেটৰ কাষত ৰৈ থকা বিক্ৰমত উঠিলোঁগৈ৷টাউন পাই বিক্ৰমৰ পৰা নামিলোঁ আৰু বিৰিণাই মোক হাতত ধৰি আৰ্চিছ গেলাৰীলৈ লৈ গ’ল৷গেলাৰীৰ ভিতৰত সোমাই বিৰিণাই কাৰ্ড চাবলৈ লাগিল আৰু এখন কাৰ্ড হাতত উঠাই লৈ মোক সুধিলে –\n:অ’ই প্ৰাপ্তি, এইখন কাৰ্ড প্ৰাঞ্জলৰ বাবে কিনিছোঁ, কেনে হ’ব ক’ছোন?\nকাৰ্ডখন দেখি মোৰ চকু দুটা ডাঙৰ হৈ গ’ল৷জনা হোৱাৰ পৰা ভাবি অহা এটা প্ৰশ্নৰ মই যেন আজি উত্তৰহে পালোঁ তেনে লাগিল মোৰ!\nএহাল প্ৰেমিক-প্ৰেমিকা৷প্ৰেমিকাৰ ওঁঠত প্ৰেমিকৰ ওঁঠ!!— হৰি বিষ্ণু, এনেকুৱা কাৰ্ড দেখিলেই মোৰ লাজ লাগি যায়!কাৰ্ডৰ দোকানত এনে কাৰ্ড দেখিলে মোৰ মনত সদায়ে এটা প্ৰশ্নই খেলা কৰি গৈছিল – এনেকুৱা কাৰ্ড কোনে কাক দিয়ে বাৰু?দিয়াজনৰ বা লোৱাজনৰ লাজ নালাগেনে? এৰা, বিৰিণাৰ দৰে ছোৱালীয়েই এনে কাৰ্ড দিবলৈ সাহস কৰিব পাৰে!—সেইমুহুৰ্তত ভাবিলোঁ মই৷\n:প্ৰাঞ্জলক তই এইখন কাৰ্ড দিবি?তোৰ লাজ নালাগে?\nমোৰ কথাশুনি বিৰিণাই হাঁহি পেলালে৷\n:মাইনা, তোমাৰ ওঁঠ চেপিলে এতিয়াও গাখীৰ ওলাব৷—বিৰিণাই মোক উদ্দেশ্যি কৈ উঠিল৷\nবিৰিণাই মোক ঠাট্টা কৰিলে নে কি উদ্দেশ্যত ক’লে মই ধৰিব নোৱাৰিলোঁ৷\n:তোৰ লগত আহিয়েই মই ভুল কৰিলোঁ৷\nএইবুলি মুখৰ মাজতে ভোৰভোৰাই বিৰিণাক এৰি খৰকৈ খোজ দিব খোজা মোৰ হাতখন বিৰিণাই হঠাতে ধৰি টানিলে-\n:ৰ’না প্ৰাপ্তি, তই বৰ কিউট অ’,ধেমালিকৈহে কৈছোঁ … মোক এৰি নাযাবি প্লিজ, আৰু গিফ্ট কিনিবলৈ আছেই দেখোন আমাৰ!\nদুইজনীয়ে বজাৰ-সমাৰ কৰি গধূলী প্ৰাৰ্থনাৰ আগে আগে হোষ্টেল সোমালোঁ৷\nছাত্ৰী নিৱাসৰ গে’টৰ সমূখতে কলেজৰ দ্বিতীয়খন গে’ট৷কলেজ বাছৰ প্ৰথম ষ্টপেজটো দ্বিতীয়খন গে’টৰ পৰাই আৰম্ভ হয়৷আজিও চতুৰ্থ বৰ্ষৰ ল’ৰাকেইটামান হোষ্টেল এৰি যাবগৈ৷গধূলী আঠ বজাত বিদায় দিবৰ বাবে বহুতো ছাত্ৰ-ছাত্ৰী গোট খালে৷আমি দূৰৈৰ পৰাই চাই থাকিলোঁ সেই বিদায়ৰ মুহুৰ্ত৷গীটাৰ বজাই বজাই ল’ৰাবোৰে চিঞৰি-বাখৰি ফূৰ্তি কৰিলে৷সকলোৱে বুজিছিল আচলতে সেইয়া ফূৰ্তি নাছিল আছিল বিষাদ ঢকাৰ প্ৰয়াস মাথোঁ৷“অ’ই যাবি আৰু”, “ভালকৈ যাবি দেই”, “আমাক নাপাহৰিবি” আদি টুকুৰা টুকুৰ বাক্য কিছুমান আমাৰ কাণত আহি পৰিলহি৷কোনোবাই কৰমৰ্দন কৰিলে, কোনোবাই আলিংগন কৰিলে আৰু গীটাৰৰ সুমধুৰ ধ্বনিৰে মুখৰিত হৈ থাকিল এন্ধাৰ-পোহৰৰ মাজৰ কলেজৰ দ্বিতীয়খন গে’ট৷বিদায় মুহুৰ্তৰ কৰুণ সাক্ষী হৈ কলেজ বাছখনে ধীৰে ধীৰে গতি ল’লে৷বেথাভৰা হৃদয়বোৰ হোষ্টেল জীৱনৰ বিষাদ-মধুৰ স্মৃতি হৈ গুণগুণাই থাকিল৷\n“পেহলি পেহলি বাৰ বলিয়ে, ডিল গয়ি হাৰ বলিয়ে\nৰাব্বা মেইনু প্যাৰ হ’ গ্যা\nহাই, ডিল কা কৰাৰ খ’ গ্যা”…\n—- আমাৰ ৱিঙত কোনোবাই গানটো প্ৰয়োজনতকৈ ডাঙৰ ভলিউমত লগাইছে৷মই গেষ্ট ৰূমত বাতৰি কাকতখন পঢ়ি উঠি চিৰিৰে ওপৰলৈ আহি আছিলোঁ৷মই গানটো অনুসৰণ কৰি গান বজোৱা ৰূমটোৰ কাষ পালোঁগৈ৷দুৱাৰ ঠেলি বিৰিণাৰ ৰূমত প্ৰৱেশ কৰিলোঁ মই৷ দেখিলোঁ বিৰিণাই গাৰুত মুখ গুজি কান্দি আছে৷\nবিৰিণাৰ পিঠিত হাত থ’লেঁ৷আউলি-বাউলি চুলি, উদভ্ৰান্ত ৰঙা দুচকুৰে তাই মূৰ ডাঙি মোলৈ চালে৷\n:আজি প্ৰাঞ্জল গ’লগৈ প্ৰাপ্তি, মোৰ বৰ দুখ লাগিছে৷আজিৰ পৰা কাৰ স’তে ডেটিঙত যাম?মোৰ বুকু খালী কৰি সি গ’লগৈ৷—কথাখিনি কৈ বিৰিণা পুনৰ উচুপি উঠিল৷\n:বিৰিণা, তই প্ৰাঞ্জলৰ স’তে প্ৰেম কৰিছ’, তোৰনো বুকু খালী কেনেকৈ হ’ল?সি তোৰ পৰা শাৰীৰিকভাৱে আঁতৰত থাকিব, কিন্তু মনৰ নিচেই কাষত থাকিব, হয় নে নহয়?\nমোৰ কথা শুনি বিৰিণা মনে মনে থাকিল, একো নক’লে৷তাই বাজি থকা গানটোৰ পিছে পিছে গুণগুণাই গালে —\n“তেৰে লিয়ে তেৰে লিয়ে\nমৰতা হ্যে মাহিয়া\nফিৰ ভি জুডাই চে ডিল\nদৰতা হ্যে মাহিয়া….\nএবুকু বেথাভৰা হৃদয়েৰে আমি জয়া বাইদেউক পিছদিনা বিদায় দিলোঁ৷জয়া বাক নিবৰ বাবে মাক-দেউতাক আৰু ভনীয়েক আহিছিল৷মোৰ এনে লাগিছিল – মৰমৰ জয়া বাক বিদায় দিব নোৱাৰাকৈ সময়বোৰ চিৰদিনৰ বাবে যেন ইয়াতেই ৰৈ যাওক৷কিন্তু শুনিবনে গতিশীল সময়ে মোৰ এই আকুলতা ভৰা আবেদন!নুশুনে,কেতিয়াও নুশুনে….!\n“গধূলিৰ কথা নক’বা মোক\nগধূলিৰ স’তে আছে মোৰ বহু প্ৰাণময় ভৰুন স্মৃতি”\nগধূলী সময়খিনি মোৰ খুব ভাল লাগে৷হোষ্টেলৰ চাদৰ ওপৰত ৰৈ মই উপভোগ কৰোঁ গধূলিৰ মায়া সনা মিঠা বিষাদৰ ৰহস্যময় পৰিৱেশ৷আপেলৰঙী বেলিটো সুদূৰ পাহাৰত মাৰ যোৱাৰ দৰে ইঞ্জিনীয়াৰিং কলেজ বিল্ডিঙত মাৰ যায় বেলি৷পুখুৰীৰ পাৰে পাৰে বহি ৰয় প্ৰেমৰ সাগৰত ডুবি থকা প্ৰেমিক-প্ৰেমিকাৰ যোৰ!দূৰণিৰ মা-ধাবাৰ পৰা ভাঁহি আহে এজাক উচ্ছল ডেকা-গাভৰুৰ খিল খিল হাঁহি৷এনেকুৱা গধূলিবোৰত কেতিয়াবা মোৰ নিজকে নি:সংগ অনুভৱ হয়৷মুঠতে গধূলিটোৱে মোক বহুধৰণৰ অনুভৱেৰে আৱৰি ৰাখে৷\nসেইদিনাও মই চাদৰ ওপৰলৈ গ’লো দিনত মেলি দিয়া কাপোৰখিনি সামৰাৰ লগতে গধূলিটো উপভোগ কৰিবলৈ৷জয়াবাৰ অনুপস্থিতিয়েও মোৰ মনটো সেমেকাই ৰাখিছে৷ প্ৰিয় ব্যক্তিৰ অনুপস্থিতি কিমান বেদনা গধূৰ হ’ব পাৰে জীৱনত প্ৰথমবাৰ অনুভৱ কৰিলোঁ মই!চাদৰ ওপৰত নীহাৰিকাক দেখি মই সুধিলোঁ–\n:কি খবৰ নীহাৰিকা?\n:এ, নকবি আৰু প্ৰাপ্তি মোৰ মন-চন একেবাৰে ভাল নহয়৷\n:কি হ’ল নো তোৰ ক’চোন?\n:প্ৰাপ্তি, মই আৰু ইঞ্জিনীয়াৰিং নপঢ়ো বুলি ভাবিছোঁ৷ এইবাৰ ঘৰলৈ গ’লে মা-দেউতাক মোৰ সিদ্ধান্তৰ কথা জনাম৷\nইতিমধ্যে ইঞ্জিনীয়াৰিঙৰ দুটাবছৰ অতিক্ৰম কৰিমেই আমি, তেন্তে এই মাজ সাগৰত তাই উভতাৰ কথা কিয় কৈছে মই ধৰিব নোৱাৰিলোঁ৷নীহাৰিকাই হুমুনিয়াহ কাঢ়ি পুনৰ কৈ উঠিল–\n:প্ৰাপ্তি, ইঞ্জিনীয়াৰিং মোৰ বাবে একেবাৰে নীৰস বিষয়৷যিমান চেষ্টা কৰিও মই ইয়াত মন বহাব পৰা নাই৷সেইকাৰণে মই ৰিজাল্টো ভাল কৰিব পৰা নাই৷তইটো জানই মই যোৱাবাৰ তিনিটা চাবজেক্টত বেক পাইছোঁ৷যি জনী ছোৱালীয়ে স্কুলত থাকোঁতে প্ৰতিটো শ্ৰেণীতে প্ৰথম স্থান পাইছিলোঁ সেইজনী ছোৱালীয়ে আজি বেক পাই পাছ কৰিব লগা হৈছে৷মই বহুত হতাশ হৈছোঁ অ’ প্ৰাপ্তি৷ এনেকৈ যদি মোৰ ৰিজাল্টবোৰ হৈ থাকে মই হয়তো এদিন আত্মহত্যাৰ পথ বাছি ল’ম৷তাতকৈ মই যদি নিজৰ জীৱনটোক বচাব বিচাৰোঁ তেন্তে মই এই কলেজ এৰি আঁতৰি যাব লাগিব৷\nপ্ৰাপ্তি, মা-দেউতাহঁতে যদি মোৰ মনৰ কথা অলপ হ’লেও বুজি পালেহেঁতেন!\n: নীহাৰিকা, ভালকৈ তই ভাবি চা, কি সিদ্ধান্ত ল’বি৷ কিন্তু আত্মহত্যাৰ কথা ভুলতো নাভাবিবি৷আত্মহত্যা সেইজনেই কৰে যিজন পলায়নবাদী৷মই ভাবো, তই এজনী সাহসী ছোৱালী, তই তোৰ জীৱনটোক জয় কৰিবই লাগিব৷\nনীহাৰিকাই দুখেৰে মূৰ দুপিয়ালে আৰু ক’লে—\n:ব’ল, মোৰ কোঠালৈ, তোক মই আজি স্পেচিয়েল চাহ খোৱাম৷\nমোৰ আৰু সেইদিনা গধূলিটো উপভোগ কৰা নহ’ল৷ দুইজনীয়ে নীহাৰিকাৰ ৰূমৰ ফালে আগবাঢ়িলোঁ৷\nবিচনাত পৰি ভাবিলোঁ – মোৰ জীৱনৰ লক্ষ্য কি আছিল? দেউতাই কৈছিল –“মোৰ আইমানু ডাঙৰ হৈ ডাক্তৰ হ’ব!” মইও ভাবিছিলোঁ ডাক্তৰেই হ’ম মই৷ ডাক্তৰ সকলে ব্যৱহাৰ কৰা ৰঙা যোগ চিনটো ইমান যে ভাল লাগিছিল মোৰ!সৰুতে দেউতাই হোমিওপাথিক ডাক্তৰ এজনৰ ওচৰত মোৰ অসুখ বিসুখ বোৰৰ চিকিৎসা কৰাইছিল৷ হোমিওপাথিক ডাক্তৰজনে ব্যৱহাৰ কৰা টৰ্চটোৰ ওপৰত মোৰ প্ৰায়ে চকু গৈছিল, সেই টৰ্চটোৰ ওপৰত ৰঙা যোগ চিনটো আছিল যিটো চিনে মোক প্ৰতি মুহুৰ্ত্ততে ডাক্তৰ হোৱাৰ সপোন দেখাইছিল৷\nসেই হোমিওপাথিক ডাক্তৰজন এদিন হঠাৎ ঢুকাই থাকিল৷ “মৃত্যু” শব্দটোৰ স’তে মোৰ সেয়াই প্ৰথম চিনাকী আছিল৷ মই প্ৰেছক্ৰিপছনত ডাক্তৰজনে লিখা আখৰকেইটালৈ বহুদেৰি চাই ৰৈছিলোঁ আৰু ভাবিছিলোঁ – এজন জীৱন্ত মানুহ হঠাতে কেনেকৈ নাইকীয়া হৈ যাব পাৰে!!এই প্ৰেছক্ৰিপছনৰ আখৰ কেইটা এজন জীৱন্ত মানুহৰ আখৰ আছিল অথচ যি জন এতিয়া প্ৰাণহীন ব্যক্তিলৈ ৰূপান্তৰ হ’ল!এনেকুৱা কিয় হয়? মৃত্যু কিয় হয় মানুহৰ? বহু প্ৰশ্নই মোৰ কিশোৰী মনটোত আগুৰি ধৰিছিল৷\nতাৰপিছত বহু মৃত্যু দেখিছোঁ, কিমান যে মৃত্যুৱে বুকুভেদি কৰুণ হুমুনিয়াহ বোৱাইছে!!দেখিছোঁ তেনে মৃত্যুৰো যি মৃত্যুৱে থানৱান কৰি দিব পাৰে কাৰোবাৰ জীৱনৰ কাৰেং!!বৰ কৰুণভাৱে বুজি উঠিছোঁ—জন্মৰ দৰেই মৃত্যুও চিৰন্তন সত্য!!চিৰন্তন সত্য!!\nপিছে দেউতাৰ সপোন আৰু নিজৰ সপোনৰ পৰা আঁতৰি আহি মই আজি অভিযন্তা হ’বলৈহে উলাইছোঁ ৷ মইটো ডাক্তৰ হোৱাৰহে সপোন দেখিছিলোঁ!মোৰ বাৰু সন্তুষ্টি আছেনে ইঞ্জিনীয়াৰিঙ পঢ়ি? এৰা, নীহাৰিকাৰ দৰে মই অন্তত: হতাশ হোৱা নাই৷এটা মনে বিচৰা ভাল ৰিজাল্ট কৰি মই যে অভিযান্ত্ৰিক মহাবিদ্যালয়ৰ পৰা ওলাই যাব পাৰিম সেই দৃঢ় বিশ্বাস মোৰ আছে ৷\n“নিজৰ পছন্দৰ ক্ষেত্ৰখন যি এবাৰ বাছি ল’ব পাৰিছে তেওঁ আৰু পিছলৈ ঘূৰি চাব লগা নহয়, অনুশোচনা আৰু অসন্তুষ্টিত পৰি ককবকাই থাকিবও নালাগে” – এই কথা মই অন্তকৰণেৰে বিশ্বাস কৰোঁ৷নীহাৰিকাজনীলৈ মোৰ দুখ লাগিল৷নীহাৰিকাৰ কথা ভাবি ভাবিয়েই মই শুবলৈ যত্ন কৰিলোঁ৷\nমণিমালাৰ জন্মদিন৷তাই “বেলিআমিজ”ত বাৰ্থডে পাৰ্টি দিছে৷ইতিমধ্যে মই নিবিড়ৰৰ বিষয়ে গম পাইছিলোঁ৷আমাতকৈ এক বছৰ ছিনিয়ৰ নিবিড়, মেকানিকেল ব্ৰাঞ্চৰ৷মণিমালাৰো মেকানিকেল ব্ৰাঞ্চ সেয়ে তাই নিবিড়হঁতকো পাৰ্টিলৈ সদায়ে নিমন্ত্ৰণ কৰে৷আজি যে নিবিড় আহিব সেইয়া নিশ্চিত৷\n“নিবিড়ৰ বিষয়ে মোৰ ইমানকৈ ভাবিবলৈনো কিটো হ’ল!!”-মই নিজকে ক’লো৷\n“মইটো নিবিড়ৰ প্ৰেমত পৰা নাই!! আৰু নপৰোও!”—মই ভাবিলোঁ৷\nআইনালৈ চাই যেতিয়া গালত ক্ৰীম লগাওঁ,নিজকে যেন আৰু অলপ ধুনীয়াকৈ সজাই লওঁ তেনে লাগিল মোৰ! “ধ্যেৎ”—নিজকে কৈ উঠিলোঁ৷\nপ্ৰিয়া কোবাকুবিকৈ ৰূমলৈ সোমাই আহিল৷\n“কি হ’ল অ’ এইজনী!নিজকে সজাওঁতে-পৰাওঁতে ইমান যে দেৰি লাগিছে আজি!!ওঁ…ও কোনোবা আহিবটো!!”\n“ধ্যেৎ এইজনী, ব’ল মোৰ হ’ল”—মই কৈ উঠিলোঁ৷\nআমি যেতিয়া “বেলিআমিজ ৰেষ্টুৰেন্টত” সোমালোঁ, মৃদু ভলিউমত বাজি থকা ৰোমান্টিক হিন্দী গানে গোটেই পৰিৱেশটোকে ৰোমান্টিক কৰি ৰাখিছিল৷সকলো ল’ৰাৰ মাজত মই নিবিড়ক দেখা পালোঁ, আমি দুয়ো কোনো এক মূহূৰ্তত চকুৱে চকুৱেও চালোঁ৷মোৰ গতিবিধি নিৰীক্ষণ কৰি থকা প্ৰিয়াই লাহেকৈ মোক খোঁচ এটা দিলে৷\nকেক কটাৰ পিছতে সকলোৱে নিবিড়ক গান গাবলৈ অনুৰোধ কৰিলে ৷সকলোৰে হেঁচাত নিবিড় উঠিল৷\n“চাবি, আজি নিবিড়দাই গানৰ মাজেৰে তোক অন্তৰৰ কথা ক’ব”- প্ৰিয়াই মোৰ কাণত ফুচফুচাই ক’লে৷প্ৰিয়াৰ কথা শুনি মোৰ হাঁহি উঠিল৷\nনিবিড়ে প্ৰথমে এটি বিহুগীত জুৰিলে –“ঐ জান ঐ আকাশখন ধুনীয়া/ঐ জান ঐ তৰাৰে জিলিকা/ঐ জান ঐ মনৰে সৰগত ঐ জান ঐ তুমি মোৰ মেনকা”\nনিবিড়ৰ গানৰ তালে তালে লগৰ বোৰে টেবুলতে ঢোল বজাই আনন্দ কৰিলে৷বিহুগীতটি শেষ হোৱাৰ পিছত সকলোৱে তাক “আৰু এটা” “আৰু এটা” বুলি অনুৰোধ কৰিবলৈ লাগিল৷এই বাৰ সি হিন্দী গান গাবলৈ লাগিল –\n“ছু কৰ মেৰে মন ক’ কিয়া তুনে ক্যা ইছাৰা/বড’লা য়ে ম’ছম লগে প্যাৰা জগ ছাৰা….” সকলোৰে হাত তালি ফূৰ্তি আনন্দেৰে নিবিড়ৰ গানৰ সমাপ্তি হ’ল৷গান শেষ হোৱাৰ পিছত নিবিড়ে যেন চুৰকৈ মোলৈ চালে নে মই নিবিড়লৈ চুৰকৈ চালোঁ, ধৰিব নোৱাৰিলোঁ৷\nপাৰ্টি শেষ কৰি আমি কলেজ বাছেৰে হোষ্টেললৈ উভতিলোঁ৷\nদ্বিতীয়বৰ্ষৰ ফাইনেল পৰীক্ষা শেষ হ’ল৷পিছদিনা ঘৰলৈ যাম৷\nঘৰলৈ আহিলে মা-দেউতাৰ সুখী মুখ দুখনে মোক আনন্দিত কৰে লগতে ভন্টী আৰু ভাইটি দুটাৰ স্ফূৰ্তিৰ সীমা নাথাকে৷ মোৰ যমজ ভাই দুটাই “প্ৰাপ্তি বা, জানানে আজি”, “প্ৰাপ্তি বা, জানানে কালি” বুলি কথা কৈ ত’ত নাপায়৷মায়ে মই ভাল পোৱা ধৰণে ৰান্ধি খুৱায়েই ব্যস্ত থাকে, হোষ্টেলৰ খাদ্য খাই ছোৱালীজনী খীনাই গৈছে বুলি দুখ কৰি থাকে৷মোৰ ঘৰত থকা দিনকেইটা ৰাজসুখত পাৰ হয়৷ সেইকেইদিনতে মই পুৰণি বান্ধৱীসকলক লগ কৰোঁ, মাহী,বৰমাহঁতৰ ঘৰলৈ ফুৰিবলৈ যাওঁ, আইতাহঁতৰ ঘৰতো দুদিনমান থাকি আহোঁগৈ৷ওচৰ-চুবুৰীয়া খুৰীহঁতে মোক দেখা পালে উচ্ছাসিত হৈ পৰে আৰু “যেতিয়াই মই ঘৰলৈ আহোঁ তেতিয়াই” সোধা পুৰণি প্ৰশ্নটোকে পুনৰ সোধে —“কিমান দিনৰ বাবে আহিছা?কেতিয়া যাবাগৈ?”\nমা-দেউতা, ভনী-ভাইহঁতৰ পৰা দূৰত থকা মোৰ বাবে ঘৰত থকা সেইকেইদিনৰ প্ৰতিটো পল আপুৰুগীয়া যেন লাগে৷প্ৰতিটো ক্ষণ মই উপভোগ কৰিবলৈ যত্ন কৰোঁ৷ভন্টী-ভাইটিহঁতৰ পঢ়া-শুনা চাই দিওঁ আৰু সিহঁতক পঢ়িবলৈ উৎসাহিত কৰোঁ৷মা-দেউতাৰ লগত ঘৰৰ ডাঙৰ হিচাপে ঘৰুৱা আলোচনাত ভাগ লওঁ৷ঘৰৰ পুৰণি এলবাম চাই, নিজৰ পুৰণি ফাইল খুচৰি নষ্টালজিক হৈ পৰোঁ৷\nহোষ্টেললৈ উভতি যাবলৈ আৰু এসপ্তাহ বাকী থাকোঁতে মোলৈ ৰূমমেট জেৰিনাৰ পৰা ফোন আহিল—\n:প্ৰাপ্তি, ৰিজাল্ট ওলাল ৷কংগ্ৰেছুলেশ্যন! তই এ.চি (অ’ল ক্লিয়েৰ) হৈছ’৷\nমই “মেছিন”ত বেক পাম বুলি ভাবিছিলোঁ কাৰণ মোৰ সেইটো বিষয়ৰ পৰীক্ষা বৰ বেয়া হৈছিল পিছে গোটেইকেইটা বিষয়তে পাছ কৰাৰ বাবে ফূৰ্তিতে ফোনটো হাতত লৈয়েই দুজাপ মান মাৰিলোঁ৷\n: প্ৰাপ্তি বেয়া খবৰ এটা আছে – জেৰিনাৰ মাতত দুখৰ আভাস ফুটি উঠা অনুভৱ কৰিলোঁ মই৷\n: কি বেয়া খবৰ, জেৰিনা? – মই কপাল থুপাই সুধিলোঁ\n:নীহাৰিকা আৰু প্ৰিয়মৰ ৰিজাল্ট বেয়া হ’ল৷ সিঁহত দুজনীয়ে পাছ নকৰিলে জাননে!\nমোৰ বুকুখন ঢপঢপাই উঠিল৷নীহাৰিকাই সিদিনা আত্মহত্যাৰ কথা কৈছিল৷ৰিজাল্ট পাই তাই এনেকুৱা এটা কাম নকৰেতো?নীহাৰিকাৰ বাবে অস্থিৰ অনুভৱ কৰিলোঁ মই৷মোৰ অস্থিৰ মুখখন দেখা পাই মায়ে কিবা অঘটন ঘটিল বুলি ভাবি মোক কি হ’ল সুধিলে৷ মই সকলোবোৰ কথা মাক ভাঙি পাতি ক’লোঁ আৰু নীহাৰিকা আৰু প্ৰিয়মৰ বাবে দুটোপাল চকুলো ওলাই আহিল৷\nনিজৰ ফলাফলতকৈ নীহাৰিকাৰ চিন্তাত মোৰ ৰাতি টোপনি নাহিল৷ ইকাটি সিকাটি কৰি ৰাতিটো পাৰ কৰিলোঁ মই৷\nঅৱশেষত হোষ্টেললৈ যোৱা দিনটো আহিল৷বাছত উঠাই মা-দেউতা ভাইটি-ভনীহঁতে বিদায় দিলে মোক৷বাছত উঠি বিদায় দিবলৈ ৰৈ থকা মাৰ দুচকুত পানী দেখিলোঁ মই৷পৃথিৱীৰ সকলো মায়েই কিজানি এনেকুৱা, মমতাৰ প্ৰতিমূৰ্ত্তি৷সন্তানৰ বাবে চেনেহ-আৱেগত চকুলো তিয়াই৷\nজীৱন যুদ্ধত হাৰি যোৱা এখনি বিমৰ্ষ মুখ লৈ নীহাৰিকা হোষ্টেললৈ উভতি আহিল৷মই যেতিয়া নীহাৰিকাৰ খবৰ ল’বলৈ তাইৰ কোঠা পালোঁগৈ নীহাৰিকাই মোক সাৱটি ধৰি উচুপি উঠিল৷মোৰো চকুপানী ওলাল৷\n:মৰি মৰি জীয়াই থকাৰ সিদ্ধান্ত লৈ মই উভতি আহিলোঁ প্ৰাপ্তি৷দেউতাই কৈছে – ক’ত পলাবি?তই পলাব নোৱাৰ’৷ –এই বুলি কৈ মোক হোষ্টেলত থৈ গ’লহি৷\n:মৰি মৰি জীয়াই থকাৰ কথা নকবা নীহাৰিকা৷ইমান হতাশা ভাল নহয়৷জীৱনটোত হৰা-জিকা থাকেই৷কিমান বিফল মানুহ পিছলৈ কিমান মহান মনিষী হৈছে তুমি জানো কিতাপত পোৱা নাই?তোমাৰ এই বিফলতাক তুমি প্ৰত্যাহবান হিচাপে ল’ব লাগিব৷\n:প্ৰাপ্তি,মোৰ খুউব লাজ লাগিছে৷ভিতৰি ভিতৰি মই মানুহজনী যেন মৰি গৈছো তেনে লাগিছে অ’ প্ৰাপ্তি৷জুনিয়ৰখিনিৰ লগত কেনেকৈ যে ক্লাছ কৰিম৷সকলোৱে হাঁহিব মোক৷\n:তেনেকৈ নাভাবিবা, তেনেকৈ ভাবিলে তুমি আগবাঢ়িবই নোৱাৰিবা৷নতুন উদ্যমেৰে আগবাঢ়িব লাগিব তুমি৷সাহসী হ’ব লাগিব৷\n:প্ৰাপ্তি, তুমি মোক চাপৰ্ট দি থাকিবা,নহ’লে যে মই কি হৈ যাম সপোনতো ভাবিব নোৱাৰোঁ৷\n: অস: নীহাৰিকা,মনৰ পৰা সকলো নিগেটিভ কথা আঁতৰাই পেলোৱা৷পাৰিম বুলি ভাবা৷মানুহে যদি এভাৰেষ্ট শৃংগ জয় কৰিব পাৰে, চন্দ্ৰত ভৰি থ’ব পাৰে তুমি ইঞ্জিনীয়াৰিং পাছ কৰিব নোৱাৰিবানে?মানুহে কৰিব নোৱাৰা কাম একো নাই, সকলোবোৰ মনৰ শক্তিৰ ওপৰত নিৰ্ভৰ কৰে৷\nনীহাৰিকাক কথাবোৰ কৈ মোৰ নিজকে মহান দাৰ্শনিকৰ দৰে অনুভৱ হ’ল৷তেনেতে দুৱাৰ খুলি প্ৰিয়ম সোমাই আহিল৷\nপ্ৰিয়মৰ মুখতো দুখৰ চাপ স্পষ্ট কিন্তু তাই নীহাৰিকাৰ দৰে ভাগি পৰা নাই৷এটা দীঘল হুমুনিয়াহ পেলাই প্ৰিয়ম নীহাৰিকাৰ কাষত বহি পৰিল আৰু মোৰ ফালে চাই ক’লে —-\n: মই আচলতে এই বছৰটো ভালকৈ পঢ়াই নাছিলোঁ, পিছে ফেইল হ’ম বুলি ভবা নাছিলো প্ৰাপ্তি৷নিজৰ গাতে দোষ, কি ক’ম আৰু!নীহাৰিকা তই চিন্তা নকৰিবি, আমি দুজনী কম্বাইন ষ্টাডি কৰিম৷এতিয়া আমি ইজনীয়ে সিজনীৰ বাবে শক্তি হ’ব লাগিব বুজিছ’৷ ধৰি ল’ তই মোৰ বাবে আৰু মই তোৰ বাবে থাকি গ’লো৷\nপ্ৰিয়মৰ কথাই মোক আচৰিত কৰি তোলাই নহয় নীহাৰিকাৰ হৈ প্ৰিয়মৰ প্ৰতি কৃতজ্ঞতাত গদ গদ হৈ পৰিলোঁ মই ৷এৰা, পৃথিৱীত আজিও মানৱীয়তা, বন্ধুত্ব, স্নেহ, মমতা আদিবোৰ বৰ্তি আছে আৰু এইবোৰ আছে বাবেই পৃথিৱীখন আজিও ধুনীয়া হৈ আছে ৷ এনেবোৰ কাৰণতে মোৰ হোষ্টেল জীৱন ভাল লাগে৷নীহাৰিকা আৰু প্ৰিয়ম মোৰ মৰমৰ বান্ধৱী৷ তেজৰ সম্পৰ্কৰ দৰেই অথবা তেজৰ সম্পৰ্কতকৈও যেন উৰ্ধত এই বন্ধুত্বৰ এনাজৰী, নহ’লেনো নীহাৰিকাৰ কথা ভাবি মই বিনীদ্ৰ ৰজনী কটাওঁনে, প্ৰিয়মে নিজৰ বিফলতাতো হতাশ নহয় বৰঞ্চ বিফলতাৰ মুখামুখি হোৱা আন এগৰাকী বান্ধৱীৰ বাবে প্ৰেৰণাৰ উৎস হ’বলৈ ইচ্ছা কৰেনে!!\nমই প্ৰিয়মৰ দুয়োখন হাত নিজৰ হাতৰ মাজত মৰমেৰে ৰাখি প্ৰিয়মৰ চকুলৈ চাই ক’লো—\n: আমাৰ নি:স্বাৰ্থ বন্ধুত্বৰ বাবে আজি মই খুব সুখী আৰু গৌৰৱ অনুভৱ কৰিছো প্ৰিয়ম৷\nসজল চকুৰে প্ৰিয়মে মূৰ দুপিয়ালে আৰু ক’লে—“মইও…”৷\nমই যেতিয়া হাইস্কুলত আছিলোঁ দুজনী ছোৱালীয়ে ফেইল কৰি কৰি এটা শ্ৰেণীতে কেইবাবছৰো পঢ়িছিল৷সিহঁত দুজনীয়ে নজনাকৈ বহুতে দুইজনীক “গাধা” বুলি কৈ হাঁহিছিল৷মইও ভাবিছিলোঁ পঢ়া-শুনা নকৰা বেয়া ছোৱালী সিহঁত৷কিন্তু এতিয়া মই উপলব্ধি কৰোঁ – পৰীক্ষাত অসফলতাৰ আঁৰত বহুতো কাৰক থাকিব পাৰে –কাৰোবাৰ পঢ়া কৰ্ছটোৰ ওপৰত থকা সীমাবদ্ধতা, কাৰোবাৰ পঢ়াৰ প্ৰতি অৱহেলা, কাৰোবাৰ আৰ্থিক দুৰৱস্থা ইত্যাদি ইত্যাদি৷সেয়ে কাকো হাঁহিব নাপায়৷জীৱনে কোন সময়ত কালৈ সৌভাগ্যৰ দুৱাৰ খুলি দিয়ে সেই কথা কোনেও নাজানে৷\n← তিৱা ভাষাৰ হাতেলিখা ব্যাকৰণ: মহীৰাম বৰদলৈ\nমূল্য – আব্দুল ৰাকিব →


১৪শ দৃশ্য — অভিজ্ঞানম\nধৃত – ময়ো একো বুজিব পৰা নাই , কিহৰপৰা কি হ’ল ! ময়ো একো ধাৰণা কৰিব পৰা নাই , তই কৈছ কি ! ,দুঃশাসনক ভীমে বধ কৰিলে। দুৰ্য্যোধন,তই উন্মাদ, উন্মাদ !\nগান্ধাৰী – জননীয়ে গৰ্ভজাত সন্তানৰ অকল্যাণ কামনা নকৰে মহাৰাজ । নিজৰ সৰ্ব্বস্ব দি সন্তানৰ মঙ্গল চিন্তা কৰিয়েই দিন নিয়ায় । কিন্তু, ,সেই দিন আৰু নাহে ।\nধৃত – গান্ধাৰী ! গান্ধাৰী !\nগান্ধাৰী – মহাৰাজ ।


হাইপ’কণ্ড্ৰিয়াক- হেমন্ত কাকতি – ফটাঢোল\nহাইপ’কণ্ড্ৰিয়াক- হেমন্ত কাকতি\nইংৰাজীত Hypochondria বুলি এবিধ বেমাৰ আছে৷ অক্সফ’ৰ্ড ইংৰাজী ডিক্সনেৰীৰ মতে তাৰ অৰ্থটো হৈছে – Obsession with the idea of havingaserious but undiagnosed medical condition. মানে আপোনাৰ মতে কিবা-কিবি অচিন বেমাৰে যেন ভিতৰত ক্ৰিয়া কৰি আছে অথচ ডাক্তৰৰ মতে কোনো বেমাৰেই নাই৷ এইটো এটা psycho-somatic disorder বুলি মনোবিজ্ঞানীসকলে কয়৷\nঅৱশ্যে হাজাৰ হ’লেও আজিকালি কাৰো ওপৰত ভৰসা নাই, ডাক্তৰেও বেমাৰ ধৰিব নোৱৰাত কত ৰোগী মৰি গ’ল, ইফালে বেমাৰ নোহোৱাকৈও কত মানুহে ঔষধ খাই চিকিৎসা কৰি কত টকা পানী কৰিলে ঠিক নাই৷ গতিকে মোৰ দৰে নিজৰ বদ্ধমূল ধাৰণাতে আকোঁৰগোজ হৈ থকা মানুহৰ বাবে বৰ সমস্যা হয় কেতিয়াবা৷\nবয়স বঢ়াৰ লগে লগে আগৰ ধ্যান-ধাৰণাবোৰ বহুত সলনি হ’ল যদিও আজিকালি পুনৰ অলপ বুঢ়া বুঢ়া যেন লগা ফিলিঙটো আহিবলৈ ধৰিছে৷ মিছা ক’লে কিডাল হ’ব হয়নে? ফেচবুকত পুৰণি পুৰণি ডি পি লগাই চেঞ্জ কৰি কৰি হেণ্ডচাম হৈ থকাৰ বয়স নাই বুলি মানি লৈছোঁ৷ তাৰে ওপৰতে আহক আকৌ নতুন নতুন বেমাৰ আজাৰবোৰ৷ সৰুৰে পৰাই মই হেনো বেমাৰ আজাৰৰ বাহ আছিলোঁ৷ মানে বাৰটা মাহত তেৰটা বেমাৰ লাগি থাকে৷ জ্বৰ-কাহ, পানীলগা ইত্যাদি নুগুচেই, আকৌ ডিচেণ্ট্ৰিডাল আহেই৷ নহ’লে হাত ভৰিত কটা চিঙা হ’ব বা সকলো ঠিক থাকিলে কাণৰ বিষ হ’ব৷ নহ’লে বা চকুকেইটাই খচখচাব৷ দুদিনৰ মূৰে মূৰে স্কুললৈ নোযোৱাৰ দৰখাস্ত লৈ মাষ্টৰৰ ওচৰত হাজিৰ হওঁ৷ স্কুলৰ মাষ্টৰে কেতিয়াবা মোৰ বেমাৰৰ ‘কোৱালিটি’ আৰু ‘কোৱানটিটি’ দেখি কৈছিল বোলে, “কি যে ডিফেকটিফ পিচ এটা জন্ম দিলে অ’ তোক৷”\nসৰুকালত মায়ে মোৰ হেল্থ বঢ়াবলৈ লোকেল মুৰ্গীৰ কণী আৰু গৰুৰ গাখীৰ খুৱাই হে খুৱাই, ইফালে ল’ৰাৰ শ্ৰীবৃদ্ধি নহয় হে নহয়! ১৫-১৬ বছৰমান হোৱাতহে হেনো লাহে লাহে সেইবোৰ আঁতৰিছিল৷\nযি নহওক, আজি কেইদিনমানৰ পৰা আকৌ গাটো বেয়া৷ সিদিনা অলপ দূৰৰ এঠাইলৈ গাড়ী চলাই গৈছিলোঁ৷ যোৱাৰ দিনা অলপ পেটৰ বিষ এটা পাই আছিলোঁ৷ মই সাধাৰণতে আজিকালি সৰু-সুৰা বেমাৰত না ডাক্তৰৰ ওচৰলৈ যাওঁ, না কিবা ঔষধ খাওঁ৷ মানে বেমাৰ নিজে নিজে ভাল হোৱালৈ ৰৈ থাকোঁ৷ একেবাৰে যোৱা থোৱা অৱস্থা হ’লেহে ডাক্তৰলৈ মনত পৰে৷ তাৰ পিছৰখিনি সাধাৰণতে এনেকুৱা হয় যে মোৰ মনলৈ ডাঙৰ ডাঙৰ বেমাৰ আজাৰবোৰৰ চিন্তা অহা আৰম্ভ হয়৷ চিম্পটমবোৰ গুগুল কৰি চোৱা আৰম্ভ কৰোঁ৷ এবাৰ বুকুৰ সোঁফালে কিটিং কৈ বিষ এটা হোৱাত হাৰ্টৰ প্ৰৱলেম বুলি টেনশ্যনতে ৰাতি উঠি গুগুল কৰোঁতেহে গম পালোঁ হাৰ্টটো বাওঁফালেহে থাকে৷ গতিকে পেটৰ কাৰণেও এইবাৰ আৰম্ভ কৰিলোঁ মোৰ শৰীৰত উপবিষ্ট কিডনী, লিভাৰ, গল ব্লাডাৰ আৰু পেংক্ৰিয়াচৰ পজিশ্যন আৰু বিষৰ জেগাটোৰ উৎসৰ অনুসন্ধান৷ সকলো ‘লেটিচিউদ লংগিচিউড’ ফাইনেল কৰি ‘কনক্লুজন’ত আহিলোঁ যে হয়, মোৰ কিডনী ফেইল হৈছে নহ’লে লিভাৰৰ চিৰিয়াচ ডিচঅৰ্ডাৰ কিবা এটা ঘটিছে৷ কিছুদিন আগতে ‘গড়মাৰ্কা’ৰ পাৰ্টি কৰা কাৰ্য্যৰ বাবে নিজকে নিজে ধিক্কাৰ দিলোঁ৷ দুদিনমানৰ পিছত বিষ কমিল যদিও মনৰ বিষ গুচা নাছিল৷ অৱশেষত পৰহি ডাক্তৰৰ ওচৰ পালোঁগৈ৷ গৈয়ে ডাক্টৰক লিভাৰৰ প্ৰৱলেম বুলি কওঁতে ভেকাহি মাৰি যিটো গালি দিলে মই দুনাই কিবা কোৱাৰ সাহস কৰিব নোৱাৰিলোঁ৷ ডাক্তৰে বোলে আপোনাৰ লিভাৰটো ক’ত কওকচোন? মই তলপেটৰ সোঁফালে যিটো জেগা দেখুৱালোঁ ডাক্তৰ হাঁহি হাঁহি পৰি যাবলৈহে বাকী আছিল৷ মই বোলোঁ হাঁহিব নেলাগে, মই জুল’জি বোটানী সৱ পাহৰি গৈছোঁ, সোনকালে চন’গ্ৰাফী এখন লিখক, মই “হৌল এবডোমেন চেক” কৰাম৷ চিনাকি ডাক্তৰ বুলি একো নকৈ প্ৰেচক্ৰিপশ্যনখন লিখি উঠি ক’লে-\n: বহক ড্ৰয়াৰতে গড়মাৰ্কা এটা আছে অলপ লৈ যাওক৷ (আগে পিছে কেতিয়াবা ডাক্তৰৰ লগত ‘বহা’ যায় ৷ ইফালে সিফালে চাই শেষত ভাবিলোঁ ভালে থাকোঁতেই অলপ লওঁ, কালিলৈ যেতিয়া ৰিপৰ্টত আহিব কিডনী ফেইলাৰ বা লিভাৰৰ চিৰ’চিচ বুলি তাৰ পিছততো সকলো শেষেই!)\nপিছদিনা চন’গ্ৰাফী হ’ল৷ ৰিপোৰ্টৰ অপেক্ষাত তিনিঘণ্টামান ৰ’বলগীয়া হ’ল৷ সেই তিনি ঘণ্টাতে ভাবি থাকিলোঁ, “তিনিঘণ্টাৰ পিছতেই হয়তো ‘ডিক্লেয়াৰ’ হ’ব সেই ভয়ঙ্কৰ খবৰটো৷ মই কেনেকে ‘ৰিয়েক্ট’ কৰিম? ৱাইফে বা ল’ৰা-ছোৱালীয়ে বা কি বুলি ৰিয়েক্ট কৰিব? মোৰ এল আই চি পলিচিকেইখনৰ কথা মনত পৰিল৷ ‘ডিউ ডেট’ত প্ৰিমিয়ামবোৰ বাৰু দিয়া হৈ আছেনে? কেইদিনমান আগতেইচোন ইঞ্চিউৰেন্স অফিচৰ ছোৱালী এজনীৰ ফোন আহিছিল -প্ৰিমিয়াম অভাৰডিউ বুলি৷ নাহ! ঘৰলৈ গৈয়েই আজি প্ৰথমে অনলাইন পেইমেণ্ট কৰি ল’ব লাগিব৷ কিন্তু এল আই চিৰ ৱেবচাইটৰ পাচৱৰ্ড দেখোন পাহৰি গৈছোঁ৷ ক’ৰবাত লিখি থৈছোঁ নেকি? কিবা কাৰণত যদি ‘কিডনী ট্ৰান্সপ্লাণ্ট’ কৰিব লাগে ষাঠি-সত্তৰ লাখ টকা ক’ত পাম? খুলখালিটোৱে মেডিক্লেইম এটা কৰাবলৈ কিমান খাটনি ধৰা স্বত্বেও নকৰিলোঁ৷”\nএশ এবুৰি চিন্তাই মূৰটো বেয়া কৰি থাকোঁতেই ৰিচেপচনিষ্টজনীয়ে চিঞৰ এটা মাৰি মাত লগালে,\n: পেচেণ্ট নম্বৰ ৩১, হেমন্ত কাকতি!\nডুৰু ডুৰু কৈ কঁপা বুকুৰে ৰিপৰ্টটো বিচাৰি হাত পাতি ল’বলৈ লওঁতেই তাই কৈ উঠিল,\n: আপোনাৰ ৰিপৰ্ট হোৱা নাই, আবেলি হে হ’ব৷ বেয়া নাপাই যদি আবেলি কাৰোবাক পঠাই দিব নিবলৈ৷\nমনত বাহ লোৱা সন্দেহটো লাহে লাহে বাঢ়িবলৈ ধৰিলে, তথাপি কাৰো ফালে নোচোৱাকৈ ঘৰ অভিমুখে ৰাওনা হ’লোঁ৷ ৰিপোৰ্ট দেৰি হ’ব মানে কিবা এটা ‘চিৰিয়াচলি ৰং”! হয়তো অন্য ডাক্তৰৰ লগত ‘ডিচকাচ’ কৰিহে ৰিপৰ্ট ফাইনেল কৰিবলগীয়া কিবা পৰিস্থিতিৰ সৃষ্টিও হ’ব পাৰে৷ হাজাৰটা চিন্তা লৈ ঘৰ পালোঁহি৷\nঘৰলৈ আহি দেখোঁ শ্ৰীমতী নাই৷ তেওঁ জীয়েকৰ লগত ওলাই গৈছে৷ কাম কৰা মানুহজনীৰ মুখত গম পালোঁ মাক জীয়েক পৰ্দা কিনিবলৈ বুলি বজাৰলৈ গৈছে৷ টিঙিচকৈ খঙটো উঠি আহিছিলেই৷ খং উজাৰিবলৈ ওচৰত কোনো নাছিল বাবে নিজৰ ভিতৰতে মাৰ নিয়াই ফোনটো লগালোঁ তেওঁলৈ৷\n: শুনিছা, তুমি ঘূৰি আহোঁতে মোৰ ৰিপৰ্টটো লৈ আহিবা, ৰেজিষ্ট্ৰেশ্যন শ্লিপখন হোৱাটচ এপত পঠিয়াই দিছোঁ আৰু অলপ সোনকালে আহিবা, তোমাৰ লগত কথা অলপ পাতিবলগীয়া আছে৷\nসিফালৰ পৰা তেওঁ ‘হ’ব’ বুলি কৈ ফোনটো থ’লে৷\nতেওঁ ঘূৰি নহালৈকে উচপিচনিতে দিনটো গ’ল৷ সন্ধিয়া পাঁচটাৰ পিছত ছটা বাজিল, তাৰ পিছত সাতটা৷ নাই কাৰো খবৰেই নাই৷ বজাৰলৈ গ’লে এওঁৰ ফোন নোতোলা স্বভাৱ এটা আছে, তাতে মাক জীয়েক একেলগে বজাৰলৈ গ’লে মই জানোৱেই গোটেই গাড়ী ভৰাই বস্তু আনিব৷ নামত হে পৰ্দা কিনিম বুলি যায় কিন্তু আহোঁতে বিছনা চাদৰ, শাৰীৰ পৰা দ’ৰ মেট, ডাইনিং চেটৰ মেটলৈকে আনিব৷ এই পৰ্দাবোৰ ছমাহ আঠমাহৰ মূৰে মূৰে কিয় সলাব লাগে মই আজিলৈকে নুবুজিলোঁ৷\nচাৰে সাতমান বজাত ফোন আহিল তেওঁৰ আৰু ক’লে বোলে অলপ দেৰি হ’ব, পৰ্দাবোৰ চিলাবলৈ দিছোঁ, লগত শাৰীৰ ব্লাউজবোৰো চিলাই আছে, একেবাৰে লৈহে যাম৷ অলপ খঙতে সুধিলোঁ,\n: সেইবোৰ বুজিলোঁ, কিন্তু ৰিপৰ্টটো ল’লা নে নাই?\n: সেইটো আবেলিয়েই লৈ থৈছোঁ৷ পাবা দিয়া, বেগতে আছে মোৰ৷\nএইবাৰ মোৰ খঙে চুলিৰ আগ পালেগৈ। মনতে “হেৰৌ গিৰিয়েৰৰ ইমান ডাঙৰ টেনশ্যন, আৰু তোমালোকে কি ফূৰ্তিত বজাৰ কৰি আছা” বুলি ক’বলৈ মন গৈছিল যদিও ‘ৰিপাৰকাছন’টো ভাল নহ’ব বুলি- “আহা সোনকালে” বুলি কৈ সামৰি থ’লোঁ৷\nটু কাট ডা লং ষ্টৰি চৰ্ট, আঠ বজাত এসোপামান শ্বপিং বেগ দাঙি দাঙি মাক জীয়েকক আবিৰ্ভাৱ হ’ল৷ মই ড্ৰয়িং ৰূমতে মোবাইলটো পিটিকি নেদেখা ভাও জুৰি বহি থাকিলোঁ মুখত এটা গহীন ভাৱ লৈ৷ দুয়ো চিধা গৈয়ে বেডৰূমত সোমাল৷ অলপ পিছত দুয়ো দুযোৰ কাপোৰ হাতত লৈ ওলাই আহি সুধিলে,\n: কোনযোৰ ভাল লাগিছে?\nএইবাৰ খঙটো ঢাকি ৰাখিব নোৱাৰিলোঁ৷\n: সেইবোৰ বাদ দিয়া নাচাওঁ, আগতে ৰিপৰ্টটো দেখুৱা!\nবাওঁহাতখনেৰে ৰিপোৰ্টটো উলিয়াই হাঁহি হাঁহি এওঁ ক’লে,\n: মই চাৰিবজাতে ৰিপ’ৰ্ট ল’লোঁ। তোমাৰ কিডনী, লিভাৰ, গল্ড ব্লাডাৰ সৱ নৰ্মেল৷ খালি এটা প্ৰৱলেম আছে,\n: আমি পইচা খৰচ কৰিলে তোমাৰ টেনশ্যন হয়৷ সেইটো হাৰ্টৰ বাবে বেয়া। টেনশ্যন নল’বা৷\nতথাপি ৰিপোৰ্টটোত নিজে অলপ চকু ফুৰাই চালোঁ৷ হঠাৎ যেন মোৰ গাৰ পৰা সকলো বেমাৰ-আজাৰ “চু মন্তৰ” হৈ উৰি গ’ল৷ পিছফালৰ ৰূম এটা লুকুৱাই থোৱা গড়মাৰ্কাৰ বটলটোৱে যেন মোক হাত বাউল দি মাতিলে,\n“কাম অন ইউ হাইপ’কণ্ড্ৰিয়াক, ইউ আৰ পাৰ্ফেক্টলি অলৰাইট! চিয়েৰ্চ!!\n« মীৰাবাঈ চানু: গ্লাছগ’ৰ পৰা টকিঅ’লৈ-ৰাকেশ শৰ্মা\nইমৰাণ শ্বাহৰ সৈতে অন্তৰংগ আলাপ »\nআপোনাৰ লেখা skip কৰিব নোৱাৰো। বিৰাট ভাল লাগিল দাদা।\n“আমি পইচা খৰচ কৰিলে তোমাৰ টেনশ্যন হয়৷ সেইটো হাৰ্টৰ বাবে বেয়া। টেনশ্যন নল’বা৷”\nহাঃ হাঃ গতিকে টেন্সন নল’ব । বৰ ভাল লিখিলে দাদা।\nবঢ়িয়া৷ বৰ ৰস পালোঁ৷\nবঢ়িয়া৷ টেনচন নলব৷


ঘৃতকুমাৰী বা চালকুঁৱৰীৰ উপকাৰিতা — বিকাশপেডিয়া\nমূল পৃষ্ঠা / স্বাস্থ্য / স্বাস্থ্য কিটিপ / ঘৃতকুমাৰী বা চালকুঁৱৰীৰ উপকাৰিতা\nঘৃতকুমাৰীৰ ৰস পান কৰাৰ উপকাৰিতা\nআমি সকলোৱে জানো যে এটা ভাল সুস্থ শৰীৰৰ অধিকাৰী হবলৈ হ’লে আমাক সুষম আহাৰৰ প্ৰয়োজন| এই সুষম আহাৰ বুলিলে একাঁহী ভাত, এটা জলকীয়া আৰু এঘটি পানীৰে পেট ভৰাই খোৱাকে নুবুজায়| ইয়াৰ দ্বাৰা পেট ভৰে সঁচা, কিন্তু ই শৰীৰটোক সুষম আহাৰ যোগান ধৰিব নোৱাৰে| এনেকৈ গ্ৰহণ কৰা আহাৰৰ পৰা আমি এটা নিৰোগী স্বাস্থ্যবান শৰীৰ একেবাৰে আশা কৰিব নোৱাৰো|\nআমাৰ শৰীৰৰ বিকাশৰ বাবে আহাৰৰ প্ৰয়োজন| যি খাদ্যত নিৰ্দ্দিষ্ট অনুপাতত শৰীৰৰ বাবে প্ৰয়োজনীয় আটাইবোৰ উপাদানেই থাকে তাকে সুষম আহাৰ বোলে| আমি জানিব লাগিব যে অমি গ্ৰহণ কৰা আহাৰত প্ৰ’টিন, ভিটামিন, মিনাৰেল আদি সম্পুৰ্ণৰুপে পাওনে নাপাওঁ| যদি নাপাওঁ ইয়াৰ কাৰণ কি?\nইয়াৰ কাৰণ হ’ল প্ৰদুষণ| আজিৰ দিনত আমাৰ জীৱন শৈলীত মুখ্য ভুমিকা গ্ৰহণ কৰা বায়ু, পানী আৰু খাদ্য বস্তু বিশুদ্ধ অৱস্থাত পাব নোৱাৰো এই প্ৰদুষণৰ বাবে| আৰু এই উপাদান কেইটা আমি বিশুদ্ধ কৰিবও নোৱাৰো গতিকে আমি ইয়াৰ ফলত এটা সুস্থ শৰীৰ নিশ্চয় আশা কৰিব নোৱাৰো|\nতেনেহ’লে আপোনাৰ জানিবলৈ ইচ্ছা নাযায়নে যে আমি কেনেকৈ এটা সুস্থ সবল শৰীৰৰ অধিকাৰী হ’ব পাৰিম?\nঘৃতকুমাৰীৰ ৰস পান কৰাৰ ১০ টা উপকাৰ\n১) সুস্থ আৰু শক্তিশালী দাঁত:- চালকুঁৱৰীৰ ৰস দাঁত, দাঁতৰ আলু আৰু মুখৰ ভিতৰৰ চালৰ বাবে বিশেষ উপকাৰী| ইয়াক আমাৰ দাঁতৰ চিকিৎসক হিচাপে ৰাখিব পাৰো|\n২) তৎক্ষণাত কাৰ্য সম্পাদন কৰে:- চালকুঁৱৰীয়ে ফাইৰোব্লাষ্টাৰ ক্ষমতা বঢ়ায়| ই সাধাৰণ জ্বলা-পোৰা, ঘাঁ, ৰ’দে পোৰা আৰু খৰ-খজুৱতীৰ পৰা উপশম কৰাত সহায় কৰে|\n৩) হজম শক্তি বৃদ্ধি কৰে:- চালকুঁৱৰী ৰসৰ, প্ৰাকৃতিক অনিষ্টকাৰী কাৰক সমুহ আতৰ কৰাৰ ক্ষমতা আছে| বিশুদ্ধ চালকঁৱৰীৰ ৰস নিয়মিত পান কৰিলে দেহৰ তন্ত্ৰ সমুহ সুস্থ থাকে| দেহত প্ৰটিন গ্ৰহণ কৰাৰ ক্ষমতা বৃদ্ধি কৰে আৰু অনিষ্টকাৰী বেক্টেৰিয়া হ্ৰাস পায়|\n৪) ৰোগ প্ৰতিৰোধ ক্ষমতা হ্ৰাস কৰে আৰু দৈহিক কাৰ্য্যত সহায় কৰে:- চালকুঁৱৰীয়ে দেহত ৰোগ প্ৰতিৰোধ ক্ষমতা প্ৰাকৃতিকভাৱে বৃদ্ধি কৰাত সহায় কৰে| দৈনিক ৩০ মি.লি. ৰ পৰা ৫০ মি.লি. চালকুঁৱৰীৰ ৰস সেৱন কৰিলে প্ৰতিৰোধ তন্ত্ৰৰ সকলো আৱশ্যকতা সম্পুৰ্ণ হয়|\n৫) খনিজ পদাৰ্থৰ দৈনিক আহৰণ:- চালকুঁৱৰীৰ ৰসত কেলচিয়াম, চ’ডিয়াম, মেগনেছিয়াম, আইৰণ, পটাছিয়াম, ক্ৰ’মিয়াম, মেংগানিজ আদি খনিজ পদাৰ্থ পোৱা যায়| সেয়েহে ইয়াক শৰীৰৰ সকলো প্ৰয়োজন পুৰাব পৰা প্ৰকৃতিৰ অমুল্য পুষ্ঠিৰ ভাণ্ডাৰ বুলি কোৱা হয়|\n৬) ভিটামিনৰ যোগান:- চালকুঁৱৰীত ভিটামিন এ, বি১, বি৬, বি১২, চি, আৰু ফলিক এচিড আছে| বিশুদ্ধ চালকুঁৱৰীৰ ৰস দৈনিক সেৱনৰ ফলত শৰীৰত ভিটামিনৰ অভাৱজনিত ৰোগসমুহ দূৰ হোৱাৰ লগতে শৰীৰৰ ৰোগ প্ৰতিৰোধ ক্ষমতা বৃদ্ধি পায়|\n৭) পোৰা আৰু চুজন প্ৰতিৰোধী গুণ:- চালকুঁৱৰীয়ে কোনো পাৰ্শ্চক্ৰিয়া নোহোৱাকৈ জ্বলা-পোৰা আৰু চুজনক বাধা দিব পাৰে| ই হাড়ৰ যোৰা আৰু মাংশপেশীৰ গতিশীলতা অক্ষুন্ন ৰখাত সহায় কৰে|\n৮) শৰীৰ নিৰ্মাণৰ আধাৰ:- আমাৰ শৰীৰ নিৰ্মাণৰ প্ৰধান আধাৰ এমিন’ এছিড| কিন্তু আমাৰ শৰীৰে প্ৰয়োজনীয় সকলোবোৰ এমিন’এছিড উৎপন্ন কৰিব নোৱাৰে| চালকুঁৱৰীৰ ৰস হ’ল এমিন’ এছিডৰ ভাণ্ডাৰ| সেয়েহে চালকুঁৱৰীৰ ৰস দৈনিক সেৱনৰ ফলত শৰীৰে প্ৰয়োজনীয় সকলোবোৰ এমিন’ এছিড লাভ কৰে যাৰ বাবে শৰীৰ সুস্থ, নিৰোগী আৰু শক্তিশালী হৈ থাকে|\n৯) শাৰীৰিক বৃদ্ধি আৰু ওজন নিয়ন্ত্ৰণ:- আমি খোৱা আহাৰত থকা কিছুমান আলাগতিয়াল পদাৰ্থৰ বাবে আমাৰ এলাহ আৰু ভাগৰুৱা ভাৱ আহে| বিশুদ্ধ চালকুঁৱৰীৰ ৰস দৈনিক ব্যৱহাৰ কৰিলে শৰীৰত শক্তিৰ অনুভৱ হয়, শাৰীৰিক বৃদ্ধিয়ে শীৰ্ষস্থান পায় আৰু শৰীৰ অনুপাতে ওজন হয়|\n১০) ক’লাজেন আৰু ইলেষ্টিনৰ মেৰামতি:- বয়স বাঢ়ি অহাৰ লগে লগে আমাৰ চালত বয়সৰ যি ৰেখা পৰে, চালকুঁৱৰীৰ ৰসে চালক পুষ্টিৰ যোগান ধৰি সেইবোৰ নাইকিয়া কৰে| ফলত চাল উজ্জ্বল আৰু কমনীয় হয়|\nপ্ৰকৃতিৰ অমুল্য অৱদান ঘৃতকুমাৰী বা চালকুঁৱৰী নৱ প্ৰজন্মৰ আহাৰ\nদেখাত কাইটীয়া, মঙহাল উদ্ভিদ জোপাক চালকুঁৱৰী, ঘৃতকুমাৰী, মুচ্চবৰ, কৈতকী, এল’ভেৰা আদি বিভিন্ন নামেৰে জনা যায়| আৰবী এল’ শব্দৰ লগত লেটিন শব্দ ভেৰা লগ লাগি এল’ভেৰা হৈছে| এল’ৰ অৰ্থ উজ্জ্বল তিতা দ্ৰব্য আৰু ভেৰাৰ অৰ্থ সত্য|\nআয়ুৰ্বেদত ইয়াক বনৌষধৰ মহাৰজা বুলিও কোৱা হৈছে| প্ৰাচীন কালত চালকুঁৱৰী বিভিন্ন ধৰণে ব্যৱহাৰ কৰিছিল| কোনোৱে পদুলিমুখ আৰু ঘৰৰ দুৱাৰত চালকুঁৱৰীৰ পাত আঁৰি থলে বিভিন্ন অপায়-অমংগলৰ পৰা পৰিত্ৰাণ পায় বুলি বিশ্বাস কৰিছিল| কোনোৱে ইয়াৰ লাডু বনাই আৰু কোনোৱে ইয়াৰ হালোৱা বনাই খাইছিল| আমাৰ দেশৰ ৰাজস্থানত বৰ্তমানো চালকুঁৱৰীক পাচলি হিচাপে ব্যৱহাৰ কৰে|\nপ্ৰাচীন কালত মিচৰ দেশৰ মামী সমুহত চালকুঁৱৰীৰ প্ৰলেপ সানি সেইবোৰ দীৰ্ঘদিনলৈকে সংৰক্ষণ কৰিছিল| বিশ্বসুন্দৰী ক্লিউপেট্টা আৰু নেপোলিয়নৰ পত্নী জোচেফাইনেও দেহত চালকুঁৱৰীৰ ৰস ব্যৱহাৰ কৰিছিল| আমাৰ জাতিৰ পিতা মহাত্মা গান্ধীয়ে চালকুঁৱৰীৰ ৰস ব্যৱহাৰ কৰিছিল আৰু ইয়াৰ ভুয়সী প্ৰশ্ংসা কৰি থৈ গৈছে|\nচালকুঁৱৰীৰ ওপৰত ১৮৩৫ চনৰ পৰা বৈজ্ঞানিক গৱেষণা আৰম্ভ হয়| সুদীৰ্ঘ ২৬ বছৰ গৱেষণাৰ অন্তত বিজ্ঞানী সকলে দেখা পালে যে বিশ্বৰ বিভিন্ন ঠাইত পোৱা চালকুঁৱৰী ৰসৰ বেলেগ বেলেগ গুণ আছে| যেনে- উত্তৰ প্ৰদেশ, বিহাৰ আদিত পোৱা চালকুঁৱৰীৰ ৰসে হাড়ৰ যোৰাৰ বিষ নিৰাময়ত সহায় কৰে, ৰাজস্থানত হোৱা চালকুঁৱৰীৰ ৰসে হাঁপানি ৰোগ নিৰাময় কৰে| ৰাচিয়া মহাদেশত হোৱা চালকুঁৱৰীৰ ৰসে চালৰ বিভিন্ন ৰোগ উপশম কৰে|\nবিজ্ঞানী সকলে গৱেষণাৰ অন্তত দেখা পালে যে, বিশ্বত মুঠতে ৩০০ বিধ প্ৰজাতিৰ চালকুঁৱৰী উদ্ভিদ আছে| তাৰ ভিতৰত ২৮৫ বিধ প্ৰজাতিত ০ ৰ পৰা ১৫ শতাংশ ঔষধি গুণ যুক্ত দ্ৰব্য; ১১ বিধত বিষাক্ত দ্ৰব্য আৰু ৪ বিধত ৯০ ৰ পৰা ১০০ শতাংশ ঔষধি গুণযুক্ত দ্ৰব্য আছে| তাৰ ভিতৰত এল’বাৰ্‌বাৰ্-ডেনছিছ্-মিলাৰত ১০০ শতাংশ ঔষধি গুণযুক্ত দ্ৰব্য পাইছে| বিশুদ্ধ পৰিৱেশ আৰু সম্পুৰ্ণ জৈৱিক প্ৰক্ৰিয়াৰে তিনি বছৰ লালন-পালনৰ ফলত এই উদ্ভিদ জোপা নিম্নলিখিত গুণ দুটাৰ অধিকাৰী হয়|\n১) পৰিশোধন বা টক্সিন আঁতৰ কৰা\n২) মেৰামতি/ উপশমকাৰক\nএতিয়া প্ৰশ্ন হ’ল এই টক্সিন কি?\nআমাৰ দেহৰ পাচন তন্ত্ৰত জমা হোৱা এক প্ৰকাৰ প্ৰদুষিত বিহ বা লেতেৰা পদাৰ্থই হ’ল টক্সিন| যাৰ ফলত ঔষধ গ্ৰহণৰ পাছতো ৰক্তচাপ, মধুমেহ, মাইগ্ৰেন আদিৰ দৰে বিভিন্ন ৰোগ উপশম হোৱাৰ পৰিৱৰ্তে ৰোগে জটিল ৰুপ ধাৰণ কৰে| এনে হোৱাৰ মূল কাৰণেই হৈছে টক্সিন| এই টক্সিন আমাৰ দেহলৈ ক’ৰ পৰা, কেনেকৈ আহিল? আমি খোৱা আহাৰ, পানী আৰু বতাহৰ দ্বাৰা অথবা আমাৰ জীৱনশৈলী বিকৃত হোৱাৰ ফলতো দেহত টক্সিনে প্ৰবেশ কৰে| আনহাতে, যিসকলে ৰাতি প্ৰয়োজনতকৈ অধিক আহাৰ খায়ে শুই থাকে অৰ্থাৎ যিসকলে আহাৰ খাওতে টিভি বা আন কথাত মনোযোগ দিয়ে; আহাৰ সুস্বাদু হোৱাৰ বাবে জোখতকৈ অধিক পৰিমাণৰ আহাৰ ভক্ষণ কৰে আৰু শুই থাকে| ফলত আহাৰ সম্পুৰ্ণৰুপে হজম নহয়, হজম নোহোৱা আহাৰ বোৰৰ কিছু তন্ত্ৰ সমুহত লাগি ধৰে| ইঁহত ইমানেই শক্তিশালী যে কোনো ঔষধেই ইঁহতক আঁতৰ কৰিব নোৱাৰে| সেই লেতেৰা বা মলিবোৰেই হ’ল আমাৰ দেহৰ বৰবিহ বা টক্সিন|\nচালকুঁৱৰীৰ ৰসে তন্ত্ৰ সমুহৰ পৰা এই বিহৰুপী টক্সিন পৰিস্কাৰ কৰে আৰু টক্সিন ৰ পৰা শৰীৰৰ যি অনিষ্ট সাধন হয় তাক মেৰামতি কৰি শৰীৰটোক সুস্থ কৰাত সহায় কৰে| চালকুঁৱৰীৰ ব্যৱহাৰে প্ৰায় ২০০ বিধ ৰোগ উপশম কৰাত সহায় কৰে| বিশেষকৈ আজিকালি অতি কম বয়সৰ ব্যক্তিৰ যি হাড়ৰ যোৰাৰ বিষ হয়; যাক কোনো চিকিৎসাই নিৰ্মূল কৰিব নোৱাৰে; একমাত্ৰ চালকুঁৱৰীৰ ৰসে সেই ৰোগ নিৰাময়ত বিশেষভাৱে সুফল প্ৰদান কৰে| চালকুঁৱৰী ৰসৰ উপকাৰ তৎক্ষণাত পোৱা নাযায় সাধাৰণতে ব্যৱহাৰৰ দিনৰ পৰা তিনি ছয় মাহৰ ভিতৰত ইয়াৰ গুণাগুণ অনুভৱ কৰিব পাৰে| প্ৰকৃততে চালকুঁৱৰীৰ ৰস কোনো ঔষধ নহয়, ই আমাৰ দৈনন্দিন আহাৰত থাকিবলগীয়া পুষ্টি বা উপাদান|\nবিশুদ্ধ আৰু প্ৰামাণ্য তিনি বছৰ বয়সীয়া চালকুঁৱৰীৰ ৰসহে ব্যৱহাৰ কৰিব লাগে| অন্যথা উপকাৰ পোৱা নাযায়|\nমৰ্তৰ অমৃত চালকুঁৱৰী\nবিশুদ্ধ আৰু সুস্থিৰকৰণীয় চালকুঁৱৰীৰ ৰসত নিম্নলিখিত উপাদান সমুহ পোৱা যায়|\n১) লিগ্‌নিন:- ই শৰীৰৰ ভিতৰত তীব্ৰ বেগত প্ৰবেশ কৰে| লিগনিন থকাৰ বাবে চালত ব্যৱহাৰ কৰা জেল দুই-তিনি মিনিটৰ ভিতৰতে চালৰ তৃতীয় স্তৰ পৰ্যন্ত প্ৰবেশ কৰে|\n২) ছেপ’নিন:- ই এক প্ৰকাৰ বনস্পতিক চাবোন| ছেপ’নিনে লিগ্‌নিনৰ লগলাগি টক্সিনৰ তললৈকে প্ৰৱেশ কৰি তাৰ পৰা টক্সিন বাহিৰ কৰে| লগতে ছেপ’নিনে ছাল আৰু দেহৰ ভিতৰৰ অপকাৰী আৰু অ-প্ৰয়োজনীয় পদাৰ্থবোৰ বাহিৰলৈ উলিয়াই দি শৰীৰটোক বাহিৰে-ভিতৰে পৰিস্কাৰ কৰে|\n৩) এন্‌থ্ৰ’কুইন্‌নচ্:- ইয়াক আমাৰ পাচন তন্ত্ৰই সহজতে শুহি লব পাৰে| ই পাচনতন্ত্ৰত থকা অতি সুক্ষ্ম অণুজীৱবোৰ ধ্বংস কৰাত সহায় কৰে| ইয়াত থকা উপাদানে প্ৰাকৃতিকভাৱে বিষ নিবাৰণ কৰে| ই এণ্টিবায়’টিক, এণ্টিপিয়োৰেটিক, এণ্টিচেপ্তিক আদি হিচাপে কাম কৰে| ই এক প্ৰকাৰৰ এন্‌জাইমৰ সমষ্টি|\n৪) ভিটামিন:- আমাৰ শৰীৰত পাচনৰ বাবে ভিটামিন এক আৱশ্যকীয় উপাদান| ভিটামিনে আমাৰ মেটাবলিজম স্তৰ সুস্থ ৰখাত সহায় কৰে| চালকুঁৱৰীৰ ৰসত প্ৰায় সকলো প্ৰকাৰৰ ভিটামিন পোৱাৰ উপৰিও ভিটামিন বি১২ ও পোৱা যায়| প্ৰকৃতিত বি১২ উপাদান থকা উদ্ভিদৰ সংখ্যা তেনেই নগন্য| শৰীৰৰ বাবে অতিকৈ দৰকাৰী ভিটামিন বি১২ মাংসতহে পৰ্যাপ্ত পৰিমাণে পোৱা যায়, সেয়েহে নিৰামিষভোজী সকলৰ বাবে চালকুঁৱৰীৰ ৰস অতি আৱশ্যকীয় খাদ্য|\nভিটামিন বি১২ য়ে মানুহৰ স্নায়ুতন্ত্ৰ, তেজৰ লোহিত ৰক্ত কণিকাৰ মাত্ৰা আৰু স্বাস্থ্য পৰিচালনা কৰে| ইয়াৰ অভাৱত হাত-ভৰি জিনজিনাই| তদুপৰি মানসিক ৰোগ আৰু ৰক্তাল্পতাৰ দৰে মাৰাত্মক সমস্যায়ো হ’ব পাৰে|\n৫) উৎসেচক:- আমাৰ শৰীৰৰ যিকোনো ক্ৰিয়া কলাপৰ বাবে উৎসেচক অতি আৱশ্যকীয় উপাদান| উৎসেচকে শৰীৰৰ উপাদানসমুহ এঠাইৰ পৰা আনঠাইলৈ নিয়াত সহায় কৰে| উৎসেচকে খাদ্য হজম কৰা, প্ৰদাহ নিৰাময় কৰা, ভগা হাড় যোৰা লগোৱা, বিনষ্ট বা আঘাতপ্ৰাপ্ত কোষ বা কটা-ছিঙা আদি নিৰাময় বা পুনৰ গঠনত সহায় কৰে| চালকুঁৱৰীৰ ৰসে আন বস্তু হজম কৰাত সহায় কৰে; কিন্তু ই নিজে হজম নহয়|\n৬) মিনাৰেল:- মিনাৰেলে ভিটামিনৰ সৈতে মিলি আমাৰ শৰীৰৰ বিকাশ, বৃদ্ধি আদিত বিশেষ ভুমিকা পালন কৰে| ভিটামিনে আমাৰ শৰীৰত সুচাৰুৰুপে কাম সম্পাদন কৰিব পৰা অৱস্থাৰ সৃষ্টি কৰিটোৱেই মিনাৰেলৰ প্ৰধান কাম| চালকুঁৱৰীত প্ৰধানত কেলছিয়াম, মেগনেছিয়াম, ফচফৰাচ, পটেছিয়াম, আয়ৰণ, ছডিয়াম, ক্লৰিন, মেংগানিজ, কপাৰ, ক্ৰ’মিয়াম, যিংক আদি পোৱা যায়|\n৭) লিপিড:- লিপিডত মন বা পৰিচেকাৰাইড পোৱা যায়| ই আমাৰ ইমুন চিষ্টেম সুস্থ ৰখাত সহায় কৰে| কিছুমান পলিচেকাৰাইডে কোষৰ ভিতৰত এটা লাইন বনাই লয় আৰু অপজাতীয় উপাদান প্ৰবেশত বাধা প্ৰদান কৰে| ইয়াক ইমুন’মেডিলেটৰ বুলিও কোৱা হয়|\n৮) ফেটি এচিড:- এল’ভেৰাত ক’লেষ্টৰল, কন্‌পেটিউল, বি.চিৰ’ষ্টিৰ’ আৰু লিউপল নামৰ ফেটি এচিড পোৱা যায়| যিবোৰে এণ্টি-ইন্‌ফ্লেমেটৰী এজেণ্টৰ ৰুপত কাম কৰে|\n৯)চেলিচাইক্লিক এছিড:- চালকুঁৱৰীত পোৱা চেলিচাইক্লিক এছিডে এচপিৰিনৰ দৰে কাম কৰে| ই বেক্টেৰিয়া প্ৰতিৰোধক|\n১০) এমিন’ এছিড:- এমিন’ এছিডে আমাৰ শৰীৰত বান্ধনীৰ দৰে কাম কৰে| আমাৰ দেহৰ বিভিন্ন কোষবোৰ বহুধৰণৰ প্ৰটিনেৰে গঠিত| বিভিন্ন প্ৰকাৰৰ প্ৰ’টিন তৈয়াৰ কৰিবলৈ আমাৰ দেহত ২২ বিধ এমিন’ এছিডৰ প্ৰয়োজন| এই ২২ বিধৰ ভিতৰত ৮ বিধ মুখ্য এমিন’ এছিড আৰু ১৪ বিধ গৌণ এমিন’ এছিড| অতি বিস্ময়কৰ কথা যে চালকুঁৱৰীৰ ৰস দেহৰ প্ৰয়োজনীয় সকলও এছিডৰ ভাণ্ডাৰ|\nচালকুঁৱৰীৰ ৰস আমাৰ বাবে প্ৰকৃতিৰ এক মহৎ অৱদান| ই নিজে এণ্টিচেপ্‌টিক, অনুজীৱ প্ৰতিৰোধী, এণ্টি ফেংগল বেক্টেৰিয়া প্ৰতিৰোধী তথা এণ্টিবায়’টিক| ই আমাৰ দেহৰ কোষসমুহ শোধন আৰু মেৰামতি কৰি সেইবোৰ সুস্থ ৰখাত সহায় কৰে| চালকুঁৱৰীৰ ৰসে আন বস্তু হজম কৰাত সহায় কৰে, কিন্তু ই নিজে হজম নহয়| ইয়াত থকা প্লেণ্ট’-ষ্টেৰ’লছে মানুহ বা জন্তুৰ শৰীৰৰ বিষ, হাড় আৰু হাড়ৰ যোৰাৰ বিষ, বাতবিষ আদি উপশম কৰাত সহায় কৰে|\nবিশ্বৰ বিভিন্ন স্থানত যেনে- ডা. লাইন্স পোলিং ইন্‌ষ্টিটিউট অৱ চাইন্স এণ্ড মেডিচিন্, প’লি আল্লো ইউনিভাৰ্চিটি অৱ অক্লাহোমা তথা অক্সফোৰ্ড ইউনিভাৰ্চিটিত বৰ্তমানো চালকুঁৱৰীৰ ওপৰত গৱেষণা চলি আছে|\nউৎস:- ফৰএভাৰ কোম্পানী লিমিটেড


আমালৈ নেপাহৰিব - ৱিকিউৎস\n1375আমালৈ নেপাহৰিবলক্ষ্মীনাথ বেজবৰুৱা\n"আগলি কলাপাত লৰে কি চৰে।\nচিলনী আই মোৰ আগতে পৰে।।"\nবিনাই-গোৱা এই গীতটি বহুত দূৰৰ পৰা বতাহৰ বোকোচাত উঠি আহি মোৰ কাণত পৰিল, মই চমকি উঠিলো। চমকি উঠিবৰ কথাই; অসমত হলে একো কথাই নহয়, কিন্তু কলিকতাৰ গঙ্গাৰ পাৰৰ পৰা নিজন দুপৰীয়া অসমীয়া ভাষাৰে, অসমীয়া বিনোৱা সুৰেৰে কোমল অসমীয়া মাতেৰে এনে নাম, গঙ্গাৰ বুকুত নাৱৰ ওপৰত আকাশলৈ চাই উটি যোৱা ক্ষুদ্ৰাতিক্ষুদ্ৰ অসমীয়া প্ৰাণী এটিৰ কাণত পৰি মনত কেনে ব্যাকুলতা বিষাদ হৰ্ষ আৰু অনুসন্ধিত্সাৰ ঢৌ তুলি দিয়ে, তাক আনে সতকাই সম্পূৰ্ণৰূপে অনুভৱ কৰাটো টান। যাবলৈ আহিছিলো শিবপুৰৰ বটানিকেল গাৰ্ডেনলৈ; কিন্তু সম্প্ৰতি সেই ফালে যোৱা স্থগিত ৰাখি নাৱৰীয়াহঁতক বেগাই সেই মাতৰ ফালে নাও বাই নিবলৈ আদেশ কৰিলো। চিটাগাঞা কলিকতীয়া নাৱৰীয়াই মোৰ অদ্ভুত আদেশ শুনি বেবেৰিবাং বৰ শাস্ত্ৰ মেলিবলৈ ধৰোতেই মই মহাবীৰ কৰ্ণৰ নিচিনাকৈ সময়ৰ শৰ নেপাহৰি বাকব্যয় নকৰি ছয় অনাৰ ওপৰত আৰু ছয় অনা নাৱৰ কেৰেয়া বঢ়াই দি চুঙা চাই সোপা দিলো; নাও সেই নাৱৰ বাটত বটীয়া ধৰি কাঁড় যোৱাদি যাবলৈ ধৰিলে।\nএটা আওহতীয়া ঘাটত নাও লাগিলহি। হাঠাত্ কৰবাৰ পৰা নাও এখন আহি চপা দেখি, সেই ঘাটতে বহি পানীৰ সোঁত চাই বিনাই ওপৰত কোৱা নাম গোৱা চৈধ্য পোন্ধৰ বছৰীয়া বগী শুৱনী মাৰ্কিন কাপোৰৰ মৰুৱা শাড়ী পিন্ধা ছোৱালী এজনী অপ্ৰস্তুত হৈ উঠি লৰ মাৰিবলৈ ধৰোঁতেই মই অসমীয়া মাতেৰে মাত লগালো--"আইটি ৰবা অলপমান নপালাবা!" অকস্মাত্ আকাশীবাণীৰ নিচিনা অসমীয়া মাতেৰে কথা শুনি ছোৱালীজনী টভক্ মাৰি ৰল! ওচৰ চাপি গলো।\nমইঃ আইটি তুমি কৰ পৰা আহিছা?\nমইঃ আইটি কোৱাঁ, ভয় নেখাবা। তুমি অসমীয়া মানুহনে কি?\nমইঃ তুমি অসমীয়া! তুমি কেনেকৈ এইখিনি পালাহি? তোমাৰ লগত আৰু কোন আছে?\nছোৱলীঃ"এৰা মই অসমীয়া। মোৰ লগত কোনো নাই। আপুনিনো কোন? আপুনিও আমাৰ দেশৰে মানুহ নে কি"\nছোৱালীঃ মোৰ দুখৰ বাতৰি দেউতা, কি শুনিব কি কম। আমাৰ ঘৰ শিৱসাগৰ জিলাৰ কোঁৱৰপুৰ গাঁৱত। মোৰ আই বাঁৰী। মই বাঁৰী আইৰ একেজনী ছোৱালী। বোপাই সৰুতে মৰিল। মোৰ বোপাইক দেখা মনত নপৰে। সৰুৰে পৰা আয়ে মোক বুকুত বান্ধি লৈ চৰাই পোৱালিক টোপ খুওৱাদি খুৱাই ডাঙৰ দীঘল কৰিলে। যোৱা বহাগ মাহত মোক আয়ে বিয়াদি জোঁৱায়েকক পো বুলি ঘৰতে ৰাখিছিল। দুমাহ এইদৰে আমি আইৰ পাখিৰ তলতে আছিলো। পাছে "তেওঁ" শহুৰ শাহুক এবাৰ চাব লাগে বুলি আইক কৈ মোক লৈ কিছুমান দিনৰ মূৰত পানীয়ে বামে আহি এইখিনি পালেহি। এতিয়া শুনিছোঁ বোলে এইখন বঙ্গালৰ দেশ, কিবা হেনো কলিকতা। "তেওঁৰ" ঘৰ ইয়াৰ ওচৰতে হেনো কেনিবা। আগেয়ে "তেওঁৰ" ঘৰ বঙ্গালৰ দেশৰ ওচৰতে বুলি জনাহেঁতেন আয়ে মোক নপঠিয়ায়। "তেওঁ" ওচৰতে বুলি কৈছিল। ইয়াতো তিনি চাৰি দিন মান থাকি "তেওঁ" মোক এদিন ক'লে বোলে "মই নগৰৰ পৰা কিবা অলপমান বস্তু কিনি লৈ আহোঁ, আই-বোপাইৰ ওচৰলৈ শুদাহাতে যোৱাটো বেয়া; তুমি ইয়াতে থাকাঁ, মই গধূলিলৈ আহি তোমাক আমাৰ ঘৰলৈ লৈ যামহি।" মোক অকলে ইয়াতে এৰি থৈ যাব শুনি মই ভয়ত কান্দিবলৈ ধৰিলো। মোৰ কান্দোন শুনি এই ঘৰৰ বাবু এজন আহি মোক ভয় নাখাবলৈ কৈ ভালেমান বাং-বাং-বিং-বিং কৈ কিবা-কিবি বুলিলে। তেওঁ গুচি গ'ল। যাবৰ সময়ত তেওঁৰ ভৰিত দীঘল দি পৰি ক'লো, "সোনকালে উভতি আহিবা, মোৰ অকলে থাকিবলৈ বৰ ভয় লাগে।"- কিন্তু আজি পোন্ধৰ দিন হ'ল, "তেওঁ" আৰু উভতি নাহিল। নিতৌ বাটলৈ চাই থাকোঁ, "তেওঁক" আৰু দেখা নাপাওঁ। গোঁসায়ে জানে তেওঁৰ কি অথান্তৰ মিলিল। নহ'লে "তেওঁ" কেতিয়াও নহাকৈ নেথাকিলহেঁতেনে। তেওঁ যোৱাৰ দিনৰে পৰা এই ঘৰৰ বাবুজনে আৰু আন আন মানুহে নানা বেয়া কথা কৈ মোক অপমান কৰিছে। আজি শুনিছোঁ বোলে মোক হেনো অলপতে ধেঙৰ কুলি কৰি কোনোবা সাত সাগৰৰ পাৰলৈ পঠিয়াব। মই আৰু "তেওঁক" দেখিবলৈ নাপাওঁ। মোৰ আইক দেখিবলৈ নাপাওঁ! মোৰ অবিহনে মোৰ আইৰ কি গতি হ'ব। তাহানি আইৰ মুখে সাধু-কথাত শুনিছিলো বোলে চিলনী-জীয়েকে দুখ পালে মাকক আগলি কলাপাত লৰে কি চৰে, চিলনী আই মোৰ আগতে পৰে, এই বুলি বিনাই মাতিলে মাক ক্ষন্তেকতে আগতে পৰেহি। কথাটো শুনি মই মোৰ আইক সুধিছিলো, "আই, আগলৈ মই দুখত পৰিলে তোক এইদৰে মাতিলে তই মোৰ আগতে আহি পৰিবিহিনে?" আয়ে কৈছিল, "পৰিম তো মোৰ আইকণ তোৰ আগতে, তই দুখত পৰি মাতিলে।" আজি সেই দেখি চিলনী-জীয়েকৰ দৰে ময়ো বিনাই আইক মাতিছিলো এই দুখৰ কালত। আইৰ বদলি আপুনি মোৰ আগতে পৰিলহি, আপুনি মোৰ ঈশ্বৰ। নিশ্চয় আপোনাক মোৰ আয়ে মোৰ বিননি শুনি মোৰ ওচৰলৈ পঠিয়াই দিছে। দেউতা ঈশ্বৰ মোক উদ্ধাৰ কৰক। মোক মোৰ আইৰ হাতত পাৰে যদি পেলাই দিয়ক মোৰ দেউতা।\nএই কেষাৰ কথা কৈয়ে ছোৱালীজনীয়ে উচুপি উচুপি কান্দিবলৈ ধৰিলে। মোৰও শুকান চকুত ঢল আহিল।\nইয়াৰ পাছত কি হ'ল, কি কৰা গ'ল, কবলৈ গ'লে আত্মশ্লাঘা কৰা হয়; সেই গুণে সেইবিলাক বিবৰি নকৈ মুঠতে কওঁ যে মহাৰাণীৰ নিৰপেক্ষ আইনৰ সাহায্য লৈ নিঃসহায় অভাগিনীক গাৰ্ডেনৰিচৰ কুলি ডিপোৰ পৰা অতি কষ্টে উদ্ধাৰ কৰি স্বদেশলৈ পঠিয়াই দিয়া হ'ল। মাকে হেৰোৱা-ধন আকৌ পাই আনন্দত ঈশ্বৰৰ চৰণত কৃতজ্ঞতা-ফুল আজলিয়ে আজলিয়ে দিবলৈ ধৰিলে। জীয়েকেও মাকৰ স্নেহ-ৰসেৰে ভৰপূৰ বুকুত মূৰ সুমাই সুখেৰে আকৌ শুবলৈ পাই হাতেৰে স্বৰ্গ ঢুকি পালে। কিন্তু তুঁহ-জুইৰ নিচিনা একুৰা শোকৰ জুই সদাই তেওঁৰ মনত জ্বলিবলৈ ধৰিলে যে "মোৰ স্বামী নাহিল! তেওঁৰ নাজানো কি দশা হ'ল।"\nকিছুদিনৰ মূৰত এদিন হাঠাতে স্বামী মহাশয়ক হাতত শিকলি লগাই পুলিচে মাক-জীয়েকৰ আগত হাজিৰ কৰিলে। মেকুৰী জোলোঙাৰ পৰা ওলাল, সবিশেষ বৃত্তান্তও তাৰ লগে লগে ওলাই পৰিল। "তেওঁ" মহাশয় এজন উৰিষ্যা দেশৰ ব্ৰাহ্মণ পাণ্ডা। জঁগন্নাথৰ গদাধৰ পাণ্ডাৰ গোমস্তা বুলি কৈ তেওঁ গাঁৱত সোমাই অসমীয়া গাঁৱলীয়া মানুহৰ লুটি-পুটি খাই সৰ্ব্বস্বান্ত কৰি ফুৰিছিল। এইদৰে ফুৰি তেওঁ অসমীয়া কবলৈ শিকিলে। পাহ-কটা তিনি-খলপীয়া চুলি আৰু এমোকোৰা তামোলৰ মুখেৰে অসমীয়াৰ লগত অসমীয়া হৈ যাবলৈ আমাৰ উড়িয়া ভাইহঁতৰ পক্ষে যে কিমান উজু ব্যাপাৰ তাক সকলোৱে অপ্ৰয়াসে বোধগম্য কৰিব পাৰে। আমাৰ গাঁৱে গাঁৱে সোমাই অসমীয়া বুলি পৰিচয় দি মোৰ অমুকত ঘৰ অমুকত বাৰী, এইদৰে কৈ, কোনো কোনো ভোদা অসমীয়া মানুহক ভুৰুকিয়াই ঘৰ জোঁৱাই চাপি আজলী অসমীয়া ছোৱালী ফুচুলাই লৈ আহি কলিকতাৰ ডিপোত বেচি থৈ গুচি যোৱা ব্যৱসায় আমাৰ এই বহুৰূপী পাণ্ডা মহাশয়ে ধৰিছিল। এইবাৰো এই বাঁৰীৰ জীয়েকক এনে ফান্দি কৰি কলিকতাত এৰি থৈ গৈ ৰং মনে আকৌ অসমত নতুন পহু ধৰিবলৈ নতুন জাল পাতিবৰ চেষ্টাত থাকোঁতেই ঈশ্বৰৰ ইচ্ছাত কলিকতাৰ পুলিচে লুটিয়াই তেওঁক ডাঙৰ জালত পেলাই অনুগ্ৰহ কৰি ধৰি বৰফাটেকত সুমাই থ'লে।\nএই ঘটনাৰ কিছু দিনৰ পাছত এদিন, বাট পাহৰিয়েইনে কি, কোঁৱৰপুৰৰ সেই বাঁৰীৰ বহাত ওলাইছিলোগৈ। নানা কথা বাৰ্তাৰ পিছত বিদায় লৈ উঠি আহিবৰ সময়ত সেই ছোৱালীজনীয়ে চকুৰ লো টুকি মোৰ মুখলৈ চাই ক'লে, "আমালৈ নেপাহৰিব!" ইমান দূৰত ইমান সময় আৰু স্থানৰ ব্যৱধানত আছোঁ, তথাপি আজিও থাকি থাকি মোৰ কাণৰ বিন্ধাত বাজি উঠে "আমালৈ নেপাহৰিব।"\n(লক্ষ্মীনাথ বেজবৰুৱাৰ চুটিগল্পৰ দ্বিতীয় সংকলন, সম্পাদনা আৰু সংকলন-হৃদয়ানন্দ গগৈ, প্ৰকাশক-নগেন শৰ্মা,প্ৰথম প্ৰকাশ-১৯১০ চন, জ্যোতি প্ৰকাশন, পাণবজাৰ, গুৱাহাটী-১)\n"https://as.wikisource.org/w/index.php?title=আমালৈ_নেপাহৰিব&oldid=7113"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১৯ ছেপ্টেম্বৰ ২০১৪ তাৰিখে ২১:৩৯ বজাত সলনি কৰা হৈছিল।


পৃষ্ঠা:পঞ্চৰত্ন- জ্ঞানদাভিৰাম বৰুৱা.pdf/১৯ - ৱিকিউৎস\nপৃষ্ঠা:পঞ্চৰত্ন- জ্ঞানদাভিৰাম বৰুৱা.pdf/১৯\nঅৰ্লেণ্ডোক সমূলি দেখিব নোৱারিছিল—শিক্ষার তো কথাই নাই। অৰ্লেণ্ডোই একো নকরি এলেহুৱা হৈ জীৱন কটাবলৈ ধরিলে। অৰ্লেণ্ডো আৰু কিমান দিন এলেহুৱা হৈ থাকিব? থাকি থাকি আমনি লাগিল। এনেয়ে বহি থাকি ভাল নলগাত ককায়েকক বাপেকে থৈ যোৱা টকা কেটা খুজিলে। ককায়েকৰ ঘৰত থাকিবলৈ ভাল নলগাত সেই ঘৰ এৰি যাবৰ ইচ্ছা বৰকৈ প্ৰবল হ'ল। টকা খোজাৰ কাৰণো সেয়ে।\nঅলিভারর কিন্তু টকা দিবৰ মন নাই দেই। ভাল মতলব থকা হলে শিক্ষাকে দিলে হেতেন নহয়। ভাবি চিন্তি ঠিক করিলে যে এটা বলী মানুহর সৈতে অৰ্লেণ্ডোৰ যুজ লগাই দিলেই তো হৈ যায়। ইয়াকে ভাবি এটি বলী মানুহর হতুৱাই অৰ্লেণ্ডোক যুজ কৰিবলৈ মতালে। অলিভারর ইচ্ছা যে অৰ্লেণ্ডো মৰে⸺মৰিলেইতো টকাখিনি নিজর হৈ যায়।\nঅৰ্লেণ্ডোই যুদ্ধৰ নিমন্ত্ৰণ ৰংমনেরে ৰক্ষা কৰিলে। এই মল্ল যুদ্ধ চাবলৈ বহুতো মানুহ গোট খাইছিল। স্বীলিয়া আৰু ৰোজেলিণ্ডো চাবলৈ আহিছিল। এনে এজন কোমল বয়্সীয়া লৰাই নামজ্বলা মল্লৰ সৈতে যুজ কৰিবলৈ সাজু হোৱা দেখি ৰোজেলিণ্ড তবধ হল আৰু লৰাটীক যুজ নকৰিবলৈ বহুতো বুজলে। কিন্তু ডেকা লৰাই কেতিয়া এনে হাক শুনে? যুজ লাগিল।\nআটাইয়ে যুজৰ ফল দেখি আচৰিত হল। আমাৰ\n"https://as.wikisource.org/w/index.php?title=পৃষ্ঠা:পঞ্চৰত্ন-_জ্ঞানদাভিৰাম_বৰুৱা.pdf/১৯&oldid=70181"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১ জুলাই ২০২০ তাৰিখে ২৩:১২ বজাত সলনি কৰা হৈছিল।


Ceftum Tablet in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nCeftum Tablet ৰ লাভ আৰু ব্যৱহাৰসমূহ- Ceftum Tablet Benefits & Uses in Assamese- Ceftum Tablet ar laabh aaru byavaharsamuh\nCeftum Tablet ৰ পালি আৰু সেয়া কেনেদৰে ল'ব- Ceftum Tablet Dosage & How to Take in Assamese - Ceftum Tablet ar paali aaru xeya kenedore lobo\nCeftum Tablet ৰ পাৰ্শ্চক্ৰিয়াসমূহ- Ceftum Tablet Side Effects in Assamese- Ceftum Tablet ar parshwakriyasamuh\nCeftum Tablet সংক্ৰান্ত সতৰ্কতাবাণীসমূহ- Ceftum Tablet Related Warnings in Assamese- Ceftum Tablet xonkranta xatarkatabanisamuh\nঅইন দৰৱৰ সৈতে Ceftum Tabletৰ গুৰুতৰ ক্ৰিয়া-প্ৰতিক্ৰিয়া- Severe Interaction of Ceftum Tablet with Other Drugs in Assamese- Oinor xoite Ceftum Tablet ar gurutor kriya-pratikriya\nCeftum Tablet মতভেদসমূহ- Ceftum Tablet Contraindications in Assamese- Ceftum Tablet nishedhsamuh\nCeftum Tablet ৰ বিষয়ে সততে সোধা প্ৰশ্নসমূহ- Frequently asked Questions about Ceftum Tablet in Assamese- Ceftum Tablet ar bikhoye satate xodha prashnasamuh\nখাদ্য আৰু মদৰ সৈতে Ceftum Tablet ক্ৰিয়া-প্ৰতিক্ৰিয়া- Ceftum Tablet Interactions with Food and Alcohol in Assamese- khadya aaru modor xoite Ceftum Tablet kriya-pratikriya\nCeftum Tablet ৰ লাভ আৰু ব্যৱহাৰসমূহ - Ceftum Tablet Benefits & Uses in Assamese - Ceftum Tablet ar laabh aaru byavaharsamuh\nCeftum Tablet তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCeftum Tablet ৰ পালি আৰু সেয়া কেনেদৰে ল'ব - Ceftum Tablet Dosage & How to Take in Assamese - Ceftum Tablet ar paali aaru xeya kenedore lobo\nCeftum Tablet-ৰ উপাদানসমূহ - Ceftum Tablet Active Ingredients in Assamese - Ceftum Tablet-ar upadaansamuh\nCeftum Tablet ৰ পাৰ্শ্চক্ৰিয়াসমূহ - Ceftum Tablet Side Effects in Assamese - Ceftum Tablet ar parshwakriyasamuh\nগৱেষণাৰ ভিত্তিত, Ceftum Tablet ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCeftum Tablet সংক্ৰান্ত সতৰ্কতাবাণীসমূহ - Ceftum Tablet Related Warnings in Assamese - Ceftum Tablet xonkranta xatarkatabanisamuh\nCeftum Tablet-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Ceftum Tablet পাৰ্শ্ব-প্ৰতিক্ৰিয়াৰ কখা চিন্তা নকৰাকৈ গ্ৰহণ কৰিব পাৰে।\nCeftum Tablet-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nCeftum Tablet এ স্তনপান কৰোৱাৰ সময়ত কোনো ক্ষতিকৰ প্ৰভাব নেপেলায়।\nবৃক্কত Ceftum Tablet কি প্ৰভাৱ দেখা গৈছে?\nবৃক্ক ৰ বাবে Ceftum Tablet কেতিয়াবাহে ক্ষতিকাৰক।\nযকৃতত Ceftum Tablet কি প্ৰভাৱ দেখা গৈছে?\nCeftum Tabletৰ ব্যৱহাৰে কলিজা ৰ ওপৰত কোনো ক্ষতিকাৰক প্ৰভাৱ নেপেলায়।\nহৃদযন্ত্ৰৰ ক্ষেত্ৰত Ceftum Tablet ৰ কি প্ৰভাৱ দেখা গৈছে?\nআপুনি হৃদয় ৰ ক্ষতিৰ কোনো আশংকা নকৰাকৈ Ceftum Tablet গ্ৰহণ কৰিব পাৰে।\nঅইন দৰৱৰ সৈতে Ceftum Tabletৰ গুৰুতৰ ক্ৰিয়া-প্ৰতিক্ৰিয়া - Severe Interaction of Ceftum Tablet with Other Drugs in Assamese - Oinor xoite Ceftum Tablet ar gurutor kriya-pratikriya\nCeftum Tablet তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCeftum Tablet মতভেদসমূহ - Ceftum Tablet Contraindications in Assamese - Ceftum Tablet nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Ceftum Tablet লোৱা অনুচিত যাতে -\nCeftum Tablet ৰ বিষয়ে সততে সোধা প্ৰশ্নসমূহ - Frequently asked Questions about Ceftum Tablet in Assamese - Ceftum Tablet ar bikhoye satate xodha prashnasamuh\nএই Ceftum Tablet-এ অভ্য়াস বা নিচাৰ সৃষ্টি কৰে নেকি?\nCeftum Tabletৰে অভ্যাস গঠনৰ কোনো কথাৰ প্ৰতিবেদন পোৱা নাই।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Ceftum Tablet লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, কিন্তু ডাক্তৰৰ পৰামৰ্শ মতেহে Ceftum Tablet লওক।\nনহয়, Ceftum Tabletয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Ceftum Tablet ক্ৰিয়া-প্ৰতিক্ৰিয়া - Ceftum Tablet Interactions with Food and Alcohol in Assamese - khadya aaru modor xoite Ceftum Tablet kriya-pratikriya\nখাদ্য আৰু Ceftum Tabletৰ ক্ৰিয়া-প্ৰতিক্ৰিয়া\nখাদ্যৰ সৈতে Ceftum Tablet লোৱাটোৱে একো সমস্যাৰ সৃষ্টি নকৰে।\nমদ আৰু Ceftum Tabletৰ মাজৰ প্ৰতিক্ৰিয়া\nCeftum Tablet আৰু মদৰ প্ৰতিক্ৰিয়া সন্দৰ্ভত এতিয়ালৈ কোনো তথ্য উপলব্ধ নহয় কিয়নো এই বিষয়ত এতিয়ালৈ গৱেষণা হোৱা নাই।\nCeftum Tablet ৰ অনুকল্প - Substitutes for Ceftum Tablet in Assamese\nCeftum Tablet ৰ মূল্য আৰু পেকৰ চাইজ - Ceftum Tablet Price and Pack Size in Assamese - Ceftum Tablet ar mulya aaru pakor size\nআপুনি বা আপোনাৰ পৰিয়ালৰ কোনোবাই Ceftum Tablet লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Ceftum Tablet ব্যৱহাৰ কৰিছিল নেকি?\nআপুনি কিমান পৰিমাণে Ceftum Tablet সেৱন কৰিছিল?\nআপুনি Ceftum Tablet ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Ceftum Tablet সেৱন কৰে?


এই সংখ্যাৰ আঁৰৰ কথা…. - সাহিত্য ডট অৰ্গ\nসাহিত্য ডট্ অৰ্গ’ৰ দৰে এখন মানবিশিষ্ট অনলাইন আলোচনীৰ চেপ্তেম্বৰ,২০১৭,শাৰদীয় সংখ্যাটোৰ সম্পাদকৰ দায়িত্ব মোৰ ওপৰত ন্যস্ত কৰাৰ পৰিপ্ৰেক্ষিতত প্ৰথমেই কৃতজ্ঞতা জ্ঞাপন কৰিম অকবৰ প্ৰশাসকমণ্ডলীক, যিসকলে অনভিজ্ঞ তথা সাহিত্যৰ চোতালত মাথোন চুঁচৰিবলৈ আৰম্ভ কৰা মোক এই দায়িত্ব দিয়াৰ বাবে উপযুক্ত বিবেচনা কৰি মোৰ ভৱিষ্যতৰ চলনশক্তিৰ বাবে আত্মবিশ্বাস প্ৰদান কৰিলে । ভাতৃপ্ৰতীম মৃদুল কুমাৰ শৰ্ম্মাৰ দুমাহমান আগতে ফোনযোগে অহা প্ৰস্তাৱটোৱে মনত এক আনন্দ,শিহৰণ তথা মনত ভয়ৰ সঞ্চাৰ কৰিছিল। প্ৰথম কথা,এই ভূমণ্ডলতে বিয়পি ফেচবুকৰ ‘অসমীয়া কথা বতৰা’ গ্ৰুপটোৱে ভাষা-জননীৰ সেৱা কাৰ্যত অহৰহ লাগি থকা সন্মানীয় গোট। য’ত অসমৰ প্ৰায়ভাগ কৃতি সাহিত্যিক জড়িত আছে। তাৰোপৰি গোটেই পৃথিৱীজুৰি বিয়পি থকা অসম-সন্তান সকলেও নিজৰ লেখাসমূহ প্ৰকাশ কৰে তথা পাঠক হিচাপে প্ৰায়ে ইয়াত ভূমুকি মাৰে।’অসমীয়াকথা বতৰা ‘সাহিত্য ডট অৰ্গ‘এই ভূমণ্ডলতে বিয়পি থকা উচ্চ মানদণ্ডৰ এখন ই আলোচনী। কিন্তু মোক আশ্বাস দি প্ৰশাসকমণ্ডলীয়ে কৈছিল যে আমি থাকিম। এই যে আমি আছোঁ, আপুনি টেনচন নলব, প্ৰশাসকমণ্ডলীৰ এনেকুৱা আশ্বাস ভৰা কথাই মোক ক্ৰমাৎ সাহসী কৰিলে। মই আগুৱাই যাবলৈ সাহস কৰিলোঁ।\nমোৰ পূৰ্বসুৰী সম্পাদক ভনীসদৃশ পৰী পাৰবীনেও মোৰ সাহস যোগাইছিল। মই এইখিনিতে তেওঁলৈকেও মোৰ স্নেহ ভৰা কৃতজ্ঞতা জনালোঁ। ‘অকব’ৰ মঞ্চত মোৰ নাম সম্পাদক হিচাবে ঘোষণা কৰা ভগ্নীসম মিতালী বৰ্মনৰ প্ৰতি মই কৃতজ্ঞ হৈ ৰ’লোঁ। চিৰ চেনেহী মোৰ ভাষা-জননীৰ অক্লান্ত সেৱক সকলৰ অপৰিসীম সাধনা, লগন আদি মই সাহিত্য ডট অৰ্গৰ সম্পাদনাৰ টেবুলত বহি চাক্ষুষ কৰি শ্ৰদ্ধাত মই শিৰ নত কৰিছোঁ।\nএই সংখ্যাটোৰ সম্পাদনাৰ ক্ষেত্ৰত মোক সকলো সময়তে সহায়ৰ হাত আগবঢ়োৱা শ্ৰী মৃদুল কুমাৰ শৰ্মা,ৰূপাংকৰ চৌধুৰী, ভাস্কৰজ্যোতি দাস, দীপজ্যোতি বৰা, মিতালী বৰ্মন, মৌচুমী বৰি, ধ্ৰুৱজ্যোতি শৰ্মা,উৎপলা কৌৰ আৰু জ্যোতিৰূপম দত্তলৈ আন্তৰিক ধন্যবাদ জনালোঁ৷ বেটুপাত শিতানৰ ছবিৰ বাবে মই জয়দীপ চক্ৰবৰ্তীলৈ কৃতজ্ঞ হৈ ৰ’লোঁ।\nএই সংখ্যাটো সজাবৰ বাবে বিভিন্ন লিখনিৰ বাবে অকবৰ মজিয়াৰ উপৰিও লিখনিৰ বাবে বিশেষভাৱে কেইগৰাকীমান বিশিষ্ট সাহিত্যিকক ব্যক্তিগতভাৱে যোগাযোগ কৰা হৈছিল। কাৰণ মই সম্পদনা কৰা সংখ্যাটো শাৰদীয় সংখ্যা। সেয়ে অত্যাধিক ব্যস্ততাৰ মাজতো তেওঁলোকে মোৰ অনুৰোধ ৰাখি খুব কম সময়ৰ ভিতৰতে প্ৰদান কৰা লিখনিয়ে এই সংখ্যাটিক এক সুকীয়া ৰূপ দিব, সেয়া বহলাই কোৱাৰ প্ৰয়োজন নাই। সন্মানীয় কুল শইকীয়া, ৰীতা চৌধুৰী, লীনা শৰ্মা, বন্তি শেনচোৱা, ডoঅপূৰ্ব কুমাৰ শইকীয়া,মংগলছিং ৰংফাৰ, কাচে টেৰণপী, টুনা গৌতম, ময়ুৰ বৰা, ডo অৰূপ কুমাৰ পটংগীয়া,বিজয় বেজবৰুৱা, কঞ্জলোচন পাঠক, ব্ৰহ্মানন্দ পাতিৰি, প্ৰণব কুমাৰ বৰ্মন, প্ৰশান্ত সাগৰ চাংমাই, ৰীতা ভূঞা বৰুৱা, দিলীপ কৌশিক, উৎপল দত্ত, সুনীল শইকীয়া, বিমলকৃষ্ণ ভট্টাচাৰ্য ছাৰ, বিশাল অনুৰাগ আদিৰ নাম কৃতজ্ঞতা সহকাৰে লোৱা হ’ল। চিত্ৰ-ভাষ্কৰ্য্য শিতানৰ বাবে কলাভৱন,ৰবীন্দ্ৰ ভাৰতী,শান্তি নিকেতন অৱসৰ প্ৰাপ্ত অধ্যাপক ড০জনক ঝংকাৰ নাৰ্জাৰী দেৱৰ লগত যোগাযোগ কৰা হৈছিল। তেখেতৰ সঁহাৰিত মই ব্যক্তিগতভাৱে অভিভূত হৈছিলোঁ। তেখেতৰ বিৰল স্থাপত্য সমূহৰ ছবিয়ে সংখ্যাটোক এক সুন্দৰ মাত্ৰা দিব বুলি মই নিশ্চিত। চিত্রৰ বাবে যোগাযোগ কৰা হৈছিল অকবৰ সদস্য, কাৰবিপাহাৰত কৰ্মৰত অভিযন্তা যুগান্ত জ্যোতি চেলেঙৰ লগত। তেখেতৰ অনন্য সুন্দৰ ছবি সমূহেও নিশ্চয়কৈ সুন্দৰতা প্ৰদান কৰিব।\nঅলংকৰণৰ ক্ষেত্ৰত নাম ল’ব লাগিব জয়দীপ, দীপজ্যোতি তালুকদাৰ সহিতে শ্ৰী বিশ্বজিৎ গগৈ আৰু শ্ৰী গুণাভি সোণোৱালৰ। লগতে বিভিন্ন দিহা পৰামৰ্শৰ বাবে অকবৰ প্ৰশাসক মৃদুল কুমাৰ শৰ্মা, জ্যোতিৰূপম দত্ত আৰু ৰূপাংকৰ চৌধুৰীলৈ বিশেষ কৃতজ্ঞতা জ্ঞাপন কৰিলোঁ।\nইয়াৰ বাহিৰে মোক বিশেষভাবে সহযোগ কৰা অঞ্জলি গগৈ বুঢাগোহাঞি, মোৰ প্ৰতিজন শুভাকাংক্ষী, ‘অসমীয়াত কথা বতৰা’ গোটৰ সমূহ সদস্যবৃন্দ তথা ‘সাহিত্য ডট্ অৰ্গ’ৰ শ্ৰদ্ধাৰ পাঠকসকলক মোৰ ফালৰ পৰা আন্তৰিক কৃতজ্ঞতা জনালোঁ৷\n← শ্বেতপ্ৰদৰ (Leucorrhea) – ডা. মুকুল শৰ্মা\nকবিতা লিখা মানেই কবিতা নহয় – সৌমিত্ৰ যোগী →\nএই সংখ্যাৰ আঁৰত -এপ্ৰিল, ২০১৫


আৰ্টিমিচ - অসমীয়া ৱিকিপিডিয়া\nচিকাৰ, বন-জংঘল, বন্য জীৱ-জন্তু, চন্দ্ৰ আৰু কুমাৰীত্বৰ দেৱী\nধনু, কাঁ‌ড়, তূণ, চিকাৰ কৰা ডেগাৰ, চন্দ্ৰ, হৰিণ, চাইপ্ৰেছ গছ\nএপ'ল', এথেনা, এফ্ৰোডাইটি, এৰিচ আদি\nআৰ্টিমিচ (ইংৰাজী: Artemis (/ˈɑrtɪmɪs/) হৈছে চিকাৰ, বন-জংঘল, বন্য জীৱ-জন্তু, চন্দ্ৰ আৰু কুমাৰীত্বৰ গ্ৰীক দেৱী। তেওঁ ৰোমানসকলৰ দেৱী ডায়েনাৰ সমকক্ষ।  আৰ্টিমিচ জ্যুচ আৰু লেট'ৰ জীয়ৰী তথা এপ'ল'ৰ যমজ ভগ্নী। তেওঁ বালিকাসকলৰ ৰক্ষক। আৰ্টিমিচক নাৰীসকলৰ ৰোগ আৰু ইয়াৰ নিৰাময়ৰ হোতা হিচাপে গণ্য কৰা হয়। সন্তান জন্ম আৰু ধাত্ৰীবিদ্যাৰ এক অন্যতম প্ৰধান দেৱী হিচাপে এইলেথিয়াৰ উপৰিও আৰ্টিমিচৰ উপাসনা কৰা হয়। এথেনা আৰু হেষ্টিয়াৰ দৰে আৰ্টিমিচেও বিবাহপাশত আৱদ্ধ নহৈ চিৰকুমাৰী হৈ থকাৰ পণ লয়।\nগ্ৰীকসকলৰ সৰ্বাধিক সন্মান লাভ কৰা দেৱ-দেৱীসমূহৰ ভিতৰত আৰ্টিমিচ অন্যতম আৰু ইফেচাছত থকা তেওঁৰ মন্দিৰ পৌৰাণিক বিশ্বৰ সপ্তম আশ্চৰ্যসমূহৰে এটা। ধনু-কাঁ‌ড়, তূণ আৰু চিকাৰ কৰা ডেগাৰৰ চিহ্নই আৰ্টিমিচক সূচোৱাৰ লগতে হৰিণ আৰু চাইপ্ৰেছ গছ তেওঁৰ বাবে পবিত্ৰ। আৰ্টিমিচৰ ৰোমান ৰূপ ডায়েনাক ৰোমৰ এভেনাইন পাহাৰত বিশেষভাৱে অৰ্চনা কৰা হয়।\n৪৭০ খ্ৰীষ্টপূৰ্বৰ এক পাত্ৰত অংকিত এপ'ল' (বাওঁ‌হাতে) আৰু আৰ্টিমিচ (সোঁ‌হাতে)।\nআৰ্টিমিচ আৰু তেওঁৰ যমজ ভ্ৰাতৃ এপ'ল'ৰ জন্ম সম্পৰ্কে ধ্ৰুপদী গ্ৰীক আখ্যানসমূহত বিভিন্ন পৰস্পৰৰ সৈতে মিল নথকা বৰ্ণনা পোৱা যায়। অৱশ্যে প্ৰতিটো আখ্যানতে তেওঁক জ্যুছ আৰু লেট'ৰ সন্তান তথা এপ'ল'ৰ যমজ ভগ্নী বুলি কোৱা হৈছে। কোনো কোনো আখ্যানৰ মতে আৰ্টিমিচ এপ'ল'ৰ সৈতে একে সময়তে ওপজে আৰু কোনো কোনোৰ মতে তেওঁৰ জন্ম আগত বা পিছত হয়।\nকেলিমেকাছৰ মতে জ্যুছৰ ঔৰসত লেট'ই গৰ্ভধাৰণ কৰাৰ বাবে জ্যুছৰ সহধৰ্মিণী হীৰা ক্ষুব্ধ হৈ পৰে আৰু লেট'ক মূল ভূখণ্ড বা দ্বীপ কোনো ঠাইতে সন্তান জন্ম দিবলৈ বাৰণ কৰে। কিন্তু ডিল'চ নামৰ দ্বীপটোৱে এই আদেশ অমান্য কৰে আৰু লেট'ক সন্তান প্ৰসৱৰ অনুমতি দিয়ে। অৱশ্যে হোমাৰৰ শ্লোকৰ মতে এই দ্বীপটো আছিল অৰ্টিজিয়া।\nঅধিকাংশ আখ্যানৰ মতে আৰ্টিমিচৰ জন্ম এপ'ল'তকৈ আগত হৈছিল আৰু ভ্ৰাতৃৰ জন্মৰ সময়ত লেট'ৰ বাবে ধাত্ৰীৰ কাম কৰিছিল।\n↑ 1.0 1.1 Roman, Luke; Roman, Monica (2010). Encyclopedia of Greek and Roman Mythology. Infobase Publishing. পৃষ্ঠা. 85. ISBN 9781438126395. https://books.google.com/books?id=tOgWfjNIxoMC&q=Encyclopedia+of+Greek+and+roman+mythology+cite&pg=PP1.\n"https://as.wikipedia.org/w/index.php?title=আৰ্টিমিচ&oldid=304975"ৰ পৰা অনা হৈছে\nএই পৃষ্ঠাখন ২৫ অক্টোবৰ, ২০২১ তাৰিখে ২০:৫৪ বজাত অন্তিম সংশোধন কৰা হৈছিল।


জীৱন বাটত (সত্যজিৎ কাকতি) - সাহিত্য ডট অৰ্গ\nবন্ধুৰ ট্ৰেজেদি দিনক দিনে বাঢ়িহে গৈছে।সচাঁয়তো সি দুখীয়া।দেউতাকে চাৰিবিঘা মাটি আধি লৈ খেতি কৰে।খুব কষ্টেৰে নিজৰ ল’ৰাক কলেজত পঢ়ুৱাইছে।আমাৰ আই বোপাইবোৰে ভাবে চাগে, বি এ পাছ কৰিলেই চাকৰি এটা পাবই।বি এ পাছ কৰালৈকে কেইজনীৰ ঠগন খাব লাগে অ? অ সিঁহতৰ লগত প্ৰথমে হোটেল ৰেষ্টোৰেণ্টৰ বিল তাৰ পাছত মোবাইলৰ ৰিচার্জ। মুঠৰ ওপৰত খৰচ আৰু টেনচন।মই গম পাওঁতো।গাঁৱত থাকোতে এজনীয়ে কলিজাখন সাতখন আঠখন কৰি থৈ গ’ল।তাৰ পাছৰ পৰা যেনিবা ৰাম নাম সত্য ভাই।\nবন্ধুৰ যেনিবা এটা ভাল গুন আছিল।সি মদ্যপান কদাপিও নকৰিছিল।অৱশ্যে বিশেষ দিনত দুই-এপেগ দিয়ে।ৰঙাটো কক কলা বুলিহে গিলে।\nএফালে বৰষুণজাক আনফালে তাৰ দুখ সপ্তম পাইছেগৈ।আনকালে যে সি তাইৰ লগত ৰামলীলা কৰি থাকে।\nমই এদিন তাক কৈছিলোঁ, “চা ভাই,ভাই বুলিয়েই কৈছোঁ এই গালফ্ৰেইন্দ জাতীয় বস্তুবিধে আমাক টমেতৌ চচ বুলিয়েই ভাবে।মৰম নামৰ নুডেলৰ সৈতে চচ সানি খাই মজা লৈ থাকিব পাছত যেতিয়া মার্কেটলৈ অলপ স্পেচিয়েল এটা আহিব তোমাক আৰু আধাতে এৰি এৰেহা কৰি থৈ যাব।”\nসি দেৱদাসে তপৰাই উত্তৰ দিছিল, “মই তাইক সচাঁ ভাল পাওঁ অ।তাইয়ো পায়।আৰু সঁচা ভালপোৱাত এইচব নাথাকে।”\n:হ’ব দে থাক।তাক নিৰাশ কৰাৰ ইচ্ছা নাই।প্ৰেমত পৰি হাবু-ডুবু খাবলৈ বহুত বাকী আছে তাৰ।\n-মই সঁচাকে মৰি থাকিম।\n-ৰ’ মই ৰচী এডাল যোগাৰ কৰি দিছোঁ।\n-তই দোস্ত নে দোচমন?\n-দোস্ত কাৰণেই সহায় কৰিবলৈ লৈছোঁ।\nকথাবোৰ ধেমালীৰ দৰেই হৈ থকা হ’লেই ভাল আছিল।কিন্তু সময়ে নিলয়ক হৰুৱাই দিলে।সি বি এ পঢ়িবলৈ আহি প্ৰেমত পৰিবলৈ শিকিছিল।তাৰ পাছত মাক বাপেকক মিছা অজুহাত দেখুৱাই টকা হস্তান্তৰ কৰিবলৈ শিকিছিল।তাৰ পাছত এদিন চিগাৰেট হুপিছিল।এদিন বিয়েৰ।টকা কমি গ’লত এদিন চুলাই।তথাপি দুখবোৰ কমি যোৱা নাছিল।\nদুটা চিমেষ্টাৰৰ পৰীক্ষা দিব নোৱাৰিলে সি।বিমোৰ আৰু দুচিন্তাৰ পৰা সি মুকলি হ’ব পৰা নাছিল।\n“প্ৰেম প্ৰেৰণাৰ প্ৰতীক” কথাষাৰ চকুৰ আগতে সলনি হোৱা হৈ।”প্ৰেম ধবংসৰ আলিঙ্গনহে” হৈ পৰিছে।\nসেইদিনা সি একেবাৰে আঁতৰি গৈছিল।সি জানো সঁচাকৈয়ে দুখৰ পৰা মুক্তি পালে।মাকে তাইৰ শৱটো আগত লৈ গালি পাৰিছিল।দেউতাকেকৈছিল, “এইটো মোৰ ল’ৰা হ’বই নোৱাৰে।লৈ যোৱা ইয়াক চকুৰ আগৰ পৰা”\n← ভাষা বিলুপ্তিৰ কিছু ভয়াবহ তথ্য : উত্তৰ-পূৱ ভাৰতলৈ অশনি সংকেত – পংকজ বৰা\nবৰ্ত্তমানৰ অসমীয়া সমাজ আৰু চ’ছিয়েল মেডিয়াৰ প্ৰভাৱ – নিয়ৰ পাৰ্থপ্ৰতিম বুজৰবৰুৱা →


পৃষ্ঠা:বিচ্ছুৰিত বৰ্ণালী.pdf/২৪ - ৱিকিউৎস\nযদি বর্ণালীয়ে মােৰ অনুভূতিৰ তীব্রতা আৰু সততা উপলব্ধি কৰিব নােৱাৰে? যদি বর্ণালীয়ে মােৰ প্রেমপত্র হাঁহি হাঁহি গৈ বাইদেউৰ হাতত তুলি দিয়েগৈ ?\nনাই! মই কোনােপধ্যেই সেই কাম কৰিব নােৱাৰোঁ। মােৰ বাবে, মােৰ চিৰ পুজিতা মৰমী বাইদেউৰ সন্মানত অকণমান আঁচোৰ লগাটোও মই সহ্য কৰিব নােৱাৰিম। লাগিলে তাৰ বাবে মই যিমানেই মূল্য দিব লগা নহওক কিয়।\nসিদ্ধান্তত মই উপনীত হ’লোঁ। ঘড়ীটোলৈ চালোঁ। ফ্লৰ’চেন্ট ডায়েলত তেতিয়া নিশা তিনিবজাৰ সংকেত। এটা দীঘলীয়া উশাহ ল’লোঁ! অজয়ৰ শেষ বাক্যটো মনত পৰিল। ’মই তােৰ আশু আৰােগ্য কামনা কৰোঁ...’ আন্ধাৰতে মই এবাৰ নিশব্দে হাঁহি উঠিলোঁ। দিনটোৰ সমস্ত ভাগৰবােৰ তেতিয়াহে যেন মােৰ চকুৰ পতালৈ নামি আহিল।\nক্লাছ কৰি আছে। নিত্য নৈমিত্তিক ৰুটিন৷ আঠবজাৰ পৰা চাৰে বাৰ বজালৈ পুৱা বেলাৰ ক্লাছ, তাৰ পিছত আকৌ দুইবজাৰ পৰা চাৰিবজালৈ, কেতিয়াবা পাঁচ বজালৈ ভাটিবেলাৰ ক্লাছ। মাজতে দহবজাৰ পৰা চাৰে দহ বজালৈ কেন্টিন আৰু নিতুলৰ দোকানত চাহ-তামােলৰ আড্ডা, ৰাতি বাৰ বজাত বিছনা, পুৱা চাৰে সাত বজাত ব্রেকফাষ্ট।\nশিৱাশীষৰ লগত আবেলি দত্ত ছাৰৰ ঘৰলৈ ওলাই গ’লোঁ। ছাৰ আৰু বাইদেউৰ সৈতে আধাঘণ্টা সময় ইটো সিটো কথা পাতি কটালোঁ। ছাৰৰ ছােৱালীজনী প্রিয়ম বৰ মৰমলগা। তাইক জোকাই জোকাই অতিষ্ঠ কৰি এটা সময়ত আমি বিদায় ল’লোঁ৷\nশিৱাশীষে এইকেইদিন মােৰ লগত খুউব লাগি আছে। তাক বােলে মােৰ প্ৰেমৰ প্রেজেন্ট কণ্ডিচনটো জনাব লাগে। মই তাক কৈছোঁ যাৰ ‘পাষ্ট’ বুলিয়েই একো নাই, তাৰ আকৌ ‘প্রেজেন্ট কণ্ডিচন’ বুলি কিবা বস্তু থাকে নেকি?\nবহুদিন বাইদেউৰ পৰাও চিঠি পােৱা নাই। হােষ্টেললৈ অহাৰ পিছতেই মই মােৰ কুশলবার্তা জনাই তাইলৈ এখন চিঠি দিছিলোঁ। তাৰ পিছত আৰু নাই। তিনিমাহেই হ’ল কিজানি। যােৱাবাৰৰ পূজাৰ বন্ধতাে তাইৰ ওচৰলৈ যােৱা নহ’ল।\nদুপৰীয়াৰ ভাত সাঁজ খাই টোপনি অনাৰ চেষ্টা কৰি আছিলোঁ। আজি শনিবাৰ। আবেলিৰ ক্লাছৰ লেঠা নাই। গতিকে তিনিমান বজালৈ শুই চাৰি বজাৰ ফাৰ্ষ্ট শ্ব’ চিনেমা চোৱাৰ মতলব। পাভৈ টকীজত ‘অগ্নিসাক্ষী’ দিছে হেনাে। মানুহ বেছি হ’ব বুলি মােৰ ৰূমমেটে এডভান্স টিকেট কাটি আনিছেই। তাৰ অনুগ্রহতেই আজিৰ দৰ্শনীটো৷\n: চিন্ময়দা, আপােনাৰ চিঠি। ৰূমৰ দুৱাৰ ঠেলি জেহিদুল সােমাই আহিল। সি মােৰ সন্মুখৰ ৰূমটোতে থাকে।\n: দুটকা এটা দিয়ক। জেহিদুলৰ ব্লেকমেইলিং।\n: ঘৰৰ চিঠি। চিঠিখনলৈ কেৰাহিকৈ চাই গুৰুত্ব নিদিয়া যেন দেখুৱাই ক’লোঁ- টেবুলতে থৈ যা।\n: মােক ইমান বুৰ্বক পাইছে। ঘৰৰ পৰা কোনােবাই এনেকুৱা ফুল তৰা আঁকা খামত চিঠি দিয়ে? এইবাৰ সি মােৰ বিছনাতে বহিল। ক’লে দুটকা এটা নিদিলে কিন্তু চিঠি দিয়া নহয়।\nঘৰৰ যে চিঠি নহয়, সেয়া ময়াে বুজিছে। ইমান ধুনীয়া খামত আজিলৈকে মােৰ চিঠি অহা নাই৷ তথাপি বেছি উছাস দেখুৱালে জেহিদুলৰ ডিমাণ্ড বাঢ়ি যাব। সেইবাবে মই তাৰ ফালে পিঠি দি শুই পৰিলোঁ আৰু\nবিচ্ছুৰিত বর্ণালী >> ২২\n"https://as.wikisource.org/w/index.php?title=পৃষ্ঠা:বিচ্ছুৰিত_বৰ্ণালী.pdf/২৪&oldid=117108"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৮ মে' ২০২১ তাৰিখে ০০:১৯ বজাত সলনি কৰা হৈছিল।


raju baruah Latest Assam News raju baruah, Taja Samachar - News18 Assam\nNews18 »raju baruah\nSarbananda Sonowal| Yogi Adityanath যোগী আদিত্যনাথৰ সৈতে কেন্দ্রীয় মন্ত্রী সর্বানন্দ সােণােৱাল, আযোধ্যাত কি কৰিলে সৰ্বানন্দ সোণোৱালে?\nৰাষ্ট্ৰীয় আয়ুষ অভিযানৰ অধীনত ৫৫৩.৩৬ কোটি টকাৰ বিনিয়ােগ আয়ুষ মন্ত্ৰণালয়ৰ।...\n| News18 Assam | December 25, 2021,8:38 am IST\nAkhil Gogoi : ‘ভাষা নাথাকিলে জাতি নাথাকে’ – আকৌ বিশেষ টি–ছাৰ্ট পিন্ধি বিধানসভাত প্ৰতিবাদ অখিল গগৈৰ\nমুখ্যমন্ত্ৰী হিমন্ত বিশ্বক সমালোচনা কৰি শিৱসাগৰৰ বিধায়কগৰাকীয়ে কয়, ‘‘হিমন্ত বিশ্ব শৰ্মাই নিশা সপোন দেখি পুৱা আইন আনে।’’...\n| News18 Assam | December 23, 2021,9:12 am IST\nAssam Meghalaya Border Dispute : সীমা বিবাদক লৈ আজি বৈঠকত বহিব অসম আৰু মেঘালয়ৰ মুখ্যমন্ত্ৰী\nৰাজ্যৰ সীমামূৰীয়া বহুকেইখন জিলাই দীৰ্ঘদিন ধৰি দুৰ্ভোগ ভুগি আহিছে মেঘালয়ে দখল কৰা ভূমিৰ বাবে৷...\n| News18 Assam | December 22, 2021,3:06 pm IST\nঅখিল গগৈৰ অভিনৱ প্ৰতিবাদ ! টি চাৰ্টত লিখিলে 'যাৱৎ জীৱেৎ সুখং জীৱেৎ, ঋনং কৃত্বা ঘৃতং পিবেৎ'\n'যাৱৎ জীৱেৎ সুখং জীৱেৎ, ঋনং কৃত্বা ঘৃতং পিবেৎ' লিখা টি চাৰ্ট পিন্ধি অখিল গগৈৰ প্ৰতিবাদ। চাৰ্বাকে কোৱা দৰ্শন অনুকৰণ কৰিছে বিজেপি চৰকাৰে। অসমৰ মুখ্যমন্ত্ৰীয়ে চাৰ্বাকৰ দৰ্শনত চলিছে, এই মন্তব্য অখিল গগৈৰ।...\n| News18 Assam | December 21, 2021,12:09 pm IST\nAssam Assembly : বিধানসভাত পৰিৱৰ্তন, ডিজিটেল হ’ল অসম বিধানসভা, বিধায়কৰ নতুন অভিজ্ঞতা\nপ্ৰথমদিনাৰ এই নতুন অভিজ্ঞতাক আদৰণি জনালে ৰঙিয়াৰ বিধায়ক ভৱেশ কলিতাই, আদৰণি জনালে সোণাৰিৰ বিধায়ক ধৰ্মেশ্বৰ কোঁৱৰেও৷...\n| News18 Assam | December 20, 2021,7:05 pm IST\nকৃষক আন্দোলনে বিপদত পেলাব নেকি বিজেপিক? উত্তৰ প্ৰদেশ সহ পাঁচ ৰাজ্যত কি হ'ব বিজেপিৰ স্থিতি, শুনক সাংসদ দিলীপ শইকীয়াৰ মুখেৰে\nউত্তৰ প্ৰদেশ,উত্তৰাখণ্ড,গোৱা আৰু মণিপুৰত বিজেপিৰ হ'ব শক্তিশালী প্ৰত্যাৱৰ্তন, পঞ্জাৱত হ'ব শক্তিশালী আত্মপ্ৰকাশঃ দিলীপ শইকীয়া ...\n| News18 Assam | December 18, 2021,8:19 am IST\nদেৱভূমি উত্তৰাখণ্ডৰ হৰিদ্বাৰত "আয়ুষ সম্বাদ" অনুষ্ঠানত অংশগ্রহণ কেন্দ্রীয় মন্ত্রী সর্বানন্দ সােণােৱালৰ\nআয়ুষ মন্ত্ৰালয়ৰ অধীনত উত্তৰাখণ্ডত ১০ খন বিছনাযুক্ত নতুন আয়ুষ চিকিৎসালয় স্থাপন, কোটদ্বাৰত ৫০ খন বিছনাযুক্ত উন্নত চৰকাৰী আয়ুষ চিকিৎসালয়, পিন কালিয়াৰত ৫০ খন বিছনাযুক্ত চৰকাৰী উনানী চিকিৎসালয় স্থাপন কৰা হ'ব: সােণােৱাল...\n| News18 Assam | December 16, 2021,6:15 pm IST\nসাক্ষীৰ অভাৱ, নাই নেকি কোনো সাহসী প্ৰত্যক্ষদৰ্শী ? অনিমেষ হত্যাকাণ্ডক লৈ বিমোৰত যোৰহাট আৰক্ষী ! সাক্ষী দাতাৰ পৰিচয় গোপনে ৰখাৰো আশ্বাস আৰক্ষীৰ ...\nঘটনাৰ সময়ত উপস্থিত থাকি আজিও নিৰ্লিপ্ত হৈ থকা সকল কোন ? দেখিও নেদেখাৰ ভাও ধৰা সকল ভীৰু নে কাপুৰুষ ? নাছিল নেকি তাত কোনো সাহসী লোক ?...\n| News18 Assam | December 16, 2021,3:43 pm IST\nLegal Metrology: গ্ৰাহকক প্ৰৱঞ্চনা কৰা অসাধু ব্যৱসায়ীৰ বিৰুদ্ধে "লিগেল মেট্ৰ'লজী"ৰ বহু গোচৰ ৰুজু\nদুৰ্নীতি অনিময় ৰোধৰ বাবে খাদ্য, অসামৰিক যোগান আৰু গ্ৰাহক পৰিক্ৰমা বিভাগৰ অধীনৰ 'লিগেল মেট্ৰ'লজী' বিভাগে অভিযান চলালে ভিন্ন স্থানত ...\n| News18 Assam | December 16, 2021,12:00 am IST\nঅগপলৈ বাট চোৱা নাই বিজেপিয়ে, যিকোনো প্ৰকাৰে বিজেপিক লাগে কলিয়াবৰ\nBJP Appointed Observers: কলিয়াবৰত বিজেপিয়ে পৰ্যবেক্ষক নিযুক্তি দিলে সৰ্বানন্দ সোণোৱালক ...\n| News18 Assam | December 14, 2021,6:58 pm IST\nPM Modi in Kashi Dham corridor : প্ৰধানমন্ত্ৰীয়ে উদ্বোধন কৰিলে নতুন ৰূপৰ কাশী বিশ্বনাথ ধাম, অসমৰ পৰা কোনে কোনে কৰিলে অংশগ্ৰহণ?\nকাশী বিশ্বনাথ ধামৰ এই অনুষ্ঠানত উপস্থিত আছিল বিজেপিশাসিত ৰাজ্যৰ প্ৰত্যেকগৰাকী মুখ্যমন্ত্ৰী৷ অসমৰ পৰা মুখ্যমন্ত্ৰী ড০ হিমন্ত বিশ্ব শৰ্মাৰ (Himanta Biswa Sarma) লগতে বিশেষভাৱে আমন্ত্ৰিত হৈছিল এইসকল লোক৷...\n| News18 Assam | December 14, 2021,8:59 am IST\nহেঙেৰাবাৰীৰ ঠিকনা এৰি বশিষ্ঠলৈ যাব বিজেপি, তাৰিখ নিৰ্ধাৰণ কৰিলে অসম প্ৰদেশ বিজেপিয়ে\nমাজত মাথোঁ তিনিটা মাহ ৷ তিনি মাহৰ পিছত হেঙেৰাবাৰী এৰি বশিষ্ঠত গৃহ প্ৰৱেশ ঘটিব অসম প্ৰদেশ বিজেপিৰ ৷...\n| News18 Assam | December 13, 2021,11:03 pm IST\nবিজেপিক লাগে এতিয়া বৃহৎ পৰিমাণৰ পুঁজি, ITA Centreত শনিবাৰে অনুষ্ঠিত সাংগঠনিক সভা\nবৰঙণিহে ল'ব পাৰিব, কিন্তু চান্দা নহ'ব; নেতৃত্বই জনাই দিলে সকলোকে ...\n| News18 Assam | December 11, 2021,11:19 pm IST\nগােৱাৰ পানাজীত ইণ্ডিয়া ইণ্টাৰনেচনেল ছায়েন্স ফেষ্টিভেলত সর্বানন্দ সােণােৱাল\nSarbananda Sonowal attends the IISF 2021: বিজ্ঞান-প্রযুক্তিবিদ্যাৰ মাজেৰে দেশৰ শক্তি-সম্ভাৱনাক পুংখানুপুংখভাৱে অন্বেষণ কৰাৰ পণ সােণােৱালৰ ...\n| News18 Assam | December 11, 2021,10:49 pm IST\nHimanta Biswa Sarma: নতুন চাকৰিৰ বিজ্ঞাপন নহয়! এইবাৰ চাকৰি প্ৰাৰ্থীসকলৰ বাবে অতি গুৰুত্বপূৰ্ণ ঘোষণা কৰিলে মুখ্যমন্ত্ৰী হিমন্ত বিশ্ব শৰ্মাই\nশুকুৰবাৰে শংকৰদেৱ কলাক্ষেত্ৰৰ মাধৱদেৱ প্ৰেক্ষাগৃহত নগৰ উন্নয়ণ বিভাগে আয়োজন কৰা এক অনুষ্ঠানত বহুকেইটা 'E সেৱা' মুকলি কৰে মুখ্যমন্ত্ৰী ড৹ হিমন্ত বিশ্ব শৰ্মাই।...\n| News18 Assam | December 10, 2021,7:36 pm IST\nদুৰ্যোগৰ পৰা সকাহ পোৱা নাই ৰাজ্যবাসীয়ে! ৰুষ্ট প্ৰকৃতিৰ গ্ৰাসত ২৯ খন জিলা...\nপ্ৰতিদিনে ৪-৫টা কিচমিছ খালে বহু লাভালাভ পোৱা যায়! গাখীৰৰ সৈতে কিচমিছ খাবনে?\nআপোনাৰ পৰৱৰ্তী দিনটো কেনেকুৱা হ'ব ? ভাগ্যত কি আছে ? এই ছবিখনে ক'ব পাৰে !\nঅমিতাভ বচ্চনে শ্বেয়াৰ কৰিলে পুত্ৰ, বোৱাৰী আৰু নাতিনীৰ ফটো, অনুৰাগীয়ে প্ৰশ্ন কৰিলে- গৰ্ভৱতী নেকি বোৱাৰী?\n২১ মে'লৈ অসমত ধাৰাসাৰ বৰষুণৰ সম্ভাৱনা !\nপাটিয়ালা ক’ৰ্টত আত্মসমৰ্পণ নৱজোৎ সিং সিদ্ধুৰ\nধাৰাসাৰ বৰষুণৰ ফলত ভয়ংকৰ ভূমিস্খলন ! অৰুণাচলত মৃত্যুৰ সংখ্যা ৮ লৈ বৃদ্ধি...


চেমচাং গেলেক্সী S3 Neo Price in India, Full Specs - 8th July 2020 | Digit\nCurrent Best Price of চেমচাং গেলেক্সী S3 Neo is ₹ 10295\nচেমচাং গেলেক্সী S3 Neo Specifications\nম'ডেল : Galaxy S3 Neo\nপ্ৰডাক্টৰ নাম : Samsung Galaxy S3 Neo\nচেমচাং গেলেক্সী S3 Neo Brief Description\nচেমচাং গেলেক্সী S3 Neo Smartphone প্ৰতি ইঞ্চি 306 -ৰ এটা পিক্সেল ঘনত্বত 720 x 1280 পিক্সেল ৰিজ’লিউশ্বনৰ সৈতে 4.8 -ইঞ্চি OLED Capacitive touchscreen -ৰ সৈতে আহে৷ ফোনটো 1.2 Ghz Quad ক’ৰ প্ৰচেশ্বৰৰ দ্বাৰা সক্ষমিত আৰু ইয়াত 1.5 GB ৰেম আছে৷ চেমচাং গেলেক্সী S3 Neo Android 4.3 OS-ত চলে৷\nচেমচাং গেলেক্সী S3 Neo Smartphone April 2014 -ত মুকলি কৰা হৈছে৷\nচেমচাং গেলেক্সী S3 Neo -ৰ সংযোগ ক্ষমতা বিকল্পসমূহৰ লগত অন্তৰ্ভুক্ত হৈ থাকে: ,GPS,HotSpot,Bluetooth,\nচেমচাং গেলেক্সী S3 Neo -ৰ কেমেৰাটোত এইবিলাক অন্তৰ্ভুক্ত হৈ থাকে: Auto Focus,,Video Recording\nচেমচাং গেলেক্সী S3 Neo Price in India updated on 9th Apr 2019\nচেমচাং গেলেক্সী S3 Neo Price In India Starts From Rs. 10295 The best price of চেমচাং গেলেক্সী S3 Neo is Rs. 10295 in Amazon, which is 115% less than the cost of চেমচাং গেলেক্সী S3 Neo in Flipkart Rs.22140.This Mobile Phones is expected to be available in 16GB variant(s).